MALTA DIBATTITI TAL-KAMRA TAD-DEPUTATI (Rapport Uffiċjali u Rivedut) L-GĦAXAR PARLAMENT Seduta Nru. 406 It-Tnejn, 3 ta' Lulju 2006 Stampat fl-Uffiċċju ta' l-Iskrivan Kamra tad-Deputati MALTA Prezz Lm1 L-GĦAXAR PARLAMENT Seduta Nru. 406

It-Tnejn, 3 ta' Lulju 2006

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fis-6.01 p.m.

Talba

Seduta Nru. 406

It-Tnejn, 3 ta' Lulju 2006

WERREJ

MINUTI 184

KUNSENS 184

MISTOQSIJIET - TWEĠIBIET ORALI 184

TQEGĦID TA' KARTI 190

ORDNIJIET TAL-ĠURNATA

ABBOZZ TA' LIĠI LI JEMENDA L-ATT DWAR L-EDUKAZZJONI (KUMITAT)

EDUCATION ACT (AMENDMENT) BILL (COMMITTEE STAGE) 190

AĠĠORNAMENT 217

MISTOQSIJIET GĦAL TWEĠIBIET ORALI MWIEĠBA BIL-MIKTUB 220

MINUTI

Il-Minuti tas-Seduta Nru 405 li saret fit-28 ta' Ġunju, 2006 ġew konfermati.

KUNSENS

MR SPEAKER: Ninforma lill-Kamra li l-President ta' Malta għoġbu jagħti l- kunsens tiegħu għal:

Att Nru VIII ta' l-2006 - Att biex jemenda l-Att dwar Dazju tas-Sisa (Kap. 382).

MISTOQSIJIET - TWEĠIBIET ORALI

SKAMBJU TA' RIGALI

L-ONOR.

JOE MIZZI (f'isem l-Onor.

Joe Debono Grech) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid x'kienet in-nefqa f'rigali li ngħataw minnu jew mill-istaff privat tiegħu matul l-aħħar erba' snin kemm f'Malta kif ukoll barra minn Malta?

Fiex jikkonsistu r-rigali u lil min ingħataw?

Kemm flus qamu u min approva x-xiri tagħhom?

Minn fejn inxtraw?

Jista' jgħid x'rigali ngħata hu bħala ministru b'reċiproċita`?

ONOR.

AUSTIN GATT (Ministru għall-Investiment, Industrija u Teknoloġija ta' l-Informazzjoni): Il-ministeru tiegħi nefaq is-segwenti f'rigali:

|2003 |Lm261 | |2004 |Lm309 | |2005 |Lm611 | |2006*|Lm370 |

sa Mejju 2006*

L-informazzjoni l-oħra mitluba fil-mistoqsija tirrekjedi ħafna ħin f'riċerka u spejjeż f'pagi li m'humiex ġustifikabbli.

MR SPEAKER : L-Onor.

Mizzi, domanda supplimentari.

ONOR.

JOE MIZZI: Sur President, nista' nifhem li ċerta informazzjoni titlob ammont ta' ħin biex tinġabar, pero` importanti li nkunu nafu jekk kienx hemm rigali li ngħataw mill-istaff tal-ministru.

MR SPEAKER: Il-Ministru.

ONOR.

AUSTIN GATT: Jekk qed jirreferi għall-aħħar parti tad-domanda dwar kemm flus intnefqu, dawn l-ammonti ngħataw fir-risposta.

Rigward il- breakdown tagħhom nimmaġina li hemm xi regolamenti taċ-ċivil, imma biex noqogħdu niċċekkjaw kull rigal wieħed wieħed nispiċċaw ma naslu qatt!

Jekk l-Onor.

Interpellant jinsisti fuqha nagħmluha, pero' b'daqshekk m'aħna se naslu mkien, Sur President.

MR SPEAKER: L-Onor.

Mizzi.

ONOR.

JOE MIZZI: Jiena mhux se ninsisti fuqha, pero` naf li hemm ċerta proċedura li trid tiġi segwita għax meta kont ministru jien kienu jsiruli dawn it-tip ta' mistoqsijiet u kont nirrispondihom, naturalment wara li jinġabar it-tagħrif neċessarju.

Jiena mhux qed ngħidlek biex tipprovdi ċerti dettalji - anke jekk it-tagħrif mitlub jaf ikun utli - pero` ma nimmaġinax li għandu jkun daqstant diffiċli biex inkunu nafu jekk kienx hemm rigali li ngħataw mill-istaff, Sur President.

MR SPEAKER: Il-Ministru.

ONOR.

AUSTIN GATT: Sur President, hawnhekk għandi xi payment vouchers u ma nafx jekk hux għal dan li qed jirriferi l-Onor.

Mizzi.

DIRECT ORDERS

L-ONOR.

JOE MIZZI (f'isem l-Onor.

Joe Debono Grech) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm direct orders ingħataw fil-ministeru u l- kumplament tad-dekasteru tiegħu 'l fuq minn Lm2,000 matul l-2004 u l-2005?

Jista' jgħid

kemm kienet tqum kull waħda, lil min ingħatat u min approvaha?

ONOR.

AUSTIN GATT: Qed inpoġġi fuq il-mejda tal-Kamra l-informazzjoni mitluba.

WATER POLISHING PLANT

L-ONOR.

JOSEPH CASSAR staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid x'inhuma r-riżultati miksuba bl-istallar ta' water polishing plant f'Għawdex?

Meta ġie istallat l-impjant u fejn?

Fiex jikkonsisti preċiż u kemm ġie jiswa?

ONOR.

AUSTIN GATT: Waqt li l-Onor.

Interpellant huwa mitlub jirriferi għat-tweġibiet ta' mistoqsijiet parlamentari 9273 u 16196, inżid ngħid li ġiet istallata t-tieni train, bi produzjoni ta' 1,600 metru kubu ilma kuljum, li mistennija tibda titħaddem sa' l-aħħar ta' Ġunju.

S'issa m'hemmx ħsieb li jsiru mpjanti simili billi f'Malta l-ilma estratt minn taħt l-art jitħallat ma dak prodott mill-impjanti tar-reverse osmosis għat-titjib tal-kwalita' ta' l-ilma.

MR.

SPEAKER: L-Onor.

Joe Mizzi, domanda supplimentari.

ONOR.

JOE MIZZI: Kemm hu aware il-Ministru li l-qagħda ta' l-aquifer hi mwiegħra, fis-sens li s-salinita` hi f'livell allarmanti u li biex tissolva din il-problema jridu jgħaddu ħafna snin?

X'inhi tagħmel il-water services corporation?

MR SPEAKER: Il-Ministru.

ONOR.

AUSTIN GATT: Forsi "allarmanti" mhux l-aħjar terminu li wieħed jista' juża, pero` huwa fatt magħruf li kien hemm over-extraction - speċjalment fiż-żmenijiet meta l-partit Laburista kien fil-gvern qabel l-1987 – u ma kien hemm l-ebda kontroll fuq l-extraction.

Biex inkun f'pożizzjoni ngħid b'mod dettaljat x'inhi tagħmel il-water services corporation, nitolbu jagħmilli mistoqsija bil-miktub.

MR SPEAKER: L-Onor.

Joe Mizzi.

ONOR.

JOE MIZZI: Lill-Ministru ngħidlu li veru li fi żmienna kienu tħaffru ħafna boreholes, imma mingħajr ebda dubju ta' xejn dawn żdiedu f'dawn l- aħħar snin u għalkemm is-sitwazzjoni kienet preokkupanti meta konna aħna fil-gvern, il-livell ta' salinita` sa dak iż-żmien kien għadu ma qabiżx is- sinjal aħmar.

Żgur li m'intix se ssolvi l-problema tas-salinita' billi tagħmel water polishing plant!

MR SPEAKER: Il-Ministru.

ONOR.

AUSTIN GATT: Sur President, ma nafx għalfejn l-Onor.

Mizzi qed iħallat il-polishing plant ma' l-aquifer meta m'hemm l-ebda rabta diretta bejniethom.

Il-polishing plant jintuża biex wara li l-ilma tneħħilu l- melħ, tkompli tnaddfu.

Issa l-aquifer fil-każ tagħna la hu kbir u lanqas hu perfett u allura għandek bżonn tagħmel desalination.

Anke kieku kellna aquifer perfett, xorta waħda mhux kbir biżżejjed għax nikkonsmaw ħafna aktar ilma milli hemm storjat taħt l-art u allura kemm ir-reverse osmosis u kemm il-polishing plant huma bżonjużi biex ikollna ilma tajjeb għax-xorb.

Issa l-mistoqsija ta' l-Onor.

Mizzi hi dwar f'liema livell ta' salinita` wasalna u jekk dan il-livell huwiex allarmanti jew preokkupanti.

Ejja ninsew l-aġġettivi għalissa, imma żgur li l-istat attwali ta' l-aquifer m'huwiex tajjeb biżżejjed - u ilu hekk għal snin twal, minn mindu l-partit Laburista kien fil-gvern - biex l-ilma jitħalla jintuża waħdu u għalhekk qegħdin inħalltuh ma' l-ilma li jiġi prodott mir-reverse osmosis.

Rigward x'passi qegħdin jittieħdu biex dan il-livell jinżel bil-mod il-mod, jiena nitolbu jagħmilli domanda bil-miktub għax m'iniex kompetenti biex nirrispondih su due piedi, billi din hija xi ħaġa pjuttost teknika.

MR SPEAKER: L-Onor.

Mizzi, domanda supplimentari.

ONOR.

JOE MIZZI: Jista' il-Ministru jgħid x'ġie deċiż dwar l-impjant tat- tisfija tad-drenaġġ li kellu jsir fl-area li issa ttieħdet bil-proġett ta' SmartCity?

MR SPEAKER: Il-Ministru.

ONOR.

AUSTIN GATT: Nista' ngħidlu li għada se jagħmluli presentation fuq din il-kwestjoni u l-ġimgħa d-dieħla nkun nista' nagħtih id-dettalji li qed jitlob, Sur President.

MR SPEAKER: L-Onor.

Mizzi.

ONOR.

JOE MIZZI: Imma presentation dwar xiex?

MR SPEAKER: Il-Ministru.

ONOR.

AUSTIN GATT: Il-water services corporation se jagħmluli presentation ta' fejn huma jaħsbu li għandu jiġi rilokat il-post.

MR SPEAKER: L-Onor.

Mizzi.

ONOR.

JOE MIZZI: Lest li jiddikjara l-Ministru li l-gvern se jkun qed isegwi l-proċeduri normali meta jiġi biex jagħmel dan l-impjant?

Se jsir environment impact assessment?

MR SPEAKER: Il-Ministru.

ONOR.

AUSTIN GATT: Dan il-gvern isegwi l-liġijiet kollha tal-pajjiż, kuntrarjament għal dak li diġa` qiegħed jgħid il-Kap ta' l-Oppożizzjoni, fis-sens li ċerti liġijiet mhux beħsiebu jsegwihom meta jkun fil-gvern.

MR SPEAKER: L-Onor.

Mizzi.

ONOR.

JOE MIZZI: Ma jaħsibx il-Ministru li qed jikkontradixxi lilu nnifsu meta sa ftit ilu kien għadu qed isotni li l-gvern, b'ħames siġġijiet aktar mill-oppożizzjoni, m'għandux bżonn jiġi quddiem il-Parlament?

(Interruzzjonijiet)

MR SPEAKER: Il-Ministru.

ONOR.

AUSTIN GATT: Sur President, jiena żgur li m'għidtx hekk.

Nitlob lill- Onor. Mizzi biex imur jaqra d-diskors li għamilt jien u nitolbu li, meta jikkwotani, jikkwotani preċiż.

Nhar il-Ħamis l-oppożizzjoni se jkollha seba' sigħat biex toqgħod titkellem fuq din il-kwestjoni u l-unika ħaġa li nitolbu hi li jekk se jikkwota, jikkwota dak li għidt jien b'mod preċiż, bla ma jżid jew inaqqas.

MR SPEAKER: L-Onor.

Mizzi.

ONOR.

JOE MIZZI: Naħseb li l-gazzetti fehmuh tajjeb, sakemm mhux qed jgħid li kulħadd fehmu ħażin!

Il-gazzetti fehmu kif għidt jiena u cioe` li dik id- dikjarazzjoni li għamel hija theddida serja għad-demokrazija.

MR SPEAKER: Il-Ministru.

ONOR.

AUSTIN GATT: Naturalment kulħadd jifhem li jrid - il-Kap ta' l- Oppożizzjoni, l-Onor.

Mizzi, il-gazzetti – u kulħadd liberu li l- affarijiet idawwarhom kif irid hu u kif jogħġbu.

Għall-grazzja t'Alla u għas-salvazzjoni ta' kull membru li jagħmel intervent waqt jew f'seduta parlamentari, hawnhekk għandna sistema ta' live recording u allura li jgħodd mhux x'ikunu fehmu l-gazzetti jew x'ikun fehem l-Onor.

Mizzi, imma dak li nkun għidt jiena kelma b'kelma.

Dak ma jista' imerih ħadd, Sur President.

Jiena kulma qed nitlob hu li meta niġi kkwotat kemm mill-ġurnalisti u kemm mill-Onor.

Mizzi, jekk ma jimpurtax jikkwotawni preċiż - ħalli wara jgħidu li huma fehmu mod ieħor – u jekk xi ħaġa ma nkunx għidtha, m'għandhomx jgħidu li għidtha jiena.

Dan biss qed nitlob għax mill-bqija l-Onor.

Mizzi jista' ikompli jagħmilli mistoqsijiet supplimentari aktar milli qed jagħmlu supplimentari fil-logħbiet tal-World Cup!

Ma nafx hux se nispiċċaw bil-penalties ukoll illum!

CALLS FOR APPLICATIONS

L-ONOR.

JOE MIZZI (f'isem l-Onor.

Joe Debono Grech) staqsa lill- Ministru għall-Kompetittivita` u Komunikazzjoni: Jista' il-Ministru jgħid kemm kien hemm calls for applications sabiex jiġu mpjegati nies mir- redeployment fi ħdan l-istrutturi tal-gvern fil-ministeru, l-enti u l- kumplament tad-dekasteru minn Ottubru 2005 sal-lum?

Jista' jgħid x'karigi kien hemm vakanti?

Kif ġew magħżula l-applikanti, jiġifieri jekk hux b'eżami, fuq bażi ta' kwalifiki jew b'interview?

F'każ li saru l- interviews, jista' jgħid jekk il-membri ta' l-interviewing board humiex mill-istess ministeru/dekasteru?

Xi skala huma dawk li tpoġġew f'dawn il- bordijiet?

ONOR.

ĊENSU GALEA (Ministru għall-Kompetittivita` u Komunikazzjoni): Jekk l-Onor.

Interpellant qed jirriferi għal xi eżerċizzju ta' redeployment fil- każ ta' l-impjegati fi ħdan il-ministeru għall-kompetittivita` u komunikazzjoni, nista' ngħidlu li ma kien hemm l-ebda redeployment.

MR SPEAKER: L-Onor.

Mizzi, mistoqsija supplimentari.

ONOR.

JOE MIZZI: Dwar ir-riforma fil-portijiet u l-kuntratt li ngħata lill- kumpannija l-oħra tal-burdnara, jista' il-Ministru jgħid x'qed jiġri bit- tariffi li suppost kellhom jinżlu?

X'inhu dan id-disgwid li hemm bħalissa?

Niżlu t-tariffi jew ma niżlux?

MR SPEAKER: Il-Ministru.

ONOR.

ĊENSU GALEA: Sur President, biex inkunu ċari, il-kuntratt tal-cargo handling m'għandu x'jaqsam xejn mal-burdnara.

Dan il-kuntratt ġie ffirmat ftit tal-ġranet ilu u jispeċifika li se jkun hemm roħs fit-tariffi li jħallsu l-operaturi.

Iva, nikkonferma li se jkun hemm roħs fit-tariffi u, kif għidt diġa`, ma nistax nifhem il-kwestjoni li għaddejja bħalissa u dan għas-sempliċi raġuni li mhux veru li t-tariffi fil-Port il-Kbir sejrin b'xi mod jogħlew, anzi diġa' għidt li dawn se jinżlu.

MR SPEAKER: L-Onor.

Mizzi.

ONOR.

JOE MIZZI: Ġaladarba l-Ministru huwa daqshekk ċert li t-tariffi se jinżlu, ikun lest li joffri r-riżenja tiegħu jekk dan ma jseħħx?

Għax jekk jiġri hekk ikun ifisser li kemm hu jkun falla u kif ukoll il-gvern, Sur President!

MR SPEAKER: Il-Ministru.

ONOR.

ĊENSU GALEA: Li nista' ngħid huwa li t-tariffi mhux biss se jinżlu b'5%, kif ħabbart diġa`, iżda fil-ġimgħat li ġejjin se jkun hemm tnaqqis ieħor marbut mas-sistema tat-tariffi li jitħallsu skond il-legal notices li għandna in vigore u allura jiena konvint li matul il-ġimgħat li ġejjin se nkomplu nnaqqsu t-tariffi.

Naturalment dan ma jfissirx li mhux se jkun hemm min ikun qed jostakola u min jittanta b'xi mod jew ieħor jagħti impressjonijiet żbaljati – mhux qed ngħid għall-Onor.

Mizzi - pero` m'għandix dubju li in the long run kulħadd għad jasal biex jirrealizza li l-kontijiet se jkunu naqsu b'ferm iktar minn 5%.

MR SPEAKER: L-Onor.

Mario Galea, mistoqsija supplimentari.

ONOR.

MARIO GALEA: Il-GWU ħarġet tikkritika dan il-ftehim u ddeskrivietu bħala vendikazzjoni magħha.

Jista' il-Ministru jagħti r-reazzjoni tiegħu għal dan?

MR SPEAKER: Il-Ministru.

ONOR.

ĊENSU GALEA: Il-fatti huma li ħarġet sejħa għal applikazzjonijiet u r- riżultat hu li ħames organizzazzjonijiet għoġobhom jitfgħu sottomissjoni biex jidħlu għal dan ix-xogħol ta' cargo handling.

Nista' ngħid li l-GWU, flimkien ma' operatur privat Malti, kienet waħda minn dawn il-bidders, pero` l-bid tagħha ma ġietx meqjusa bħala l-aktar waħda vantaġġuża u l- kuntratt ingħata lil min - skond il-persuni li kienu qegħdin jagħmlu l- evalwazzjoni - kellu l-aħjar bid.

Naturalment il-GWU għandha kull dritt tgħid li trid, pero` ir-realtajiet huma dawk li semmejt jiena u niskanta kif minkejja li l-GWU għandha esperjenza ta' 30 sena fil-cargo handling, ma kenitx kapaċi tagħmel l-aħjar offerta.

Il-GWU qalet ħafna affarijiet permezz tas-segretarju ġenerali tagħha fil- gazzetta "l-orizzont", pero` dan m'hu veru xejn.

Ir-riforma fil-portijiet mhux biss trid twassal għal bidla fl-operatur, imma trid tbiddel mill- għeruq is-sistemi kollha fil-portijiet u forsi għalhekk li qed naraw ċertu tfixkil għaddej bħalissa.

Naturalment f'dan il-proċess hu importanti li jkun hemm kuntrattur li jagħmel ix-xogħol tal-cargo handling u nista' nikkonferma li proprju llum beda bil-ħidma tiegħu, Sur President.

Jiena ma niskantax li huma diversi dawk li qed jagħmlu ħilithom kollha biex ifixklu, pero` fiduċjuż li matul il-ġimgħat li ġejjin dawk li qegħdin ifixklu jikkalmaw fil-mument li jirrealizzaw li huwa fl-interess tagħhom ukoll li r-riformi li rridu nagħmlu fil-portijiet ikomplu għaddejjin.

MR SPEAKER: L-Onor.

Mizzi.

ONOR.

JOE MIZZI: Peress li jiena nemmen li bħalma jkun hemm min ifixkel ikun hemm ukoll minn jipprova jitfa' t-tort fuq ħaddieħor, jista' il- Ministru jgħid kif jispjega d-disgwid fuq it-tariffi meta qed jingħad – u dan mhux min-naħa tal-GWU – li ma jistax ikun li dawn it-tariffi jinżlu?

Kif jista' jasal biex jiddeskrivi dan bħala tfixkil meta hemm min m'għandux x'jaqsam mal-GWU li qed jagħti indikazzjoni li t-tariffi mhux se jinżlu?

X'assigurazzjoni lest jagħtina l-Ministru li minn dan ir-roħs se jgawdi l- konsumatur u li m'aħniex se niġu f'sitwazzjoni fejn l-ispejjeż li jinżlu min-naħa, jispiċċa jħallas għalihom il-konsumatur?

X'assigurazzjoni lest li jagħti li se jkun hemm ir-roħs li qal u x'responsabbilta` se jġorr jekk dan ir-roħs ma jseħħx?

MR SPEAKER: Il-Ministru.

ONOR.

ĊENSU GALEA: Sur President, lill-Onor.

Mizzi u lill-oħrajn kollha nitlobhom ftit tal-paċenzja sakemm jirrealizzaw li dak li qed jgħid il- gvern se jseħħ.

Nerġa' nirrepeti li t-tfixkil mhux ġej minn kwartier wieħed imma minn diversi kwartieri, għax jista' ikun hemm min f'dan il- mument partikolari għandu interess jagħti l-impressjoni li l-affarijiet m'humiex kif kien qed jgħid il-gvern.

Pero` nassigura lil kulħadd li l- gvern matul ix-xhur li għaddew kien qiegħed jaħdem b'mod li jiggarantixxi li l-bidliet ikunu qed iseħħu.

Ovvjament dawn il-bidliet se jġibu magħhom reazzjoni minħabba l-fatt li l- prattiċi tax-xogħol ta' dawk kollha li għandhom x'jaqsmu mal-port, iridu jinbidlu radikalment.

Veru li sa ftit taż-żmien ilu kien hemm min kien qed jipponta subgħajh lejn dak u lejn l-ieħor, iżda issa qed jirrealizza li anke hu se jkollu jbiddel.

Lanqas m'għandi l-iċken dubju li fil-ġimgħat li ġejjin se jibqa' ikun hemm min jipprova jfixkel, pero` eventwalment dan it- tfixkil jispiċċa, jiżdied ix-xogħol u jiżdied ukoll id-dħul għall-ħaddiema tal-port.

MR SPEAKER: L-Onor.

Mizzi.

ONOR.

JOE MIZZI: Sur President, ikolli bilfors nistaqsi jekk dawn humiex garanziji tat-tip li kienu tawna fir-rigward tal-Maltapost – minjaf kemm qalulna li s-servizz se jmur għall-aħjar! – meta llum m'hawnx servizz agħar minn dak tal-posta għax l-ittri tgħidx kemm idumu biex jaslu.

Kienu qalulna li se jkun hemm strategic partner u issa dan qed jitlob biex joħroġ minnha.

Forsi dawn huma t-tip ta' garanziji li qiegħed jagħti l-gvern illum?

MR SPEAKER: Il-Ministru.

ONOR.

ĊENSU GALEA: Sur President, fl-ebda ħin ma tajt xi garanzija fuq l- istrategic partner tal-Maltapost.

Li qed ngħid huwa li l-operaturi fil- portijiet flimkien mal-kumplament tal-ħaddiema għaddew u se jkomplu għaddejjin minn proċess ta' bidla.

Kulmin se jintlaqat b'dan il-proċess ta' bidla se jirreagixxi u jagħmel dak kollu possibbli biex ma jitlef xejn minn dak li qabel kien tiegħu.

Pero` prattikament kulmin jaħdem fil- portijiet irid jgħaddi mill-proċess li jitlef parti minn dak li qabel kien jaħseb li hu dritt tiegħu.

Dan qed isir biex fl-aħħar mill-aħħar, il- portijiet tagħna jkunu ferm aktar effiċjenti b'mod li l-industrija u l- konsumatur jirrealizzaw li l-gvern b'determinazzjoni qed iwassal għal bidla radikali fil-ħidma tal-portijiet.

MR SPEAKER: L-Onor.

Mizzi.

ONOR.

JOE MIZZI: Jista' il-Ministru jgħid jekk ħaddieħor jistax jagħmel xogħol simili fil-każ ta' din il-kumpanija?

Tista' xi kumpanija oħra tagħmel xogħol ta' cargo handling fil-port?

MR SPEAKER: Il-Ministru.

ONOR.

ĊENSU GALEA: Sur President, il-gvern s'issa mexa' bil-proċedura ta' call for applications għal operatur f'parti mill-Port il-Kbir.

Naturalment f'dan il-port hemm diversi postijiet oħrajn li fuqhom nistgħu nagħmlu operazzjonijiet ta' cargo handling.

Pero` f'dan l-istadju hemm żewġ sites biss, wieħed kull naħa tal-Port il-Kbir u dawn ingħataw lil dan il- kuntrattur partikolari.

Allura f'dan l-istadju m'huwiex possibbli li jkun hemm ħaddieħor li jagħmel xogħol ta' cargo handling fil-port.

Eventwalment wieħed irid jara wkoll kif jiżviluppaw l-affarijiet u kemm se jiżdied ix-xogħol fil-portijiet tagħna, Sur President.

SAFAR UFFIĊJALI

L-ONOR.

JOE MIZZI (f'isem l-Onor.

Joe Debono Grech) staqsa lill- Ministru għall-Kompetittivita` u Komunikazzjoni: Jista' il-Ministru jgħid kemm uffiċjali fi skala 14, 15 jew 16 siefru fuq xogħol tal-gvern matul l- 2005 u minn Jannar 2006 sal-lum?

X'kienet id-destinazzjoni u r-raġuni tas- safra?

X'kien in-numru ta' iljieli?

Kemm flus qamet kull safra?

ONOR.

ĊENSU GALEA: Qed inpoġġi fuq il-mejda tal-Kamra l-informazzjoni mitluba.

MR SPEAKER: L-Onor.

Mizzi, mistoqsija supplimentari.

ONOR.

JOE MIZZI: Jista' il-Ministru jikkummenta dwar l-akkuża li uffiċjali mpjegati mal-maritime authority fil-qasam ta' l-ispettorat, ma għandhomx il- kwalifiki meħtieġa biex jagħmlu dan ix-xogħol?

MR SPEAKER: Il-Ministru.

ONOR.

ĊENSU GALEA: Sur President, ma saret l-ebda akkuża li xi mpjegati li jaħdmu fl-ispettorat tal-portijiet m'humiex kwalifikati biex jagħmlu x- xogħol li qegħdin jagħmlu.

Il-kwestjoni rrapportata fil-gazzetti f'dawn il- ġranet hija dwar il-mod ta' kif qiegħda ssir l-interpretazzjoni, anke min- naħa ta' l-Unjoni Ewropea, dwar liema persuni jistgħu jew ma jistgħux jagħmlu ċerti spezzjonijiet u x'esperjenza u prattika għandhom bżonn.

B'difiża sħiħa ta' l-impjegati, l-MMA u l-Gvern Malti qegħdin isostnu li bħalma ġara f'pajjiżi oħra membri ta' l-Unjoni Ewropea, għandu jkun hemm perijodu ta' transizzjoni ta' sentejn li fih dawk diġa' impjegati ma' l-MMA - mhux dawk li ġew impjegati wara – u li kienu jagħmlu xogħol ta' spetturi bħala port state inspectors, jingħataw l-istess opportunita` li ngħataw spetturi oħrajn f'pajjiżi oħrajn membri ta' l-Unjoni Ewropea sabiex ma jkunx hemm diskriminazzjoni.

Tajjeb li wieħed jgħid hawnhekk ukoll - biex ma nagħtux l-impressjoni li qegħdin nitkellmu fuq xi mijiet ta' ħaddiema - li n-numru ta' inspectors involuti huwa anqas minn ħamsa.

Minkejja dan, il-Gvern ta' Malta jidhirlu li bħalma port state inspectors f'pajjiżi oħrajn ingħataw id-dritt li jibqgħu joperaw ladarba kienu in place meta pajjiżhom daħal fl-Unjoni Ewropea, allura anke l-port state inspectors ta' pajjiżna għandhom jibqgħu jagħmlu dan ix-xogħol.

CALLS FOR APPLICATIONS

L-ONOR.

JOE MIZZI (f'isem l-Onor.

Joe Debono Grech) staqsa lill- Ministru għar-Riżorsi u Infrastruttura: Jista' il-Ministru jgħid kemm calls for applications kien hemm sabiex jiġu mpjegati nies mir-redeployment fi ħdan l-istrutturi tal-gvern fil-ministeru, l-enti u l-kumplament tad- dekasteru minn Ottubru 2005 sal-lum?

Jista' jgħid x'karigi kien hemm vakanti?

Kif ġew magħżula l-applikanti, jiġifieri jekk hux b'eżami, fuq bażi ta' kwalifiki jew b'interview?

F'każ li saru l-interviews, jista' jgħid jekk il-membri ta' l-interviewing board humiex mill-istess ministeru/dekasteru?

Xi skala huma dawk li tpoġġew f'dawn il-bordijiet?

ONOR.

NINU ZAMMIT (Ministru għar-Riżorsi u Infrastruttura): Ma kien hemm l- ebda call for applications minn Ottubru 2005 sal-lum sabiex jiġu mpjegati nies mir-redeployment fil-ministeru għar-riżorsi u infrastruttura, l-enti u l-kumplament tad-dekasteru.

SAFAR UFFIĊJALI

L-ONOR.

JOE MIZZI (f'isem l-Onor.

Joe Debono Grech) staqsa lill- Ministru għar-Riżorsi u Infrastruttura: Jista' il-Ministru jgħid kemm uffiċjali fi skala 14, 15 jew 16 siefru fuq xogħol tal-gvern matul l-2005 u l-2006?

X'kienet id-destinazzjoni u r-raġuni tas-safra?

X'kien in-numru ta' iljieli?

Kemm flus qamet kull safra?

ONOR.

NINU ZAMMIT: Fil-ministeru għar-riżorsi u infrastruttura ma kien hemm l-ebda uffiċjal tal-gvern fi skala 14, 15 jew 16 li siefru fuq xogħol tal-gvern.

MR SPEAKER: Grazzi.

Il-ħin tal-Mistoqsijiet għadda.

Ngħaddu għal Tqegħid ta' Karti.

Il-Viċi Prim Ministru.

TQEGĦID TA' KARTI

ONOR.

TONIO BORG (Viċi Prim Ministru u Ministru tal-Ġustizzja u Intern): Sur President, inqiegħed fuq il-mejda tal-Kamra:

Tagħrif dwar l-anzjanita` ta' l-imħallfin flimkien ma' tagħrif ieħor, bi tweġiba għall-mistoqsija parlamentari 19915;

Tagħrif dwar l-ammont ta' droga maqbuda mill-pulizija mill-1998 'il quddiem, bi tweġiba għall-mistoqsija parlamentari 19931; u

Rapport dwar l-effiċjenza tal-kunsilli lokali għall-perijodu bejn Awissu u Novembru 2005.

MR SPEAKER: Grazzi.

Il-Ministru Louis Galea.

ONOR.

LOUIS GALEA (Ministru ta' l-Edukazzjoni, Żgħażagħ u Impjiegi): Sur President, inqiegħed fuq il-mejda tal-Kamra:

Tagħrif dwar l-għadd ta' studenti fl-iskejjel primarji u sekondarji tal-gvern fis-sena skolastika 2005/2006, bi tweġiba għall-mistoqsija parlamentari 19892.

MR SPEAKER: Grazzi.

Il-Ministru Ċensu Galea.

ONOR.

ĊENSU GALEA: Sur President, inqiegħed fuq il-mejda tal-Kamra:

Tagħrif dwar safar minn delegazzjonijiet immexxija minni matul l-2005 u 2006, bi tweġiba għall-mistoqsija parlamentari 18898; u

Tagħrif dwar infiq fuq il-manutenzjoni ta' vetturi tal-gvern fil-każ ta' uffiċjali fi skala 4 sa 1, bi tweġiba għall-mistoqsija parlamentari 18899.

MR SPEAKER: Grazzi.

Stqarrijiet Ministerjali?

Mozzjonijiet?

Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI LI JEMENDA L-ATT DWAR L-EDUKAZZJONI

EDUCATION ACT (AMENDMENT) BILL

L-ordni għall-Kumitat ġie moqri

FIL-KUMITAT

L-Onor Mario de Marco, Viċi President tal-Kumitati, jippresjedi.

(Ikompli mit-28 ta' Ġunju, 2006)

Klawsola 4 (Kont.) - Emenda ta' l-artikolu 2 ta' l-Att prinċipali.

Clause 4 – (Cont.) - Amendment of article 2 of the principal Act.

(Posposta mit-28 ta' Ġunju, 2006)

THE DEPUTY CHAIRMAN: Il-Ministru.

ONOR.

LOUIS GALEA: Sur President, qabel ma bdejna din id-diskussjoni għaddejt lill-Onor.

Abela kopji ta' emendi li għandhom x'jaqsmu ma' dan l- abbozz ta' liġi.

Aħna konna pposponejna l-klawsola biex formalment inkun nista' nippreżenta l-emenda.

Għaldaqstant issa nipproponi l-ewwel emenda li ressaqt biex tiġi rtirata.

THE DEPUTY CHAIRMAN: Hawn qbil?

(Onor. Membri: Iva)

Il-Kumitat qabel li emenda ''A'' tiġi rtirata.

ONOR.

LOUIS GALEA: Sur President, issa se nipproponi din l-emenda:

''D'' Klawsola 4 għandha tiġi emendata kif ġej:

1) minflok il-paragrafu (a) tagħha għandu jidħol dan li ġej:

"(a) fit-tifsira ta' "Bord tal-Fakulta'", minflok il-kliem "mwaqqaf bl-artikolu 36;" għandhom jidħlu l-kliem "mwaqqaf bl-artikolu 80;" "; (b) minflok it-tifsira ta' "bżonnijiet edukattivi speċjali" għandha tidħol din it-tifsira ġdida:

""bżonnijiet edukattivi individwali" ikollha l-istess tifsira mogħtija lilha bl-artikolu 45(2);" ".

2) il-paragrafi (b), (c), (d), u (e), tagħha għandhom jiġu rienumerati paragrafi (c), (d), (e) u (f) rispettivament;

3) fit-tifsira ta' "entita'" li hemm fil-paragrafu (e) kif rienumerat, minflok il-kliem "jew taħt; xi liġi oħra u "entitajiet" għandha tiftiehem skond hekk;" għandhom jidħlu l-kliem:

"jew taħt xi liġi oħra u "entitajiet" għandha tiftiehem skond hekk:

Iżda għall-finijiet biss ta' xi jedd li uffiċjal jew persunal jista' jkollu taħt l-Ordinanza dwar il-Pensjonjiet (Kap. 93) u l-Att dwar il-Pensjonijiet lil Nisa Romol u Tfal Iltiema (Kap. 58) taħt it- Taqsima IX ta' dan l-Att, "entita" tinkludi wkoll l-Università u l- Kulleġġ Malti ta' l-Arti, Xjenza u Teknoloġija inkorporat f'dan l- Att b'Taqsima VIII;".

4) il-paragrafi (f), (g), (h), u (i) għandhom jiġu rienumerati paragrafi (h), (i), (j) u (k) rispettivament;

5) minnufih wara l-paragrafu (f) kif rienumerat għandu jidħol il-paragrafu li ġej:

"(g) it-tifsira ta' "Kodici ta' Mġieba" għandha titħassar;";

6) il-paragrafu (i) kif rienumarat għandu jiġi emendat kif ġej:

a) minflok il-kliem "minflok it-tifsiriet "Kunsill ghall-Edukazzjoni"" għandhom jidħlu l-kliem "minflok it-tifsiriet ta' "Kunsill", "Kunsill għall-Edukazzjoni" "; u

b) minnufih qabel it-tifsira ta' "Kurrikulum" li hemm fih għandha tidħol din it-tifsira ġdida li ġejja:

" "Kunsill" tfisser il-korp ta' tmexxija ta' l-Università mwaqqaf bl-artikolu 76;";

7) il-paragrafi (j), (k), (l) u (m) tagħha għandhom jiġu rienumerati (m), (o), (p) u (q) rispettivament;

8) minnufih wara l-paragrafu (k) kif rienumerat għandu jidħol il-paragrafu li ġej:

"(l) fit-tifsira ta' "Rettur", minflok il-kliem "mwaqqaf bl-artikolu 30" għandhom jidħlu l-kliem "mwaqqaf bl-artikolu 74";

(9) minnufih wara l-paragrafu (m) kif rienumerat għandu jidħol il- paragrafu li ġej:

"(n) fit-tifsira ta' "Senat", minflok il-kliem "mwaqqaf bl-artikolu 34" għandhom jidħlu l-kliem "imwaqqaf bl-artikolu 78" ";

(10) minflok il-paragrafu (o) kif rienumerat għandu jidħol dan li ġej:

"(o) "minflok it-tifsira ta' "skola" għandha tidħol it-tifsira li ġejja:

""skola" tfisser istituzzjoni li r-riżorsi tagħha kemm ta' persuni u kemm ta' oġġetti huma ordinati sabiex jitmexxew 'l quddiem l- edukazzjoni u t-taħriġ ta' persuni oħra permezz tat-tixrid tat- tagħrif u t-tkabbir tat-tagħlim, u, għall-finijiet ta' liċenza biex tiftaħ skola taħt dan l-Att, tinkludi istituzzjoni edukattiva u ta' taħriġ ta' edukazzjoni avvanzata u ogħla kif definiti fl- artikolu 63 ta' dan l-Att, iżda ma tinkludix la l-Università jew il-Kulleġġ Malti għall-Arti Xjenza u Teknoloġija inkorporat b'Taqsima VIII ta' dan l-Att, u lanqas istituzzjoni għat-tmexxija 'l quddiem ta' edukazzjoni u tagħrif ta' natura esklussivament jew kważi esklussivament reliġjuża;";

(11) il-paragrafu (p) kif rienumerat għandu jiġi emendat kif ġej:

a) minflok il-kliem " "skola ta' l-Istat" u "Tribunal Skolastiku" " għandhom jidħlu l-kliem " "Skola ta' l-Istat", "Tribunal Skolastiku" u "Università"; u

b) minnufih wara t-tifsira ġdida ta' "uffiċjal pubbliku" li hemm fih għandha tidħol it-tifsira ġdida li ġejja:

" "Università " tfisser l-Universita' ta' Malta mwaqqfa bl- artikolu 72;".

"D" Clause 4 shall be amended as follows:

(1) paragraph (a) shall be renumbered as paragraph (b) thereof, and immediately before paragraph (b) as renumbered there shall be added the following new paragraph:

"(a) the definition "Code of Behaviour" shall be deleted;";

(2) paragraphs (b) and (c) shall be renumbered as paragraphs (c) and (d) respectively;

(3) paragraph (c) as renumbered shall be amended as follows:

(a) for the words " "Council for Education" " there shall be substituted the words " "Council", "Council for Education" "; and

(b) immediately before the definition " "curriculum" " there shall be added the following definition:

" "Council" means the governing body of the University established by article 76;";

(4) in paragraph (d) as renumbered, in the definition "entity", for the words "or under any other law, and "entities" shall be construed accordingly;" there shall be substituted the words:

"or under any other law, and "entities" shall be construed accordingly: Provided that only for the purposes of any right pertaining to any officer or staff member under the Pensions Ordinance (Cap, 93) and the Widows and Orphans' Pensions Act (Cap.

58) under Part IX of this Act, "entity" also includes the University and the Malta College of Arts, Science and Technology incorporated into this Act by Part VIII;";

5) immediately after paragraph (d) as renumbered there shall be added the following new paragraph;

"(e) in the definition "Faculty Board", for the words "article 36" there shall be substituted the words "article 80";";

(6) paragraph (d) shall be renumbered as paragraph (f), and immediately thereafter there shall be added the following new paragraph:

"(g) the definition "special educational needs" shall be deleted and immediately after the definition "head of school" there shall be added the following definition:

" "individual educational needs" shall have the meaning assigned to it by article 45(2);";";

(7) paragraphs (e), (f), (g) and (h) shall be renumbered as paragraphs (h), (i), (j) and (k) respectively, and immediately thereafter there shall be added the following new paragraph:

"(l) in the definition "Rector", for the words "article 30" there shall be substituted the words "article 74";";

(8) paragraph (i) shall be renumbered as paragraph (m), and paragraph (m) as renumbered shall be amended as follows:

(a) for the words " "School Council" and "State School" " there shall be substituted the words " "School Council", "State School" and "University" "; and

(b) for the words from "and in the definition "school" " to "or vocational levels,";" there shall be substituted the following:

"and for the definition "school" there shall be substituted the following:

" "school" means an institution the resources of which, both of persons and of things, are ordained towards the promotion of the education and training of other persons through the dissemination of knowledge, and, for the purposes of a licence to open a school under this Act, it includes an educational and training institution of advanced and higher education as defined in article 63 of this Act, but does not include the University or the Malta College of Arts, Science and Technology incorporated by Part VIII of this Act, nor an institution for the promotion of instruction and knowledge of an exclusively or almost exclusively religious character;";";

(9) immediately after paragraph (m) as renumbered there shall be inserted the following new paragraph:

"(n) in the definition "Senate" for the words "article 34" there shall be substituted the words "article 78";";

(10) paragraphs (j) and (k) shall be renumbered as paragraphs (o) and (q) respectively; and

(11) immediately after paragraph (o) as renumbered, there shall be added the following new paragraph:

"(p) immediately after the definition "Senate" there shall be inserted the following new definition:

" "University" means the University of Malta established by article 72;";".

THE DEPUTY CHAIRMAN: Rimarki?

Il-Ministru.

ONOR.

LOUIS GALEA: L-uniku kumment ċkejken li rrid nagħmel hu li fid- definizzjoni ta' « skola » ilqajt is-suġġeriment li kien għamel l-Onor.

Edwin Vassallo bil-mod kif iddefinixxejtha u pprovajt ukoll nilqa' s-sens ta' direzzjoni li ta l-Onor.

Abela meta indika li jekk ikollna distinzjoni bejn skola u istituzzjonijiet edukattivi ta' edukazzjoni avvanzata u ogħla jkun aħjar.

Naħseb li kif inhi definita issa tinkludi d-diversi kummenti li saru.

THE DEPUTY CHAIRMAN: Grazzi.

Aktar rimarki?

(Onor. Membri: No) Il- mistoqsija hija l-emenda ''D''.

Dawk favur?

(Onor. Membri: Aye) Dawk kontra?

Agreed.

L-emenda ''D'' għaddiet nem. con.

THE DEPUTY CHAIRMAN: Il-mistoqsija hija klawsola 4 kif emendata.

Dawk favur?

(Onor. Membri: Aye) Dawk kontra?

(Onor. Membri: No) Carried.

Klawsola 4, kif emendata, għaddiet u ġiet ordnata biex issir parti mill- Abbozz ta' Ligi.

Klawsola 6 (Kont.) - Żieda ta' Taqsima ġdida ma' l-Att prinċipali.

Clause 6 (Cont) - Addition of new Part to the principal Act.

THE DEPUTY CHAIRMAN: Rimarki?

Il-Ministru.

ONOR.

LOUIS GALEA: Sur President, nipproponi li nirtira ż-żewġ emendi li ressaqt fl-aħħar seduta in konnessjoni ma' din il-klawsola.

THE DEPUTY CHAIRMAN: Hawn qbil?

(Onor. Membri : Iva)

Il-Kumitat qabel li emendi "B" u "C" jiġu rtirati.

ONOR.

LOUIS GALEA: Sur President, issa se nipproponi din l-emenda:

"E" Klawsola 6 għandha tiġi emendata kif ġej:

1) fl-artikolu 8 li hemm fiha, il-kliem "fil-livelli ta' edukazzjoni obbligatorja" għandhom jitħassru;

2) fit-test Ingliż biss tas-subartikolu (2) ta' l-artikolu 9 li hemm fiha:

(a) minflok il-kliem "In particular this Directorate has the function and duty:" għandhom jidħlu l-kliem "In particular the functions and duties of this Directorate shall include:";

b) fil-paragrafu (b) tiegħu, il-kliem "each school's development plan for" għandhom jitħassru u minflok il-kliem "including the syllabi" għandhom jidħlu l-kliem "including each school's development plan, the syllabi";

c) fil-paragrafu (c) tiegħu, minflok il-kliem "that there is provided professional development that is regular and continuous at the level" għandhom jidħlu l-kliem "the provision of regular and continuous professional development at a level";

d) fil-paragrafu (i) tiegħu, minflok il-kliem "the maximum use possible" għandhom jidħlu l-kliem "the maximum possible use";

(3) Fit-test Ingliż biss ta' l-artikolu 11 li hemm fiha:

a) fis-subartikolu (1) tiegħu, minflok il-kliem "as required in State schools" għandhom jidħlu l-kliem "as required in the State colleges, schools";

b) fis-subartikolu (2) tiegħu:

i) minflok il-kliem "In particular, among its functions and duties, this Directorate shall:" ghandhom jidhlu l-kliem "In particular this Directorate shall:";

ii) fil-paragrafu (c) tiegħu, il-kliem "and the tools for" għandhom jitħassru;

iii) fil-paragrafu (d) tiegħu, minflok il-kliem "which is possible done," ghandhom jidhlu il-kliem "which is possible,";

iv) fil-paragrafu (l) tiegħu, il-kliem "disability and special" għandhom jitħassru;

v) fil-paragrafu (p) tiegħu, minflok il-kliem "including the supply of a transport school service" għandhom jidħlu l-kliem "the provision of a school transport service";

vi) fil-paragrafu (t) tiegħu, minflok il-kliem "by the Minister about the working conditions" għandhom jidħlu l-kliem "by the Minister concerning the working conditions";

vii) fil-paragrafu (v) tiegħu, minflok il-kliem "ensure the fullest application and use possible of systems" għandhom jidħlu l-kliem "ensure the fullest possible application and use of systems";

viii) fil-paragrafu (w) tiegħu, minflok il-kliem "and be treated" għandhom jidħlu l-kliem "and be dealt with";

(4) Fit-test Ingliż biss ta' l-artikolu 13 li hemm fiha, minflok il- kliem "and conduct a dialogue" għandhom jidħlu l-kliem "and dialogue";

(5) It-test Ingliż biss tas-subartikolu (2) ta' l-artikolu 16 li hemm fiha, għandu jiġi sostitwit b'dan li ġej:

"(2) A Directorate shall have access to all information which another Directorate, the Colleges and schools may possess, and is entitled to request and obtain all data it may require from students, parents, personnel and from public and private educational institutions, and this data shall be given to it within a reasonable time from the date of request.";

(6) Fis-subartikolu (2) ta' l-artikolu 18 li hemm fiha, minflok il-kliem "dawk id-dmirijiet li jistgħu jiġu preskritti jew jistgħu jiġu assenjati lilhom" għandhom jidħlu l-kliem "dawk id-dmirijiet li jistgħu jiġu assenjati lilhom"; u

(7) Fis-subartikolu (1) ta' l-artikolu 19 li hemm fiha, minflok il-kliem "Uffiċjali, awtorizzati bil-miktub kif imiss mid-Direttur Generali tad- Direttorat għal Kwalita` u Standards fl-Edukazzjoni" għandhom jidħlu l- kliem " Uffiċjali bi kwalifiċi rilevanti kif jista' jkun meħtieġ u awtorizzati bil-miktub kif imiss mid-Direttur Generali tad-Direttorat għal Kwalita` u Standards fl-Edukazzjoni".

"E" Clause 6 shall be amended as follows:

(1) in article 8 therein, the words "in the compulsory educational levels" shall be deleted;

2) in the English text only of subarticle (2) of article 9 therein:

a) for the words "In particular this Directorate has the function and duty:" there shall be substituted the words "In particular the functions and duties of this Directorate shall include:"

b) in paragraph (b) thereof, the words "each school's development plan for" shall be deleted and for the words "including the syllabi" there shall be substituted the words "including each school's development plan, the syllabi";

c) in paragraph (c) thereof, for the words "that there is provided professional development that is regular and continuous at the level" there shall be substituted the words "the provision of regular and continuous professional development at a level";

d) in paragraph (i) thereof, for the words "the maximum use possible" there shall be substituted the words "the maximum possible use";

3) In the English text only of article 11 therein:

a) in subarticle (1) thereof, for the words "as required in State schools" there shall be substituted the words "as required in the State colleges, schools";

b) in subarticle (2) thereof:

i) for the words "In particular, among its functions and duties, this Directorate shall:" there shall be substituted the words "In particular this Directorate shall:";

ii) in paragraph (c) thereof, the words "and the tools for" shall be deleted;

iii) in paragraph (d) thereof, for the words "which is possible done," there shall be substituted the words "which is possible,";

iv) in paragraph (l) thereof, the words "disability and special" shall be deleted;

v) in paragraph (p) thereof, for the words "including the supply of a transport school service" there shall be substituted the words "the provision of a school transport service";

vi) in paragraph (t) thereof, for the words "by the Minister about the working conditions" there shall be substituted the words 'by the Minister concerning the working conditions";

vii) in paragraph (v) thereof, for the words "ensure the fullest application and use possible of systems" there shall be substituted the words "ensure the fullest possible application and use of systems";

viii) in paragraph (w) thereof, for the words "and be treated" there shall be substituted the words "and be dealt with";

(4) In the English text only of article 13 therein, for the words "and conduct a dialogue" there shall be substituted the words "and dialogue";

(5) The English text only of subarticle (2) of article 16 therein, shall be substituted by the following:

(6) In subarticle (2) of article 18 therein, for the words "such duties as may be ordered or as may be assigned to them" shall be substituted the words "such duties as may be assigned to them"; and

(7) In subarticle (1) of article 19 therein, for the words "Such officers, as may be duly authorised in writing by the Director General of the Directorate for Quality and Standards in Education" there shall be substituted the words "Such officers with relevant qualifications as may be necessary and duly authorised in writing by the Director General of the Directorate for Quality and Standards in Education" .

Sur President, il-biċċa l-kbira ta' dawn l-emendi huma maħsuba biex iġibu t- test Ingliż konformi mat-test Malti.

Tajjeb li nispjega bħala nota ġenerali li l-abbozzar ta' din il-liġi sar bil-lingwa Maltija, imbagħad intbagħat għat-traduzzjoni li fil-biċċa l-kbira kienet tajba pero` kien hemm xi punti li ma jkunux ġew mifhuma u allura ma jkunux ġew tradotti b'manjiera li tirrifletti l-kliem tat-test Malti.

Sur President, fuq l-ewwel paragrafu tal-klawsola diġa` tkellimna ftit fl- aħħar seduta fejn mill-artiklu 8 kif propost fi klawsola 6 ta' dan l-abbozz ta' liġi qed inneħħu l-livell ta' edukazzjoni obbligatorja għaliex diversi tawni l-parir li d-direttorat għall-kwalita` u l-istandards għandu wkoll ikollu mansjoni f'oqsma ta' servizzi u programmi edukattivi li jistgħu jsiru għall-edukazzjoni ta' l-adulti jew affarijiet oħrajn ta' dan il- livell.

Mit-tieni sal-ħames paragrafi qegħdin hemm biex nirranġaw l-Ingliż skond il-Malti u fis-sitt paragrafu qed nirranġaw it-test Malti għaliex dehrilna li s-sentenza "dawk id-dmirijiet li jistgħu jiġu preskritti jew jistgħu jiġu assenjati lilhom" tkun aħjar u aktar sempliċi jekk nagħmluha "dawk id-dmirijiet li jistgħu jiġu assenjati lilhom" u dan għaliex dawn huma funzjonijiet tad-direttur ġenerali.

Jekk lid-direttur ġenerali ngħidulu li jrid jippreskrivi, ifisser li biex jagħti ordnijiet lill- uffiċjali tiegħu, dawn irid jagħmilhom b'regolament u dehrilna li dik hija xi ħaġa li m'hijiex desiderabbli.

Apparti dawn, hemm is-seba' paragrafu li żidna llum.

Dan sar biex jiġu ċċarati xi punti li tqanqlu mill-MUT u biex ukoll niċċaraw li meta qed nagħtu funzjoni lill-uffiċjali edukattivi jew lid-direttorat għal kwalita` u standards li jagħmel spezzjoni ta' skola jew jidħol fi skola jew jidħol fi klassi, qatt ma kellna f'rasna li dawn ikunu uffiċjali mhux kwalifikati.

Dawn iridu jkunu uffiċjali kwalifikati u allura bażikament hemmhekk qed inżidu l-kliem "uffiċjali bi kwalifiki rilevanti kif jista' jkun meħtieġ".

Għall-argument, jekk id-direttorat irid jagħmel spezzjoni għall-finijiet tal-kondizzjonijiet nazzjonali minimi, u allura rridu naraw jekk il-lifts, per eżempju, humiex safe eċċ, il-kwalifiki rilevanti f'dak il-każ huma ta' inġinerija jew ta' perit.

Jekk wieħed se jagħmel spezzjonijiet li għandhom x'jaqsmu mal-kontenut tal-programmi edukattivi, il-kwalifiki rilevanti huma l-kwalifiki ta' l-edukazzjoni eċċ.

THE DEPUTY CHAIRMAN: Aktar rimarki?

L-Onor.

Carmelo Abela.

ONOR.

CARMELO ABELA: Sur President, peress li l-emendi l-oħrajn tressqu fis- seduta ta' qabel, se nikkummenta biss fuq il-paragrafu 7.

FiI-fatt dan huwa marbut ma' artiklu 18 kif propost fi klawsola 6 ta' dan l-abbozz ta' liġi li qed jitkellem fuq l-ispettorat edukattiv.

F'din l-emenda qed nitkellmu fuq uffiċjali u aħna nafu li hemm kemm uffiċjali edukattivi kif ukoll uffiċjali oħra.

Issa nifhem li l-emenda mressqa għal klawsola 19 fejn qed ngħidu "setgħa ta' dħul u ta' spezzjoni" qed inwessgħuha ftit aktar fis- sens li ma naħsibx li bħala impjegati mad-direttorat għal kwalita` u standards fl-edukazzjoni se jkun hemm technicians esperti fil-lifts anke jekk jista' jkun hemm għax naħseb li d-diviżjoni stess għandha t-technical branch illum.

Wisq probabbli jeżistu dawn il-persuni pero` jista' jagħti l- każ li fuq ċerti oqsma speċifiċi jkun hemm bżonn, kif qal il-ministru, li jiġi inġinier u ma naħsibx li hemm inġiniera impjegati mad-diviżjoni.

Allura nifhem li hawnhekk qed inwessgħuha aktar f'dan is-sens pero` qed nassumi li din tinkludi kemm uffiċjali edukattivi msemmija qabel f'artiklu 18 kif ukoll l-uffiċjali l-oħra li qed insemmu.

Allura dawn l-uffiċjali għandu jkollhom awtorizzazzjoni bil-miktub meta nafu li dawn qegħdin f'dik is-section apposta proprju fuq l-ispettorat edukattiv?

Jew hawnhekk qed nitkellmu biss fuq persuni oħrajn li m'humiex impjegati b'mod dirett mad- direttorat għal kwalita` u standards li jagħmlu parti mill-ispettorat edukattiv u qed jiġu minn barra bħala inġiniera esperti, per eżempju, - ħalli nibqgħu fuq l-eżempju li semma l-ministru - fir-rigward ta' lifts?

Kif qed nifhmuha b'dan il-kontest?

THE DEPUTY CHAIRMAN: Il-Ministru.

ONOR.

LOUIS GALEA: Din hija mistoqsija importanti, Sur President.

Hawnekk qed nitkellmu fuq il-parti tal-liġi li titkellem dwar l-ispettorat edukattiv u x-xogħol ewlieni tiegħu huwa li jkun ta' appoġġ għall-iskejjel, għall-għalliema u għall-klassijiet billi jgħin fl-evalwazzjoni tal- programmi edukattivi u billi jipprovdi gwida u essenzjalment dawn huma funzjonijiet edukattivi.

L-artiklu 18 kif propost fi klawsola 6 ta' dan l- abbozz ta' liġi qed jitkellem fuq dan pero` d-direttorat għal kwalita` u standards għandu wkoll funzjoni regolatorja li għandha x'taqsam mar- regolamentazzjoni tal-bini.

Per eżempju, xi ħadd japplika għal-liċenzja ta' skola u jinqalgħu kwestjonijiet dwar jekk ikunux qed jiġu osservati jew le l-kondizzjonijiet nazzjonali minimi.

Sal-lum skond il-liġi, id-direttur ta' l-edukazzjoni - f'ċertu sens lanqas jiena - ma kellux il-poter li jordna spezzjoni fuq proprjeta` privata.

Il-proprjetajiet tal-gvern huma tagħna u nidħlu fihom imma meta teżamina l-liġi attwali ssib li ma jirriżulta minn imkien li l-ministru jew id-direttur ġenerali ta' l- edukazzjoni jista' jqabbad lil xi ħadd u bil-forza tal-liġi jidħol ġo premises li jkunu qed jintużaw għal skopijiet edukattivi biex huwa jkun jista' jispezzjonahom.

Ladarba qed noħolqu s-setgħa li uffiċjali jistgħu jidħlu f'kulleġġi, skejjel, klassijiet u postijiet fejn isir it-tagħlim u jispezzjonaw, din is- setgħa għandha tiġi eżerċitata b'responsabbilta`.

Allura

dawn l-uffiċjali li jagħmlu dawn l-ispezzjonijiet iridu jkunu awtorizzati.

Jekk uffiċjal imur fi skola privata jew tal-knisja, il-kap ta' dik l-iskola għandu kull dritt jistaqsik min awtorizzah u kif awtorizzah.

Dawn huma affarijiet li s'issa ma kellniex fil-liġi anke jekk ġeneralment kienu jiġu aċċettati mill-awtoritajiet ta' l-iskejjel privati u ta' l-iskejjel tal- Knisja.

Pero` issa qegħdin nassiguraw li dan il-proċess ikun proċess formali biex kulħadd ikollu s-serħan tal-moħħ li min ikun qed jaġixxi f'din il-kariga jkun awtorizzat skond il-liġi.

Issa qegħdin ngħidu li din mhux se tkun kwalunkwe persuna, imma se tkun persuna kwalifikata fis-suġġett ta' l-ispezzjoni.

ONOR.

CARMELO ABELA: Jiġifieri din l-emenda hija aktar maħsuba għall- iskejjel tal-knisja u privati milli għal dawk statali?

Il-ministru qal li din l-emenda li qed iressaq illum qed jagħmilha wkoll wara diskussjonijiet li kellu ma' l-MUT biex jilqa' t-talba tagħhom.

Jien kont qed nifhem li forsi seta' kien hemm xi oġġezzjoni jew inkella xi talba għal kjarifika mhux biss min-naħa ta' l-iskejjel mhux governattivi imma anke minn dawk statali.

Ma nafx jekk hux qed nifhem tajjeb u għaldaqstant nitlob lill- ministru biex din jiċċaraha ftit.

ONOR.

LOUIS GALEA: L-MUT xtaqet tiċċara s-sitwazzjoni dwar dawn l- uffiċjali li jiġu awtorizzati msemmija f'subartiklu (1) ta' l-artiklu 19 kif propost fi klawsola 6 ta' dan l-abbozz ta' liġi.

Dan kien il-punt.

Jien ħsibt li din il-manjiera għandha tiġi ċċarata billi ngħidu li dawn irid ikollhom il-kwalifiki rilevanti.

Issa biex inti tispezzjona skola ta' l-Istat m'għandekx bżonn xi awtorizzazzjoni speċjali.

Din il-problema tinħoloq x'ħin tiġi biex tispezzjona proprjeta` privata, jiġifieri l- awtorizzazzjoni hemm bżonnha għas-settur privat u mhux dak statali.

Jekk xi ħadd se jirrapporta dwar il-proċessi tat-tagħlim ta' skola privata, l- uffiċjali se jmorru jaraw x'qed jiġri imma xi ħadd jista' jgħidlek li dawn l-uffiċjali ma jistgħux jidħlu għax l-iskola hija proprjeta` privata.

B'din l-emenda, l-uffiċjali se jkunu jistgħu jidħlu.

Meta qed ngħidu li qed nirregolaw l-iskejjel mhux statali, qed insemmu wkoll il-manjiera kif tista' tirregola xi aspetti bħalma huma, per eżempju, osservanza ta' kondizzjoniijet, standards u regolamenti li jsiru b'din il-liġi.

Irid imur xi ħadd u jidħol hemm ġew imma kif tista' tidħol ġo proprjeta` privata?

Għalhekk irridu noħolqu l-funzjoni li biha tista' tagħmel dan.

ONOR.

CARMELO ABELA: Jien qed nifhem l-iskop ta' din l-emenda u huwa ovvju li dan l-aktar li japplika huwa għas-settur mhux governattiv.

Jien qed nagħmel tajjeb li norbot artiklu 19 kif propost fi klawsola 6 ta' dan l- abbozz ta' liġi ma' dak ta' qablu?

Jien naħseb li dawn għandhom ikunu marbutin flimkien, hux hekk?

Jekk uffiċjal edukattiv – li huwa magħruf li huwa uffiċjal edukattiv kemm mas-settur governattiv kif ukoll mas-settur non-governattiv – imur fi skola tal-gvern, dan m'għandux bżonn awtorizzazzjoni bil-miktub filwaqt li jekk imur fi skola non-governattiva, irid l-awtorizzazzjoni bil-miktub.

Issa ħalli nżommu l-eżempju tal-lift ħalli nibqgħu niftiehmu.

Fejn m'hemmx inġiniera bħala impjegati mad-direttorat, kemm għall-iskejjel tal-gvern kif ukoll għall-iskejjel li m'humiex tal-gvern, se jkollna bżonn inġibu n-nies minn barra s-settur pubbliku.

F'dak il-każ, anke biex jidħol fi skola tal- gvern, wieħed irid xi forma ta' awtorizzazzjoni peress li huwa terza persuna u m'huwiex impjegat tal-gvern b'mod dirett.

Per eżempju, jekk jien immur fi skola tal-gvern u ngħid li jien inġinier tal-lifts, il-kap ta' l- iskola se jistaqsini dwar x'għandi x'nuri dwar dan.

Qed ngħid dan biex l- affarijiet ikunu ċari.

ONOR.

LOUIS GALEA: Sur President, l-artikli 18 u 19 kif proposti fi klawsola 6 ta' dan l-abbozz ta' liġi għandhom dimensjoni u enfasi differenti pero` huma komplimentari.

Artiklu 18 għandu x'jaqsam mal- verifika tal-kwalita` tal-proċess tat-tagħlim fl-iskejjel u allura hemmhekk wieħed qiegħed jitkellem fuq uffiċjali edukattivi li huma n-nies kompetenti biex janalizzaw dik it-tip ta' ħaġa.

Artiklu 19 huwa artiklu li qiegħed jassigura li jekk id-direttorat għal kwalita` u standards għandu bżonn jagħmel spezzjonijiet f'postijiet li m'humiex ta' l-Istat, dan se jkun jista' jagħmlu.

Issa jekk ikun irid jintbagħat xi ħadd li m'huwiex uffiċjal għaliex id- direttorat ma jkollux in-nies tal-kompetenza meħtieġa, dawn it-terzi persuni jkunu akkumpanjati mill-uffiċjali pubbliċi.

Ovvjament fl-iskejjel tagħna l-ħin kollu jidħlu nies biex jagħmlu l-maintenance u dwar dawn ma toqgħodx tikkomplika l-ħajja ta' kulħadd b'din il-burokrazija.

Jiġifieri hemm dan is-sens ta' amministrazzjoni bilanċjata, imma l-aktar li ridna nagħmlu hu – dan mhux għaliex illum qed ikollna xi ostaklu – li nkunu ċerti li r-regolatur ikollu l-forza legali li jesiġi spezzjoni ta' post privat.

Rigward l-iskejjel ta' l-Istat m'għandniex diffikulta` u llum id-direttorat għal kwalita` u standards fl-edukazzjoni se jibda jħares lejn l-iskejjel ta' l-istat b'lenti differenti.

Qabel kien iħares lejhom bil-mod konflittwali li jrid jirregola l-iskejjel li huma tiegħu stess u issa d- direttorat se jkun jista' jħares lejn l-iskejjel ta' l-Istat b'manjiera ħafna iktar indipendenti milli kien jagħmel sal-lum, imma xorta jibqgħu skejjel ta' l-Istat.

Għalhekk wieħed għandu aktar faċilita` biex jispezzjona.

Bl-artiklu 19 ma rridux nagħu l-impressjoni li qed niltaqgħu ma' diffikultajiet vis-à-vis is-settur edukattiv non-governattiv imma aħna ridu nkunu ċari li din it-tip ta' setgħa teżisti legalment just in case għada pitgħada jinqala' xi każ.

ONOR.

CARMELO ABELA: Jien qed nifhem dak li qed jgħid il-ministru u sal- lum naħseb li l-bon-sens qed jirbaħ anke mas-settur mhux governattiv għax wieħed qed iħares lejn din id-diviżjoni bħala regolatur u allura bilfors ikollu bżonn dawn is-setgħat li qed nitkellmu fuqhom.

Minkejja li sal-lum din is-setgħa m'hijiex qiegħda fil-liġi, is-settur non-governattiv xorta jagħti l-kunsens tiegħu għal dawn it-tip ta' spezzjonijiet.

Li qed ngħid huwa li f'artiklu 19 kif propost fi klawsola 6 ta' dan l-abbozz ta' liġi jingħad il-kliem "proċess tat-tagħlim" u nħoss li din il-frażi qed tiġbor dak li qed ngħidu f'subartiklu (2) ta' artiklu 18 kif propost fi klawsola 6 ta' dan l-abbozz ta' liġi fejn hemm definit x'inhu dan il-proċess tat- tagħlim.

Allura mhux biss qed nitkellmu fuq proċess ta' tagħlim imma kif semma l- ministru qed nitkellmu wkoll fuq standards u fuq osservazzjonijiet ta' kondizzjonijiet, policies u regolamenti stabbiliti anke dwar il-bini fih innifsu.

Għalhekk jien qed norbot l-artikli 18 u 19 kif proposti fi klawsola 6 ta' dan l-abbozz ta' liġi u ngħid li huma pjuttost kumplimentari għal xulxin għaliex l-uffiċjali edukattivi u l-uffiċjali l-oħra li huma msemmija f'subartiklu (2) ta' l-artiklu 18 għandu jkollhom is-setgħa li jagħmlu spezzjonijiet anke fejn jidħol il-qasam mhux governattiv biex fl- aħħar mill-aħħar jkunu kif inhuma l-EOs li qegħdin hemmhekk kemm għas- settur pubbliku u kemm għal dak mhux pubbliku.

Fejn jidħlu terzi persuni – jiġifieri nies li ma jkunux impjegati mad- diviżjoni llum u mad-direttorat għada - naħseb li l-prattika li jkun hemm xi uffiċjal pubbliku magħhom, anke fis-

settur pubbliku, għandha tiġi kkonsidrata.

Irridu naraw jekk huwiex worth it li litteralment naħlu persuna biex toqgħod babysitter ma' ħaddiem ieħor għax naħseb li dak ir-riżors uman jista' jintuża b'mod aktar effiċjenti.

Allura jekk ikun hemm instructions mid-direttur ġenerali biex it-tali persuna tat-tali kumpannija tmur tagħmel spezzjoni bħala inġinier fil-lift ta' skola tal-gvern, naħseb li din għandha tkun bil-miktub ukoll.

Jien din naraha li għandha żewġ tifsiriet; waħda li bil-liġi issa se tkun ċara li r- regolatur għandu s-saħħa li jidħol jagħmel spezzjoni anke fis-settur mhux governattiv meta jkollu written instructions mid-direttur ġenerali u l-oħra li fejn jidħlu terzi persuni li m'humiex impjegati direttament mad- direttorat, dawn se jkollhom bżonn written instructions anke meta jagħmlu spezzjoni fi skola governattiva.

Issa l-ministru semma li dawn ikunu akkumpanjati pero` jien naħseb li għandna nikkonsidrawha din għalkemm ma nafx jekk hemmx xi riperkussjonijiet f'collective agreements jew diffikultajiet oħra jekk dan isir.

Jekk m'hemmx problemi ta' dan it-tip, naħseb li l-prattika għandha tkun li dawn ikollhom written instructions u jagħmlu l-ispezzjonijiet neċessarji mingħajr ma jkollhom lil xi ħadd magħhom anke fis-settur governattiv.

Mistoqsija li xtaqt nistaqsi hija jekk is-settur privat u tal-knisja ġewx ikkonsultati fuq din il-materja.

Mhux qed nirreferi biss fuq id-dritt ta' spezzjoni pero` anke fejn jidħlu d-direttorati b'mod ġenerali.

Hawnhekk irrid nagħmel punt daqsxejn aktar wiesa' u differenti.

X'tip ta' konsultazzjonijiet kien hemm mas-settur privat u tal-knisja dwar id- direttorat?

Xi ħadd jista' jistaqsini x'differenza hemm bejn dak li jiġri llum u dak li se jiġri għada pero' jiena ngħid li hemm daqsxejn differenza u għalhekk nixtieq inkun naf jekk kienx hemm konsultazzjonijiet f'dan is- sens.

ONOR.

LOUIS GALEA: Sur President, dak li kien qed jispjega l-Onor.

Abela huwa ġeneralment korrett.

Iva ż-żewġ aspetti li semma huma komplimentari u anke l-uffiċjali tad-direttorat huma uffiċjali li jkollhom l- awtorizzazzjoni meħtieġa biex dawn ikunu jistgħu jaqdu d-dmirijiet tagħhom.

Rigward l-awtorizzazzjoni tajjeb li wieħed jgħid li din tista' tkun awtorizzazzjoni ġenerali fejn wieħed ikollu xi card jew pass u bih ikun jista' jidħol fl-iskejjel u mhux noqogħdu noħorġu xi

digriet partikolari kull darba.

Fir-rigward tal-konsultazzjoni jien nixtieq nerġa' ngħid li qatt ma kien hawn proċess ta' żvilupp fl-edukazzjoni li dwaru kien hawn daqstant konsultazzjoni.

Hawnhekk qed ngħidu xi ħaġa li ilha magħrufa minn Ġunju tas-sena l-oħra.

Dak li hemm f'din il-parti tal- liġi li qegħdin niddiskutu huwa riflessjoni - f'xi aspetti anke verbali - tad-dokument "Biex Uliedna Jirnexxu Lkoll".

Jien kelli l-opportunita` li nilqa' s-suġġerimenti u l-kritika dwar dan u ċertament ikkonsultajna.

Naturalment meta wieħed jikkonsulta ma jfissirx li wieħed ikun daħal fl- irqaqat kollha.

Issa kif diġa` għidna, hawn qed ngħidu xi ħaġa li toħroġ mis-setgħa ta' l- Istat li jagħti liċenzja lil skola.

Sal-lum konna fis-sitwazzjoni li tiftaħx bħala skola jew le, jiddependi mil-liċenzja ta' l-Istat regolata bil-liġi u soġġetta anke għal appelli quddiem l-awtoritajiet kompetenti.

Il- problema hija li kellna lakuna legali fejn jekk skola non-governattiva ma tkunx trid li uffiċjal jidħol fil-premises tagħha, dan ma setax jidħol u minkejja li fil-prattika ta' kuljum ma jidhirlix li din qatt ġrat, ladarba issa qegħdin niċċaraw aktar id-distinzjoni bejn ir-regolatur u l-operatur, kien meħtieġ li wieħed jagħmel dan it-tip ta' provvediment.

ONOR.

CARMELO ABELA: Allura qed nifhem li s-settur privat ta l-feedback tiegħu fuq dak li qed jiġi propost fl-abbozz ta' liġi u hemm ukoll is- setgħa li jsiru spezzjonijiet.

Jiġifieri la l-prattika llum hija aċċettata li jsir hekk u issa din se ssir bil-liġi, m'għandu jkun hemm l-ebda diffikulta`.

Fuq il-klawsola li qed nitkellmu fuqha bħalissa m'għandix kummenti oħra x'nagħmel pero` għandi xi mistoqsijiet oħrajn fuq id-direttorat għal servizzi edukattivi sabiex nipprova nifhem aħjar l-affarijiet.

Nixtieq nistaqsi mistoqsija fuq il-paragrafu (b) ta' subartiklu (2) ta' artiklu 11 kif propost fi klawsola 6 ta' dan l-abbozz ta' liġi li jirrigwarda l- manteniment regolari.

Id-direttorat se jkun qed jieħu ħsieb l-iżvilupp ta' bini, immodernizzar u manteniment regolari ta' skejjel u faċilitajiet edukattivi, eċċ. Nafu wkoll li d-diviżjoni ta' l-edukazzjoni għandha dik li tissejjaħ it-technical services branch.

Ma nafx jekk hemmx il-ħsieb li minħabba li se jkun hemm numru ta' kulleġġi – illum għandna erbgħa u nifhem li matul din is-sena se jkun hemm kulleġġi oħra – se jkun hemm persuni ma' kulleġġi partikolari jew jekk

wieħed attwalment hux se jaħdem through l-FTS biss.

ONOR.

LOUIS GALEA: Dan il-paragrafu jagħmilha ċara li fil-kwestjonijiet ta' manteniment regolari ta' skejjel, ir-responsabbilta` se taqa' taħt id- direttorat għal servizzi edukattivi u mhux taħt id-direttorat l-ieħor.

Issa dan jista' jsir b'modi differenti.

Sal-lum l-iskejjel għandhom diversi nies li jieħdu ħsieb it-tindif; min hu impjegat tal-gvern, min hu impjegat tal- kuntrattur u min hu impjegat part-time.

Hemm min jieħu ħsieb ċerti maintenance u hemm min għandu ħaddiem u hemm min għandu tnejn.

Imbagħad għal affarijiet akbar hemm dik li tissejjaħ it-taqsima tas-servizzi tekniċi, fejn għandek grupp ta' ħaddiema ta' snajja' differenti li jintervjenu skond il-bżonn.

Apparti dawn, hemm l-FTS għal dak li għandu x'jaqsam ma' affarijiet straordinarji bħal meta, per eżempju, tkun trid tbiddel saqaf.

Issa l-ħsieb hu li l-ewwelnett nagħmlu riorganizzazzjoni ta' l-impjegati tekniċi kollha għaliex b'kollox hemm madwar 1,060 impjegat u dawn jinsabu imxerrdin u sparpaljati 'l hemm u 'l hawn fl-iskejjel.

ONOR.

CARMELO ABELA: Jiġifieri tekniċi 1,060?

ONOR.

LOUIS GALEA: Iva, dawn jinkludu labourers, watchmen, caretakers, technical officers eċċ. Jien naħseb li jekk dawn jiġu organizzati b'mod aktar effiċjenti, nixmu aħjar.

Din m'għandhiex x'taqsam mal-liġi u hija xi ħaġa amminstrattiva.

Il-ħsieb hu li kull kulleġġ ikollu dak li qed insejħulu a precinct officer.

Il-precinct officer ikollu miegħu team kompost minn dawn il-ħaddiema minflok dawn jibqgħu sparpaljati u xogħlu jkun li jara x'għandhom bżonn l- iskejjel rigward maintenance ta' kuljum.

M'aħniex qegħdin nistennew li l- precinct officers u t-teams tagħhom jagħmlu xogħol straordinarju imma l- idea hi li din it-tip ta' funzjoni li taqa' taħt id-direzzjoni tad- direttorat għal servizzi edukattivi tibda ssir b'mod aktar effettiv.

ONOR.

CARMELO ABELA: L-unika ħaġa li għandha x'taqsam magħha din hija li qed ngħidu li dan id-direttorat partikolari se jieħu ħsieb li jqassam lin- nies.

ONOR.

LOUIS GALEA: Iva.

ONOR.

CARMELO ABELA: Fil-paragrafu (c) ta' subartiklu (2) ta' artiklu 11 kif propost fi klawsola 6 ta' dan l-abbozz ta' liġi qed ngħidu li dan id- direttorat għal servizzi edukattivi se jalloka lill-kulleġġi u lill- iskejjel il-bini inkluż faċilitajiet sportivi, spazju edukattiv eċċ. X'qed nifhmu biha l-kelma "jalloka" għax jekk għandek ground fl-iskola, dan huwa parti mill-iskola jew mill-kulleġġ?

ONOR.

LOUIS GALEA: Ħalli nagħtik eżempju reali u ngħid li bħalissa rridu nirranġaw il-junior lyceum tal-Verdala.

Min se jieħu ħsieb biex jalloka l- ispazju għall-istudenti u għalliema sakemm dik l-iskola tinbena mill-ġdid?

Xi ħadd irid jieħu responsabilita`.

Aħna qed ngħidu li din m'hijiex il- funzjoni tad-direttorat għal kwalita` u standards imma hija funzjoni tad- direttorat għal servizzi edukattivi.

Mela taħt ix-xenarju li qed nipprospettaw, id-direttorat bin-nies tiegħu jidħlu f'din il-problema u jgħidu li hemm l-iskola Adelaide Cini li se nallokawha għal dan l-iskop sakemm titlesta dik l-iskola.

Imbagħad jitlesta x-xogħol fuq il-Verdala, l- iskola Adelaide Cini tiżvojta imma x'jiġri minn dik ir-riżorsa?

Min se jalloka?

Huwa d-direttorat għal servizzi edukattivi li jrid jalloka.

Jekk għandek skejjel li ġew allokati diġa` - per eżempju, għandek tant skejjel primarji u żewġ skejjel sekondarji u dawn ġew miġburin f'kulleġġ – u dawn għandhom il-faċilitajiet, kif se jħaddmuhom hija fl-ewwel istanza responsabilita` ta' l-iskejjel u tal-kulleġġ imma jekk jinqalgħu xi kwestjonijiet, jidħol id-direttorat għal servizzi edukattivi.

ONOR.

CARMELO ABELA: Dik fhimtha pero` f'ċirkostanzi fejn skola ma jkollhiex ground, id-direttorat jista' jipprova jiddiskuti ma' xi owner privat li forsi jkollu xi ground fl-istess raħal biex dan ikun jista' jintuża minn dik l-iskola?

ONOR.

LOUIS GALEA: Prinċipalment dik għandha tkun funzjoni tal-kulleġġ.

In the first instance id-direttorat għal servizzi edukattivi għandu jaħdem ħafna bil-prinċipju tas-sussidjarjeta`.

Dan ifisser li jekk materja partikolari, kulleġġ ikun jifhimha aktar, dan għandu jipprova jittrattaha hu.

Per eżempju, kien hemm mument meta f'Ħal-Luqa ma stajniex nagħmlu l- interventi fl-iskola kieku ma sarx arranġament mal-kappillan biex jikrilna s-sala tiegħu ħalli nkunu nistgħu nutilizzawha għat-tfal

tal-kindergarten.

F'dak il-każ kien id-direttorat li għamel dawk it-tip ta' negozjati.

ONOR.

CARMELO ABELA: Issa nixtieq nistaqsi fuq paragrafu (d) ta' subartiklu (2) ta' artiklu 11 kif proposta fi klawsola 6 ta' dan l-abbozz ta' liġi.

Hawnhekk qed ngħidu:

"fil-limiti ta' dak li hu possibbli jippostja l-istudenti fl-iskejjel skond il-bżonnijiet u l-potenzjal tagħhom;".

Nixtieq nistaqsi x'qed nifhmu eżatt bil-frażi "fil-limiti ta' dak li hu possibbli".

Ma nimmaġinax li jista' jkun hemm xi studenti li jibqgħu barra mill-iskola.

ONOR.

LOUIS GALEA: Per eżempju, jista' jkollok domanda minn ġenituri biex lit-tfal tagħhom jibagħtuhom fi skola u mhux f'oħra u dan ma jkunx dejjem possibbli li jsir.

Naħseb li kemm l-Onor.

Abela u kemm membri oħra ta' din il-Kamra jkollhom laqgħat ma' ġenituri li jkunu jixtiequ jibagħtu t-tifel tagħhom fit-tali skola pero` trid tara x'inhu u x'mhux possibbli u fil- limit ta' dak li hu possibbli jridu jidħlu diversi konsiderazzjonijiet.

L- ewwelnett hemm il-konsiderazzjoni li s-sistema ta' l-iskejjel tagħna hija, in parti, sistema mibnija fuq skejjel lokali.

F'kull lokal hemm l-iskola u jekk jien mill-Imqabba rrid immur fl-iskola primarja ta' l-Imqabba.

Kultant ikun hemm eċċezzjonjiet għal raġunijiet li jkunu evalwati, fejn wieħed jgħid li mhux l-Imqabba se jmur imma l-Qrendi imma din m'hijiex ir- regola ġenerali għax jista' jkollok exodus minn skola biex imorru f'oħra u allura bilfors trid iżżomm is-safeguard li d-direttorat għal servizzi edukattivi jrid jevalwa l-każi partikolari.

ONOR.

CARMELO ABELA: L-ispjegazzjoni tal-ministru qed nifhimha imma kif inhi miktuba tista' tinftiehem li xi ħadd jista' ma jitpoġġa fl-ebda skola.

ONOR.

LOUIS GALEA: Le, ma tistax tinftiehem hekk għax hemm l-overriding principle li l-edukazzjoni hija obbligatorja sa 16-il sena u l-Istat huwa marbut li jipprovdi dan bil-liġi.

ONOR.

CARMELO ABELA: Imma donnu li din hija daqsxejn kontradittorja.

ONOR.

LOUIS GALEA: Le, jien ma narahiex hekk.

ONOR.

CARMELO ABELA: L-importanti hu li din tinftiehem kif qed jgħid il- ministru għax mill-bqija m'għandix problema.

ONOR.

LOUIS GALEA: Ħalli nagħti eżempju ieħor għaliex daħħalna dik il- kondizzjoni fil-liġi.

Ikollna każijiet fejn ġenituri ta' tfal bi bżonnijiet individwali severi ma jkunux iridu lill-uliedhom fi skola regolari imma jkunu jriduhom imorru fi skola speċjali.

Issa apparti r- raġunijiet ta' prinċipji ta' inklużivita` u ta' raġunijiet edukattivi, ġieli jkun hemm anke problema ta' spazju fl-iskola speċjali.

Mingħajr dik il-frażi "fil-limiti ta' dak li hu possibbli" tkun skopert f'dawn it-tip ta' sitwazzjonijiet.

ONOR.

CARMELO ABELA: Kif spjegajtha nifhimha, imma jekk taqraha waħedha, tista' tifhimha mod ieħor.

ONOR.

LOUIS GALEA: For the record ngħid li l-intenzjoni hija biss dik li semmejt hawnhekk.

ONOR.

CARMELO ABELA: Xtaqt nistaqsi mistoqsija dwar paragrafu (f) ta' subartiklu (2) ta' artiklu 11 kif propost fi klawsola 6 ta' dan l-abbozz ta' liġi.

Jien dwar dan diġa` tkellimt u l-ministru kien qalli li dawn se jkunu impjegati kif inhuma impjegati llum imma minflok mad-diviżjoni, mad- direttorat konċernat, pero` hawn se torbot paragrafu (t) ma' paragrafu (f).

Hawnhekk qed ngħidu li d-direttorat se:

"jikkomunika l-qafas u linji gwida kif approvati mill-Ministru dwar il- kondizzjonijiet tax-xogħol tal-persunal impjegat mill-Kulleġġi u l- iskejjel ...".

Dan b'xi mod jista' jinftiehem li jista' jkollok kulleġġi u skejjel b'kondizzjonijiet differenti fejn jidħlu l-impjegati?

Jista' jkollok żewġ impjegati f'kulleġġ differenti li minkejja li jagħmlu l-istess xogħol, ikollhom kondizzjonijiet differenti?

Tista' tinftiehem b'dan il-mod?

ONOR.

LOUIS GALEA: Naħseb li s-sitwazzjoni hija ċara ħafna.

Meta qegħdin niktbu l-funzjonijiet ta' organizzazzjoni bħalma hu dan id-direttorat, wieħed qed jikteb dawn il-funzjonijiet b'manjiera li jrid ifisser id- direzzjoni li rridu nieħdu.

Per eżempju, huwa ċar li f'dan is-settur aħna regolati minn ftehim kollettiv u dan huwa kemm ta' natura settorjali - jiġifieri speċifika għas-settur edukattiv - u kemm ta' natura ġenerali, jiġifieri li jolqot is-servizz pubbliku kollu kemm hu.

Apparti dawn, għandek ukoll il-policies tal-gvern li ħafna drabi jkunu stabbiliti mill-uffiċċju tal-prim ministru permezz tal-management and personnel office.

Ħalli nġib eżempju.

Illum l-iskejjel diġa` jistgħu jimpjegaw il-cleaners part-time.

F'dan il-każ l-iskejjel jingħataw qafas u linji gwida li jkunu approvati mill-ministru - naturalment il-ministru ma jistax jaqbad u japprova dawn il-linji gwida imma qabel imur għand l-MPO u għand il-ministeru tal-finanzi u jġib l-approvals - u dawn ikunu jistgħu jimpjegaw il-cleaners part-time skond il-guidelines stabbiliti li fost l- oħrajn jissettjaw in-numru ta' sigħat li dawn għandhom jaħdmu kuljum u biex jaħdmu siegħa żejda jridu jġibu l-permess.

Issa ma ninsewx li aħna qed nimmiraw għall-awtonomija u għad-deċentralizzazzjoni jiġifieri dawn jingħataw il-guidelines u l-qafas fejn jistgħu joperaw pero` dan ma jfissirx li kulħadd se jitlaq għal rasu.

Ejja ngħidu li għall-argument isib lil xi ħadd mis-settur privat li jisponsorja tliet għalliema.

Dan ma jfissirx li lil dawk l-għalliema jista' jimpjegahom b'kondizzjonijiet differenti minn dak li huwa miftiehem fil-ftehim kollettiv.

S'intendi meta se niġu biex nistabbilixxu l-affarijiet, irid ikun hemm xi ħadd li jistabbilixxihom.

ONOR.

CARMELO ABELA: Fil-bidu ta' l-intervent tiegħu l-ministru qisu eskluda l-għalliema u kien qed jitkellem l-aktar fuq l-impjegati.

ONOR.

LOUIS GALEA: Le, skużi, m'eskludejthomx għaliex għedt li f'dan is- settur aħna irregolati bil-ftehim kollettiv.

ONOR.

CARMELO ABELA: Le, mhux f'dak is-sens qed ngħid.

Meta bdejt tagħti t-tweġiba semmejt l-eżempji ta' cleaners u għedt li hemm qafas komuni u naturalment inti għedt li huwa ggwidat ukoll mill-ftehim kollettiv li jeżisti.

ONOR.

LOUIS GALEA: Ħalli nagħti eżempju bl-għalliema.

Biex il-fondazzjoni għas-servizzi edukattivi tagħmel programmi wara l-ħin ta' l-iskola u tingaġġa għalliema on a part-time basis, din trid tħallashom skond il-linji gwida u dawn il-linji gwida jsiru wara li jsiru d-diskussjonijiet ma' l-MPO u l-ministeru tal-finanzi.

Għalhekk għednielha li tista' tagħmel dan il- programm u tista' tingaġġa n-nies on a part-time basis wara l-ħin ta' l- iskola biss bit-terms and conditions li ħriġna.

ONOR.

CARMELO ABELA: Jiġifieri jekk qed tgħidu bil-Lm5-il siegħa, wieħed ma jistax jingħata inqas u iżjed?

ONOR.

LOUIS GALEA: Iva, f'dak is-sens qed ngħid.

ONOR.

CARMELO ABELA: F'paragrafu (h) qed ngħidu li d-direttorat jippromwovi, jappoġġja u jikkoordina servizzi amministrattivi ta' tagħlim tul il-ħajja.

Meta lill-ministru staqsejtu għalfejn hemm il-proviso li jidħlu direttorati oħra, waħda mid-direttorati li semma li jista' jkun hemm għada pitgħada kien proprju fuq l-edukazzjoni tul il-ħajja.

Fl-2002, il- ministru kien talab lill-Profs.

Kenneth Wain biex jagħmel rapport fuq il- proċess ta' lifelong learning.

Allura għadna ma wasalniex biex ikollna strateġija u pjan li fuqu nistgħu naħdmu u li jkollna direttorat fuq l- istess suġġett?

ONOR.

LOUIS GALEA: Sur President, il-Profs.

Kenneth Wain diġa` ssottomettieh ir-rapport tiegħu u f'dak ir-rapport hemm numru ta' ħwejjeġ li qed jiġu rapportati hawnhekk għaliex fi strateġija ta' lifelong learning - isimha magħha – trid tinkludi t-tagħlim minn meta titwieled.

F'dan l- istadju wasalna - u ħadna ħafna ideat minn dan ir-rapport – f'dik il-parti li għandha x'taqsam mal-proċess ta' lifelong learning li jirrigwarda s'hawn għax ma ninsewx li inti ma ssirx lifelong learner meta jkollok 40 sena jew 50 sena.

Jekk mhux se nibdew nittrejnjaw lit-tfal tagħna mill-bidu nett biex huma, minflok jiġu mitmugħin l-informazzjoni, jiġu mħarrġa kif jitgħallmu, il-konċett u l-istrateġija ta' lifelong learning ma tkunx tista' tiġi applikata kif inhu maħsub.

Għalhekk f'dan l-istadju aħna mxejna b'ċerta loġika u ttrattajna s-setturi li għandhom x'jaqsmu ma' l- edukazzjoni obbligatorja ħalli dik inpoġġuha f'postha u allura kellna dawn is-sensiela ta' analisi li jolqtu l-ewwel stadji tal-formazzjoni tat-tfal u malli nlestu, hemm żewġ aspetti li se nikkonċentraw fuqhom.

L-ewwel aspett għandu x'jaqsam mal-kwestjoni tal-career guidance u hemmhekk diġa` hemm l-ewwel draft tar-rapport li qed jiġi analizzat qabel jiġi ppubblikat u t-tieni aspett huwa li rridu ngħaddu għall-partijiet l-oħrajn, li dwarhom irrapporta l-Professur Kenneth Wain, li għandhom x'jaqsmu ma' dik li tissejjaħ in-national lifelong learning strategy fejn allura tista' toħloq qafas sħiħ fejn tkun tista' tispjega b'mod iktar ċar kif għandu jipproċedi l-vjaġġ edukattiv mill-bidu sa l-aħħar.

ONOR.

CARMELO ABELA: Nifhem li dan ir-rapport għadu ma ġiex ippubblikat.

Fil-paragrafu (i) qed ngħidu li d-direttorat għandu:

"jappoġġa u jinkoraġġixxi l-Kulleġġi u l-iskejjel fil-promozzjoni tas- servizzi tal-libreriji ta' l-iskola, ta' l-isports, id-drama, il- mużika u attivitajiet kreattivi u kulturali fl-iskejjel; ".

Jiena naqbel ma' dan li hawn miktub imma nixtieq inkun naf kif se jsiru dawn l-affarijiet.

Qed nistaqsi dan għaliex spiss nisimgħu ilmenti li ħin għal dawn l-affarijiet m'hemmx minħabba l-pressures li hemm biex l- istudenti jlaħħqu mas-sillabu.

Jien nixtieq inkun naf jekk hemmx il-ħsieb li jkun hemm xi tibdil biex proprju dawn l-għanijiet sbieħ li hawn imniżżlin hawnhekk jiġu milħuqa.

Bħala parentesi ngħid li hemm numru ta' libreriji li huma mmexxija mill- kunsilli lokali wkoll, jiġifieri l-iskejjel u l-kulleġġi jridu jaħdmu mal- kunsilli lokali anke minn dan il-lat.

ONOR.

LOUIS GALEA: Sur President, wieħed jista' jgħid li hawn wisq dettalji fil-liġi pero` ċerti affarijiet jitniżżlu bl-iskop li direttur ġenerali jkollu checklist sabiex ikun jaf x'inhuma l-funzjonijiet stabbiliti bil-liġi u jagħtihom l-importanza tagħhom.

Dan nagħmluh għax aħna kollha bnedmin u jaf ikollok direttur li jkun interessat ħafna fil- lingwi u allura tarah jippromwovi l-lingwi imma mbagħad ħaġa bħal din ma jagħtihiex l-importanza li jkun ħaqqha.

Aħna rridu nassiguraw li jkun ċar quddiem min se jmexxi s-sistemi edukattivi ta' pajjiżna, li dan hu settur li jirrikjedi appoġġ u inkoraġġiment.

Issa kif isir dan?

Isir għax id- direttorat għal servizzi edukattivi jrid jipprovdi s-servizzi jew direttament jew inkella tramite l-kulleġġi sabiex jassigura li dan iseħħ.

Din hija xi ħaġa kontinwa li wieħed irid jimbotta u jinkoraġġixxi l-ħin kollu.

Per eżempju, jista' jkollok kulleġġ dinamiku fil-qasam sportiv u kulleġġ ieħor li lil dan il-qasam ma jagħtuhx l-istess importanza.

Għalhekk xi ħadd irid jistaqsi: Għaliex wieħed qed jagħmel ħafna xogħol fuq il-PE u l- ieħor mhux jagħmel l-istess?

Allura rridu nassiguraw li anke dan il-qasam jingħata l-importanza li jistħoqqlu.

Naturalment aħna konxji minn dak li qed jgħid l-Onor.

Abela u l-mira trid tkun li nsibu formula kif l-iskejjel tagħna jibqgħu jagħtu servizz anke wara l-ħin regolari ta' l-iskola.

Dik hija sfida u din diġa` għedtha fit- Tieni Qari.

Iva, għandna sfida importanti, Sur President, sfida li tirrikjedi li nsibu dawn il-formoli biex dawn is-servizzi li sal-lum ma tantx għandna ħin għalihom fil-ħinijiet normali ta' l-iskola, nibdew insibulhom aktar ħin.

THE DEPUTY CHAIRMAN: Aktar rimarki?

L-Onor.

Evarist Bartolo.

ONOR.

EVARIST BARTOLO: Qed insegwi l-argument tal-ministru u ngħid li sakemm is-sistema tagħna tibqa' examination driven u l-messaġġ li jintbagħat lill-istudenti, lill-għalliema u lill-ġenituri hu li l-iktar ħaġa importanti għall-edukazzjoni huma l-eżamijiet, dawn l-affarijiet li qed insemmu hawnhekk se jibqgħu jingħataw importanza sekondarja.

Ilkoll nafu kemm ikollna tfal attivi fl-isports, fiż-żfin u fil-mużika sakemm jibdew l-eżamijiet imma mbagħad malli jibdew l-eżamijiet, jonqos l-impenn tagħhom.

Jien naħseb li jekk mhux se nsibu mod kif innaqqsu l-guffaġni li għandna tas-sillabu u tas-suġġetti fil-ħin normali tal-ħajja skolastika tagħna u jekk dawn l-affarijiet, fosthom l-użu tal-librerija, l-isports, id-drama, il-mużika u attivitajiet kreattivi u kulturali fl-iskejjel tagħna mhux se jkunu minsuġa waqt il-ħajja skolastika u waqt il-proċess edukattiv normali, indawru kemm indawru u nfittxu kemm infittxu formoli, xorta se nibqgħu fejn aħna.

Biex xi ħaġa bħal din tirnexxi, irridu norbtuha ma' bidla fl-aspetti l-oħra tal-proċess edukattiv għax inkella dawn l-affarijiet se jibqgħu d- deżerta fil-menu edukattiv.

X'ċans hemm li dawn l-affarijiet jintisġu b'mod integru fil-proċess edukattiv u mhux sempliċement ikunu l-post scriptum?

Jien sinċerament nemmen li jekk mhux se nagħmlu hekk, il-kwalita` ta' l-edukazzjoni tagħna mhux se titjieb kif nixtiequ u mhux se nilħqu l- għan ta' dan l-abbozz ta' liġi.

ONOR.

LOUIS GALEA: Sur President, dak li qal il-kollega tiegħi l-Onor.

Bartolo huwa suġġett ta' riflessjoni.

Dan kollu li qed ngħidu u dan kollu li qed nagħmlu, qed nagħmluh preċiżament bl-iskop li norbtu din il-bidla mal-proċess edukattiv.

Jiena ġejt b'din il-liġi għax ikkonvinċejt ruħi li hemm bżonn li nsaħħu s-sistema biex preċiżament naslu għal dan l-iskop.

Ovvjament fl-edukazzjoni rridu nibqgħu ngħaddu minn eżamijiet u rridu nibqgħu ngħaddu minn assessments għax ma nistgħux naħarbu mill-fatt li fl- aħħar mill-aħħar, meta se nibdew għaddejjin minn fażi għal oħra, se jistaqsuna: Kif mortu, x'livelli lħaqtu, x'ċertifikat ġibtu u xi kwalifiki għandkom?

Issa, is-sistemi u l-istrutturi li qed noħolqu, se jkunu kapaċi jtejbu r-riżultat li ħadna s'issa biex aħna nkunu nistgħu nagħtu risposti għall-mistoqsijiet li kien qed jagħmel l-Onor.

Bartolo?

Is-sillabu niddeċiduh fil-parlament?

Is-suġġetti niddeċiduhom fil-parlament?

Min suppost jagħmlu dan ix-xogħol?

L-esperti fis-settur.

Aħna bħala politiċi tajna gwida ta' x'nixtiequ imma hemm aspetti li huma aspetti intrinsikament ta' natura edukattiva li jridu jħaddmuhom il-professjonisti ta' l- edukazzjoni.

Hemm aspetti ta' linja politika u strateġija li wieħed irid jagħti u hemm aspetti li huma minsuġa ma' kwestjonijiet li għandhom x'jaqsmu mal-ftehim kollettiv ta' l-impjegati konċernati.

Fuq dik li hija l- linja gwida u strateġija, naħseb li qed inkunu ċari fuq x'qed nitolbu.

Jekk wieħed jaqra d-diversi aspetti tal-liġi, jinduna kemm irridu li aħna jkollna żvilupp sħiħ tal-persuna u mhux li jkun il-ħin kollu mgħaffeġ taħt l-ottika ta' l-eżamijiet.

Mill-punto di vista ta' xi jridu jagħmlu n-nies tad-direttorati nista' ngħid li dawn huma n-nies li suppost jiġu għand il-ministru u jgħidulu li huma jaħsbu li hawn sillabu dettaljat iżżejjed u li mhux qed iservi għal ċerti affarijiet.

Dan issa se jkun ix-xogħol tad-direttorat għal kwalita` u standards fl-edukazzjoni.

Huma jridu jieħdu din il-linja li qed isemmi l- Onor. Bartolo u jiġu bi proposti fejn filwaqt li jilħqu dan l-iskop, jassiguraw il-kwalita`, għax fl-aħħar mill-aħħar, il-kwalita` trid tissarraf matul is-snin, fuq il-bankijiet ta' edukazzjoni aktar avvanzata u ċioe` x'ħin tiġi biex tidħol l-universita`, l-MCAST u finalment x'ħin tidħol fid-dinja tax-xogħol.

Issa fuq dan is-suġġett aħna wkoll qegħdin f'diskussjonijiet dettaljati ma' l-MUT, partikolarment, biex inkunu nistgħu naraw kif flimkien naslu ħalli niffaċilitaw din is-sitwazzjoni li qed nitkellmu fuqha.

THE DEPUTY CHAIRMAN: L-Onor.

Abela.

ONOR.

CARMELO ABELA: Jien se nkompli fejn ħalla l-ministru pero` rrid ngħid li, per eżempju, kieku ngħidu li d-direttorat, minflok "jappoġġa u jinkoraġġixxi" biss, ngħidu li jrid jassigura, diġa` jkun hemm aktar saħħa.

Dawn l-affarijiet diġa` jingħadu fil-kurrikulum minimu nazzjonali pero` dejjem jibqgħu lura fuqhom għax kif qal l-Onor.

Bartolo, għandna sistema li hija ffokata biss, mhux wisq, imma biss, fuq l-eżamijiet u allura dawn l- affarijiet isiru jekk jibqa' l-ħin jew inkella kif qal il-ministru, jekk ikun hemm xi inizjattiva ta' xi ħadd fl-iskejjel Ii jkun inklinat favur dawn is-suġġetti.

Allura jekk id-direttorat mhux biss jappoġġja u jinkoraġġixxi imma forsi jassigura li dawn l-affarijiet isiru, forsi niċċaqilqu.

Naturalment iridu jsiru d-diskussjonijiet bejn il-gvern u r-rappreżentanti ta' l-għalliema pero` ta' min nibdew nassiguraw li dawn l-affarijiet isiru għax fuq dan iż- żewġ naħat ilna ngħidu, nippriedkaw fuqha u narawha bħala bżonn.

Huwa veru li ma nagħmlux is-sillabi aħna u m'għandux ikun ir-rwol tal-politiċi li jagħmlu s-sillabu pero` din hija d-direzzjoni li qed nagħtu u minkejja dan, xorta mhux qed ikun hemm il-ħin għal dawk l-affarijiet.

S'intendi qed nitkellmu b'mod ġenerali għax ikun hemm min isib il-ħin pero` dan anke jiddependi mill-istudenti individwali.

Jeħtieġ li aħna nassiguraw li dawn l-affarijiet ma jibqgħux biss xewqat sbieħ imma li jibdew iseħħu u għalhekk id-direttorat m'għandux biss jappoġġja u jinkoraġġixxi imma għandu jassigura li dawn jingħataw l- importanza li għandhom jingħataw.

L-Onor.

Bartolo semma l-eżempju li aħna għandna l-main course imbagħad hemm id-deżerta.

Sfortunatament qed niffangaw fil-main course u mhux qed jibqa' spazju għad-deżerta.

THE DEPUTY CHAIRMAN: L-Onor.

Bartolo.

ONOR.

EVARIST BARTOLO: Nixtieq inkompli nenfasizza daqsxejn fuq dan il- punt għax imbagħad, biex tagħqad, aħna għandna problemi li jkollna studenti li jkunu segwew korsijiet fl-oqsma tal-mużika, taż-żfin u fl-isport u minħabba l-istrutturi ta' rikonoxximent li għandna, dawn ma jiġux rikonoxxuti lokalment u dik ukoll toħloq problema għal dawn iż-żgħażagħ li jkunu segwew attivita` artistika jew sportiva f'dan il-qasam.

Jien informat li għandna anke istituzzjonijiet edukattivi post-sekondarji li ma jaċċettawx dawn il-kwalifiki u aktar minn hekk, naf b'każ personali fejn kellna żagħżugħ li rebaħ il-midalji għal Malta fil-logħob tan- nazzjonijiet iż-żgħar, imma għax ma kellux suġġett rikonoxxut akkademikament fil-physical education, ma ġiex aċċettat għall-kors fl-MCAST u dan minkejja li għandu ċertifikati professjonali li juru li dan jieħu sehem fi tlielaq atletiċi.

Minħabba f'dan kollu, min attwalment jieħu sehem f'dawn l-affarijiet qed jiġi penalizzat darbtejn, għax fis-sistema edukattiva tagħna, anke dak li wieħed kapaċi jagħmel fil-ground jew fuq l- athletic track, m'huwiex rikonoxxut.

Għadna ma sibniex mod tajjeb kif nirrikonoxxu dawn l-affarijiet.

F'universitajiet u f'kulleġġi post- sekondarji jew terzjarji barra minn Malta, dawn jiġu rikonoxxuti imma fil- każ tagħna, ma jiġux.

Jien naħseb li din il-klawsola kif inhi mfassla se tkompli tenfasizza l-importanza tas-suġġetti akkademiċi fejn dawn se jibqgħu jingħataw l-istatus meħtieġ filwaqt li s-suġġetti l-oħra, ngħidu x'ngħidu, se jibqgħu jkunu meqjusa inferjuri.

Is-sitwazzjoni hi dik fejn hemm dawk is-suġġetti li huma importanti bħala n-nutriment edukattiv tiegħek biex timxi 'l quddiem u hemm oħrajn li huma deżerta li tista' tgħaddi mingħajrhom.

Sur President, irrid nagħmilha ċara li meta qed ngħid li rridu nsibu sistema u proċess edukattiv sabiex dawn l-affarijiet jiġu integrati, jien qed nagħmel enfasi kbira li l-istandards u l-kwalita' jridu jkunu hemm.

Bl- ebda mod m'hu qed ngħid li dawn is-suġġetti huma l-ilma miżjud ma' l-inbid tajjeb li suppost noffru fl-edukazzjoni.

Assolutament m'huwiex il-każ u nerġa' ngħid li jekk naraw l-aħjar sistemi edukattivi fid-dinja, fosthom tal-Fillandja – u llum ħadt gost nisma' lill-prim ministru jagħmel konferenza stampa għall-presidenza ta' l-Unjoni Ewropea li se tieħu l- Fillandja fis-sitt xhur li ġejjin fejn qalu li lesti jaqsmu ma' l-24 membru l-ieħor is-suċċess edukattiv li għandhom – naraw li minbarra li dawn jagħmlu enfasi kbira fuq standards u fuq kwalita`, l-iskills u l-kompetenzi li jitgħallmu fl-iskejjel kemm jista' jkun ikunu jagħmlu sens in the real world.

Dan ma jiġrix fis-sistema edukattiva tagħna li qisha toħloq realta` parallela u anke jekk tkun l-aħjar fiha, bl-ebda mod ma jkun ifisser li inti ippreparat għad-dinja reali.

Jien mhux l-ewwel darba li ltqajt ma' periti li f'ħames snin kors, ħarġu fuq il-lant tax-xogħol darba biss.

Tista' timmaġina kemm se jkunu ippreparati dawn x'ħin imbagħad imorru fid-dinja tax-xogħol u jiltaqgħu mal- problemi tal-klijenti, tal-kuntratturi u tal-ħaddiema!

Semmejt il-periti għax dawk suppost l-aktar li jkunu qrib id-dinja tax-xogħol u biex ma nsemmix ħafna u ħafna korsijiet oħrajn.

Għalhekk nerġa' ngħid li jekk mhux se nsibu mod kif norbtu flimkien dawn l- affarijiet u nqisuhom bħala parti integrali mill-proċess edukattiv – hawnhekk nerġa' nenfasizza l-importanza ta' standards u affarijiet oħra f'dan ir-rigward - se jkollna more of the same u dan m'għadux tajjeb għal pajjiżna.

THE DEPUTY CHAIRMAN: Il-Ministru.

ONOR.

LOUIS GALEA: M'hemmx dubju li naqbel ma' ħafna milli qed jgħid l- Onor. Bartolo.

THE DEPUTY CHAIRMAN: L-Onor.

Abela.

ONOR.

CARMELO ABELA: Nassumi li l-Ministru qed jaqbel ma' dak li qed ngħid jien ukoll.

THE DEPTUY CHAIRMAN: Il-Ministru.

ONOR.

LOUIS GALEA: Jien naqbel mal-kontenut tad-diskors taż-żewġ kelliema pero` ma naħsibx li se tbiddel dan billi tgħid "jassigura" minflok "jappoġġa".

ONOR.

CARMELO ABELA: Allura nistgħu ndaħħlu t-tliet kelmiet "jappoġġa", "jinkoraġġixxi" u "jassigura".

ONOR.

LOUIS GALEA: M'għandix diffikulta` u nistgħu nagħmlu emenda dwarha.

ONOR.

CARMELO ABELA: Dan qed ngħidu biex inwasslu messaġġ aktar ċar għax fil-prinċipju qed naqblu.

Jekk indaħħlu l-kelma "jassigura" we make it a point li dawn l-affarijiet isiru, naturalment bil-premessi kollha li tkellimna fuqhom.

Imbagħad fil-paragrafu (j) jingħad li d-direttorat:

"jippromwovi u jipprokura programmi edukattivi u kulturali fil-kuntest ta' tagħlim tul il-ħajja bil-mezzi kollha disponibbli ta' komunikazzjoni ta' massa, inkluż tagħlim minn distanza;".

Ħalli nibda mill-ewwel parti.

Aħna nafu li l-ministeru għandu channel 22 li huwa fuq l-edukazzjoni u ma nafx jekk fil-kontest ta' dan l-abbozz ta' liġi, dan l-istazzjon għandux rilevanza jew le.

Barra min hekk, x'irridu ngħidu bil-kelma "jipprokura"?

Qed nifhmu li d-direttorat per se jew inkella xi ħadd imqabbad minnu se jissuplixxi lill-media b'mod ġenerali bi programmi edukattivi li jkunu jistgħu jxandru anke fuq media privata?

Qed tinftiehem hekk hawnhekk?

ONOR.

LOUIS GALEA: Naħseb li din hija maħsuba biex tkopri anke servizz bħal dak ta' channel 22 u meta qed ngħidu "jipprokura l-programmi" jfisser li jew ikollu n-nies tiegħu li jagħmlu t-tali programmi u hemm nies mid- division of education li jaħdmu f'channel 22 jew inkella x'jista' jipprokurah permezz jew tal-PBS, per eżempju, jew ta' xi organizzazzjoni oħra.

Bħalissa hemm programm fejn it-tagħlim tax-xjenza fil-livell primarju jsir b'manjiera drammatizzata, hands on, fi studio u min ikun qed isegwi mill-iskola jkun jista' anke jipparteċipa.

Dawn huma t-tip ta' programmi li għandu jkollna.

Jista' jkun ukoll li, per eżempju, jkollok id-dipartiment tat-technology in education li jipprovdi software li mbagħad imur fl-iskejjel għal tagħlim ta' ċerti suġġetti tramite t-teknoloġija ta' l-informatika.

THE DEPUTY CHAIRMAN: L-Onor.

Bartolo.

ONOR.

EVARIST BARTOLO: Għalkemm wieħed ikun jista' jargumenta li dak li se ngħid jien huwa kopert mill-kliem "inkluż tagħlim minn distanza", naħseb li ma tantx jagħmel sens li fl-ewwel bidliet sostanzjali li qed nagħmlu għal- liġi ta' l-edukazzjoni fis-seklu 21, imkien ma jissemmew istituzzjonijiet edukattivi virtwali, meta nafu li f'kull kontinent qed jitwaqqfu istituzzjonijiet edukattivi virtwali fejn l- istudenti u l-komunita` ta' l- għalliema kważi qatt ma jiltaqgħu wiċċ imb'wiċċ u x-xogħol kollu jsir tramite t-teknoloġija ta' l-informatika.

Wieħed jista' jargumenta u jgħid li distance learning u e-learning huma speċi ta' varjazzjoni fuq l-istess tema imma jien ma naqbilx għax huma differenti.

Nerġa' ngħid li llum f'kull kontinent għandna virtual universities u nsemmi biss il-każ fl-Italja fejn mhux biss iridu jaħdmu biex iwaqqfu dawn l-istituzzjonijiet - u llum fl-Italja hemm diversi istituzzjonijiet terzjarji li huma virtwali u li jaħdmu kompletament bl- elettronika - imma sabu li jridu jagħmlu statut ġuridiku u legali anke għalihom għaliex dawn mhux sempliċement jibagħtu l-e-mails imma hemm affarijiet oħrajn li trid taħseb għalihom.

Naħseb li f'pajjiżna wasal iż-żmien li naħsbu wkoll f'dan is-sens għax kemm l-universita` u kemm l-MCAST mhux qed jipprovdu ħafna korsijiet li jistgħu jsegwu l-mature students.

Allura li qed ikollhom jagħmlu ż-żgħażagħ u l- mature students tagħna hu li b'ħafna sagrifiċċju, qed isegwu huma stess, ħafna drabi permezz ta' l-elettronika, korsijiet ma' istituzzjonijiet edukattivi barra minn pajjiżna.

Naħseb li waħda mill-isfidi li l- istituzzjonijiet edukattivi tagħna għandhom fis-snin li ġejjin hi dik li jwaqqfu strutturi virtwali ta' tagħlim li jkunu mħaddma u mmexxija tajjeb.

Fil-fehma tiegħi, dawn iridu jkunu ankrati u b'għeruq ħajjin fir-realta` soċjo-politika, kulturali u ekonomika tagħna u mhux sempliċement nagħmlu korsijiet offruti minn ħaddieħor li jkun iddisinja l-korsijiet tiegħu fuq realtajiet partikolari u differenti minn tagħna.

Meta l-korsijiet ma jkunux ankrati mar-realta` tagħna, dan iwassal biex il-proċess edukattiv tagħna jsir aktar proċess ta' aljenazzjoni milli ta' evalwazzjoni fuq ir- realta` li rridu nintervjenu u nbiddlu, u għalhekk inħoss li f'dawn l- emendi li qed niddiskutu, irridu naħsbu bis-serjeta` għat-twaqqif ta' istituzzjonijiet edukattivi virtwali, kemm minn istituzzjonijiet eżistenti - bħall-universita` u l-MCAST - kif ukoll eventwalment minn min ikun irid jieħu l-inizjattiva biex jagħmel istituzzjoni edukattiva virtwali f'pajjiżna.

Nerġa' ngħid li f'pajjiżi oħra sabu li din m'hijiex sempliċement estensjoni ta' dak li jeżisti imma hija realta` ġdida li jridu jaħsbu dwarha anke b'mod legali u b'mod ġuridiku.

Ma nippretendix li dawn l-emendi jindirizzaw dik il-problema imma naħseb li nkunu qed nonqsu jekk b'xi mod jew ieħor ma nsemmux il-bżonn li naħsbu dwar dawn l-affarijiet u li eventwalment inpoġġuhom fil-prattika,.

THE DEPUTY CHAIRMAN: Il-Ministru.

ONOR.

LOUIS GALEA: Jien ma naħsibx li dan is-suġġeriment għandna ninkluduh f'din il-parti tal-liġi imma tajjeb li meta niġu fil-parti ta' edukazzjoni ogħla, ikollna riferenza għal dan is-suġġeriment.

Naturalment nistgħu nidħlu aktar fid-dettall dwar dan meta jkollna emendi oħra għal din il- liġi, fuq il-parti ta' l-universita` u anke ta' l-MCAST, biex wieħed jara kif l-aħjar jinkorporaha u jagħtiha libsa legali.

THE DEPUTY CHAIRMAN: L-Onor.

Abela.

ONOR.

CARMELO ABELA: Issa se ngħaddi fuq il-paragrafu (k) fejn qed jingħad li d-direttorat:

"b'kollaborazzjoni mal-Kulleġġi jiżgura l-provvista ta' servizzi effettivi ta' counsellors, ħaddiema soċjali, psikoloġi u professjonisti oħra skond il-bżonn ta' l-istudenti u l-familji tagħhom;".

Din hija xi ħaġa li bħalissa għandna l-problemi fiha.

Nafu li t-talba għal dan it-tip ta' servizzi minn dan it-tip ta' professjonisti hija kbira pero` ma tantx għandna human resources.

Allura billi qed ngħidu li dan id- direttorat huwa responsabbli minn dawn l-affarijiet biex jiżgura li f'kollaborazzjoni mal-kulleġġi, il-provvista ta' dawn is-servizzi tingħata, jiena nixtieq nistaqsi kif se jsir dan.

Hawnhekk tħallew barra l-iskejjel u ssemmew biss il-kulleġġi.

Għalfejn tħallew barra l-iskejjel?

Apparti minn hekk, il-kulleġġi se jkollhom impjegati magħhom lil dawn il-professjonisti biex jipprovdu dan it-tip ta' servizzi?

Qed nistaqsi dan l-iżjed għaliex nafu bid-diffikultajiet li għandna u nixtieq inkun naf kif se taħdem din is- sistema fir-rigward ta' dawn is-servizzi li verament għandna bżonn.

THE DEPUTY CHAIRMAN: Il-Ministru.

ONOR.

LOUIS GALEA: Sur President, ovvjament dejjem se nkunu kondizzjonati anke min-numru ta' nies imħarrġa f'dan is-settur.

Meta qed nitkellmu fuq psikologi, social workers u counsellors, qed nitkellmu fuq team ta' nies li x-xogħol tagħhom hu li jagħtu appoġġ lit-tfal, lill-għalliema u fejn hemm bżonn anke lill-ġenituri.

Ovvjament se jkollna bżonn ningaġġaw aktar nies f'dan is-settur.

Il-ħsieb hu li jkollok team li jkun college based filwaqt li llum għandna team li huwa nation based.

L-idea hi li jkollna team f'kull kulleġġ u qed niddiskutu dan anke ma' l-MUT fuq l-idea li t-team ikun l-istess kemm għal- livell primarju u kemm għal-livell sekondarju on a college based system sabiex dawn in-nies ikollhom kuntatt mat-tfal sa mill-eta` bikrija tagħhom u jibqgħu jsegwuhom, man mano li jikbru u jitilgħu fil-livell sekondarju.

L-idea hija din u għalhekk qed ngħidu f'kollaborazzjoni mal-kulleġġ għax il- multi-disciplinary teams li qegħdin naħsbu fihom huma teams li jkollu kull kulleġġ.

THE DEPUTY CHAIRMAN: Il-Kap ta' l-Oppożizzjoni.

ONOR.

ALFRED SANT (Kap ta' l-Oppożizzjoni): Sur President, qed immissu waħda mill-affarijiet li nħoss li huma kruċjalment ħżiena f'dan l-abbozz ta' liġi.

Qed nisimgħu lill-ministru jgħid: "Il-ħsieb hu" jew "l-idea hi" jew "qed naraw kif" imma hemm pjan?

Jekk qed nifhem tajjeb hemm shortage nazzjonali ta' counsellors, ħaddiema soċjali, psikologi u professjonisti oħra.

Issa hemm nuqqas fis-sistema edukattiva jew hemm nuqqas għax il- gvern m'huwiex qed idaħħal ħaddiema ta' dan it-tip?

Din m'hijiex ċara.

Għalxejn ngħidu li hemm ħsieb jew hemm idea jekk ma jkollniex pjan li fuqu toħroġ il-liġi.

Jien ma nistax nifhem kif nistgħu ngħidu li għandu jiġi żgurat li jkun hemm dawn il-professjonisti meta nafu li hemm dan in-nuqqas.

Kif u b'liema mod se jiġi żgurat dan?

Li ngħidu li hemm il-ħsieb jew l-idea, fl-opinjoni tiegħi, m'hu se jwassalna mkien għax jekk se nibqgħu taħt dan il-gvern, Allaħares qatt, se nibqgħu fejn aħna.

Allura anke f'dan il-qasam kif nistgħu ngħidu li l-kulleġġi se jkollhom multi-disciplinary teams jekk qed nammettu li hemm nuqqas - indipendentement jekk hemmx nuqqas nazzjonali jew jekk hemmx nuqqas fis-sistema tal-gvern kollha kemm hi – ta' dawn it-tip ta' ħaddiema?

U kif qegħdin ngħidu li multi-disciplinary teams ikunu biss fil-kulleġġi u b'hekk qed neskludu l-iskejjel?

Kif qal il-kollega tiegħi, qabel ir-riferenzi kienu għall-kulleġġi u l- iskejjel imma hawn le.

Hawn ir-riferenza hi għall-kulleġġi biss u dan ifisser li l-iskejjel Ii ma jkunux fil-kulleġġi, se jkunu kompletament skartati minn kwalunkwe użu ta' riżorsi ta' ħaddiema soċjali, psikologi u professjonisti.

Din ma tagħmilx sens.

Jekk għandna nuqqas ta' ħaddiema f'dan il-qasam, is-sens ta' ġustizzja soċjali u ta' fairness jgħidlek li dawn għandhom jiġu managed fuq bażi nazzjonali u mhux tallokahom biss fil- kulleġġi.

Ħalli nerġa' niġi għall-punt oriġinali.

Jeżisti xi pjan dwar kif se jiġu konsolidati – b'sistema ta' targets u mhux billi ngħid il-ħsieb jew l-idea x'inhi - s-servizzi li jeżistu f'dan il-qasam?

X'inhuma s-servizzi li għandna preżentement?

X'inhuma l-bżonnijiet li għandna u kif qegħdin b'mod razzjonali u bil-limitazzjoni ta' riżorsi li għandna, nippjanaw għas-snin li ġejjin sabiex nimmassimizzaw l-impatt ta' dawn ir-riżorsi u nibdlu l-istrutturi madwar dan il-pjan, mhux the other way round!

Għalhekk nixtieq li aktar milli l-ministru jgħid x'inhu l-ħsieb jew x'inhi l-idea, jgħidilna x'inhu l-pjan.

Dan għandu jgħidilna li għandna daqstant riżorsi - tajjeb jew ħażin – u fejn se jalloka l-gruppi ta' ħaddiema u anke jikkjarifika l-punt dwar x'servizzi se jieħdu l-iskejjel li ma jkunux f'kulleġġi.

THE DEPUTY CHAIRMAN: Il-Ministru.

ONOR.

LOUIS GALEA: Sur President, il-kulleġġi ma jfissru xejn ħlief ġabra ta' skejjel, no more, no less.

Meta ngħidu l-kulleġġi, qed ngħidu l- iskejjel u meta ngħidu l-iskejjel qed ngħidu l-kulleġġi.

Issa jekk hawnhekk irridu ngħidu bil-kollaborazzjoni mal-kulleġġi u l-iskejjel, nistgħu wkoll.

M'hijiex se tagħmel differenza għax il-kulleġġi huma ġabra ta' skejjel u din toħroġ mid-definizzjoni stess tal-kelma "kulleġġ" kif se naraw aktar tard.

Jiġifieri ma noqogħdux ngħidu li meta qed ngħidu kulleġġ, m'aħniex qed ninkludu l-iskejjel.

Dażgur li qed ninkluduhom!

L-idea ta' kulleġġ m'hi xejn ħlief - dak li jien nemmen fermement - għodda aħjar ta' appoġġ għall-iskejjel tagħna.

Per eżempju, jekk qegħdin nitkellmu fuq l-iskejjel speċjali, dawn diġa` huma networked, jiġifieri f'dan is-sens m'aħniex qed nitkellmu in aria.

Apparti minn hekk, aħna sponsorjajna u qegħdin niffinanzjaw studenti biex jieħdu l-masters fil- psikoloġija u t-training ta' l-ispecial educational needs coordinators u tal-facilitators.

Dan m'hu in aria xejn.

Dan huwa kollu konkret, Sur President.

Meta aħna qed niddiskutu proposti ta' kif għandhom jaħdmu l- counsellors b'sistema differenti, dan qed nagħmlu billi nitkellmu mal-union konċernata.

Altru milli m'aħniex konkreti!

Aħna qed naħdmu b'ħilitna kollha biex naslu u ntejbu s-settur ta' l-edukazzjoni f'pajjiżna.

Sur President, tajjeb ngħid li filwaqt li qabel kellna xi social worker jew tnejn, illum dawn telgħu għal għaxra jiġifieri llum hemm il-full complement ta' social workers.

Meta issa niġu biex naħdmu b'din is-sistema, irridu nżidu, kif irridu nżidu fi professjonijiet oħrajn li aħna qed ninkoraġġixxuhom.

Allura l-pożizzjoni hija li dak kollu li aħna qed ngħidu hawn ġew, qed ngħiduh għat-tfal biex kollha kemm huma nagħtuhom servizzi aħjar.

Biex nagħmlu hekk, aħna wasalna għall-konklużjoni li jkun aħjar jekk dawn norganizzawhom f'kulleġġi, imma dawn skejjel se jibqgħu, bil- kapijiet tagħhom, bit-teams tagħhom, bl-għalliema tagħhom, bil-bini tagħhom u bl-affarijiet l-oħrajn kollha.

THE DEPUTY CHAIRMAN: Il-Kap ta' l-Oppożizzjoni.

ONOR.

ALFRED SANT: Iva, qed nifhem l-argument tal-ministru imma jew se nkunu uniformi fid-diċitura tagħna, jew le.

Hemm diċitura fejn qed tgħid "mal-kulleġġi u l-iskejjel" u oħra fejn qed tgħid "mal-kulleġġi" biss.

Jew ħaġa jew oħra!

Issa l-ministru qal li jista' jdaħħalha din u jżid "u l- iskejjel" imma mbagħad immur oltre minn dan kollu.

Jekk għandu xi pjan, dan il-pjan irid ikun parti mit-thinking konkret u espliċitu ta' dan l- abbozz ta' liġi, inkella qegħdin nitkellmu fuq strutturi ta' l-ilma, biex ma ngħidx tar-ramel.

Jekk qed jgħid li għandu daqstant complement, bir-rispett kollu, irid jiżgura li l-provvista ta' servizzi tinħadem skond pjan amministrattiv u maniġerjali dwar x'se jiġri fil-futur għax bħalissa fid-dlam qegħdin dwar dan.

Inutli jgħidilna li għandhom ħsieb jagħmluha jew għandhom l-idea li jagħmluha!

X'qed nilleġislaw hawn?

Bir-rispett kollu, hawnhekk qed nilleġislaw l-intenzjonijiet?

Daqskemm kienu jiddieħku bil-gvern Laburista fl-imgħoddi għax kien jagħmel liġi bla pjan ta' żvilupp nazzjonali!

Kienu jgħidulna li ma nistgħux naħdmu b'dan il-mod, jiġifieri huma qed jaħdmu bl- istess mod issa fejn qed nilleġislaw l-intenzjoni?

Jew għallinqas jeżistu ideat dwar x'se jkunu r-riżorsi u kif se jiġu allokati?

Meta tgħid "jiżgura", ikun ifisser li għandek pjan finanzjat u lest li trid timxi fuqu.

Nerġa' ngħid ukoll li jekk hemm shortage ta' finanzi min-naħa ta' gvern jew shortage min-naħa ta' supply, ma tistax tgħid, kif qed jgħid il-gvern, li se tipprova tallokaha għall-kulleġġi biss bil-konsegwenza li l-iskejjel li ma daħlux fin-network ta' kulleġġ jibqgħu mingħajr dawn is-servizzi.

Naħseb li hawnhekk l-affarijiet iridu jiġu ċċarati.

Ftit ilu kellna kwestjoni fuq il-kelma "jassigura" u issa għandna l-kelma "jiżgura".

Mela jekk se jiżgura, lesta l-biċċa, inkella mhux qed tilleġisla!

Allura jkun tajjeb li l-ministru jgħidilna eżattament x'inhu l-pjan tal-gvern għax bla pjan ma timxix.

X'inhuma l-forecasts tal-gvern għall-pjan tiegħu dwar il-bżonnijiet ta' l-istudenti u l-familji tagħhom?

Jien nifhem li skola għal studenti bi bżonnijiet speċjali għandha ċerti forecasts, fair enough.

Skola li qiegħda fuq binarji vokazzjonali għandha ċerti bżonnijiet, u hemmhekk nifhem l-argument li tipprova tiggruppahom b'ċerta sistema, imma per carita`, jista' l-gvern jagħtina ftit ħjiel ta' kif se naħdmu?

Kif jista' juża' l-kelma "jiżgura" f'dan il-qasam fejn huwa ċar li hemm shortage ta' skilled people?

Jien naħseb li ħaġa bħal din trid tiġi inkwadrata ħafna aħjar milli qed tiġi inkwadrata bħalissa.

THE DEPUTY CHAIRMAN: L-Onor.

Bartolo.

ONOR.

EVARIST BARTOLO: Ma nafx jekk il-ministru huwiex f'pożizzjoni li jgħidilna r-ratio għar-rigward tas-social workers.

Hu qalilna li għandna għaxar social workers li huwa l-full complement imma f'pajjiżi oħra meta nsemmu professjonijiet bħal dawn, tinħadem forma ta' ratio.

Per eżempju, l-Ingliżi kienu jgħidu li għandek bżonn educational psychologist għal kull 7,000 student.

Aħna qegħdin f'pożizzjoni li ngħidu kif qegħdin jinħadmu r- ratios f'dak li għandu x'jaqsam ma' counsellors, ħaddiema soċjali, psikologi u professjonisti oħra?

Ir-ratio tagħna x'inhu?

Hemm min ma jaqbilx - u jien wieħed minn dawk - li l-proporzjon bejn, per eżempju, psikologu u l-istudenti jinħadem fuq sempliċiment numru bħal, per eżempju, psikologu wieħed ma' 7,000 student.

Dan għaliex għandna areas li għandhom jitqiesu bħala educational priority areas minħabba l-problemi soċjali u problemi oħrajn li jeżistu u li minħabba fihom it-tfal ta' dawk in-naħat qed jaqgħu lura.

Allura jekk inti trid tgħinhom bis-serjeta`, trid tiddiskrimina pożittivament favurihom u f'dak il-każ għandek bżonn aktar minn psikologu wieħed għal 7,000 student.

X'inhu l-ħsieb tal-ministeru rigward dan il-punt?

Apparti dan, suppost – qed ngħid "suppost" għax lanqas tkun taf jekk għadux hemm – li għandna s-servizz mediku skolastiku.

Is-servizz mediku skolastiku kif se jidħol f'din il-ħidma?

Hemm xi pjan biex jidħol bħala parti minn dan is-support li jrid jingħata?

Qed nistaqsi dan għax mhux l- ewwel darba - u se ngħid xi ħaġa ovvja għal min isegwi mill-qrib lit-tfal minn eta` żgħira - li dak li naħsbu li jkun problema edukattiva jew problema ta' behaviour, tkun fil-verita` problema medika.

Mhux l-ewwel darba li tfal ġew salvati għax bi screening serju għand tabib, sirna nafu li, per eżempju, tifel ma kienx qed jara l-blackboard tajjeb u allura jibda jġib ruħu b'mod ħażin.

Waħda mill-akbar nuqqasijiet li għandna fis-sistema tagħna hija li t- timijiet li suppost qed jaħdmu flimkien bl-approach li l-Amerikani jsejħu l- HEW approach mhux qed jaħdmu b'mod integrat u dan huwa importanti jekk irridu nagħmlu progress fis-sistema edukattiva tagħna.

Allura nistaqsi: Xi pjan hemm biex is-servizz mediku skolastiku jkun integrat f'dan is-support li jrid jingħata?

Dan se jingħata skond il-bżonnijiet ta' l-areas differenti?

Nixtieq inkun naf ukoll dwar x'inhi s-sitwazzjoni f'Għawdex.

Safejn naf jien, il-kulleġġi m'humiex maħduma b'ugwaljanza fin-numri.

Inkun korrett jekk ngħid li hemm kulleġġi li se jkunu akbar minn kulleġġi oħrajn?

Dan kollu jagħmel differenza għal dak li qed nitkellmu dwaru f'din is-subklawsola.

THE DEPUTY CHAIRMAN: Il-Ministru.

ONOR.

LOUIS GALEA: L-ewwelnett jien ma naqbilx li l-pjan huwa xi pjan li jrid jidħol fil-liġi għax ma naħsibx li l-affarijiet jaħdmu b'dan il-mod.

Is-sitwazzjoni f'dan il-qasam, kif kont qed nispjega, hija li bħala riżorsi umani f'dan is-settur, illum hemm l-aktar riżorsi li qatt kien hawn fis- sistema edukattiva kollha kemm hi.

Ovvjament naqblu li mhux biżżejjed u dan tant hu minnu li qegħdin niddiskutu anke ma' l-MUT fil-qafas il-ġdid ta' din ir-riforma dwar dawn it-teams multi-dixxiplinarji.

Il-ħsieb hu li, per eżempju, ninkludu nurse biex nolqtu l-aspett mediku li kien qiegħed isemmi l-Onor.

Bartolo.

Irrid ngħid li llum għandna ħafna ħidma mill-qrib, kemm mal-ministeru tas- saħħa kif ukoll mal-ministeru tal-welfare fejn is-social workers u l- counsellors tagħna jaħdmu flimkien fuq il-każijiet li jkunu qegħdin jinqalgħu.

Sal-lum le, m'hemmx din ir-ratio li qed isemmi l-Onor.

Bartolo għax m'hawnx biżżejjed nies u għalhekk inutli li tistabbilixxi ratio b'dak il-mod.

Irrid ngħid ukoll li jien naqbel li inti għandek kategoriji ta' studenti li ma jkollhomx daqstant bżonnijiet psiko-soċjali mentri oħrajn ikollhom aktar bżonnijiet ta' dan it-tip.

Rigward is-servizz mediku skolastiku, nerġa' ngħid li għandna input qawwi u kostanti anke mid-dipartiment tas-saħħa u diġa` għandna numru ta' nurses fid-diviżjoni ta' l-edukazzjoni, imma aħna nemmnu li dawn jaħdmu aħjar meta jingħaqdu mat-team li jkun hemm f'kull kulleġġ.

Issa anke hemm, m'għandniex għalfejn noqogħdu ngħidu kulleġġi u skejjel, għax fil-parti tad- definizzjoni tal-liġi, għandna xi jfisser kulleġġ u ċioe` numru ta' skejjel miġburin flimkien.

Allura meta qegħdin ngħidu "kulleġġ" qegħdin nirriferu għall-iskejjel.

THE DEPUTY CHAIRMAN: L-Onor.

Abela.

ONOR.

CARMELO ABELA: Sur President, ħalli ngħaddi kumment fuq l-aħħar punt li semma l-ministru.

X'tort għandna aħna li ngħidu dak li qed ngħidu f'dan ir-rigward meta f'ċerti klawsoli jingħad "kulleġġi u l-iskejjel" u fi klawsoli oħra ngħidu "kulleġġi" biss?

Forsi min għamel id-drafting, ma kienx konsistenti f'dan is-sens.

Jekk dan hu minnu, għandna nagħmlu t- termini kollha l-istess, jiġifieri jew kollha "kulleġġi u l-iskejjel" jew kollha "kulleġġi" u dan qed ngħidu biex niċċaraw l-affarijiet.

Nafu li l-mira tal-gvern hija li l-iskejjel kollha jidħlu f'kulleġġi, imma meta din il-liġi se tidħol fis-seħħ għadna ma nafux.

It-tieni nett, jekk tinftiehem b'dan il-mod li qed naħsbu aħna, allura x'se jagħmlu skejjel Ii ma jkunux parti minn kulleġġ?

Jien naħseb li huma wkoll għandu jkollhom id- drittijiet ta' kull skola oħra u ta' kull kulleġġ ieħor.

Pero` naħseb li l- mistoqsija li għamilt fil-bidu jien għadha ma ġietx imwieġba u allura se nerġa' nistaqsihielu.

It-team li qed jaħseb il-ministru li jrid ikun hemm għall-kulleġġi - nittama li qed nifhmu anke għall-iskejjel - se jkun impjegat direttament mal-kulleġġ partikolari jew inkella mad-direttorat konċernat?

Hawnhekk qed ngħidu li d-direttorat, f'kollaborazzjoni mal- kulleġġi, se jiżgura l-provvista ta' servizzi effettivi ta' counsellors u ħaddiema soċjali oħrajn.

Issa la l-ħsieb huwa li dan it-team ta' esperti jkun mal-kulleġġi, dawn se jkunu impjegati direttament magħhom jew inkella se jkunu impjegati, b'mod ċentrali, mid-direttorat imbagħad jitqassmu fil- kulleġġi u l-iskejjel ħalli nagħmlu enfasi fuq l-iskejjel l-oħra wkoll?

THE DEPUTY CHAIRMAN: Il-Ministru.

ONOR.

LOUIS GALEA: Kif diġa` għedt, dan l-ingaġġ ikun mad-direttorat.

THE DEPUTY CHAIRMAN: Il-Kap ta' l-Oppożizzjoni.

ONOR.

ALFRED SANT: Bir-rispett kollu, ippermettili nerġa' nitkellem fuq il- konċett ta' pjan.

Ma jfissirx li pjan jiġi integrat fil-liġi, Allaħares!

Imma ċertament, liġi jrid ikollha, bħala sfond tagħha, xi forma ta' pjan u dan hu li għandna nieqes għax m'għandna l-ebda forma ta' pjan bħala qafas għal dak li huwa għaddej.

M'għandniex pjan għal kif ir-riżorsi se jitħaddmu.

Naħseb li dan huwa wieħed mid-difetti enormi ta' dak li qed niddiskutu, imma issa ħalli ngħaddi biex nitkellem fuq kwestjoni strutturali li toħroġ mil-liġi stess li għandna quddiemna.

Qegħdin ngħidu li d-direttorat se jiżgura, f'kollaborazzjoni mal-kulleġġi, il-provvista ta' servizzi effettivi eċċ. Min se jkun responsabbli għal din l-assigurazzjoni, id-direttorat jew il-kulleġġi?

Il-kelma tassattiva hija "jiżgura" imma jekk il-provvista ma tkunx tajba, min se jkun responsabbli, id-direttorat jew il-kulleġġi?

Jien ipprovajt niċċekkja jekk hemmx il-kelma "kollaborazzjoni" f'intestaturi oħrajn imma ma jidhirx li hemm.

Mela hawnhekk qed nitkellmu fuq xi ħaġa tassattiva fejn qed nużaw il-kelma "jiżgura" u norbtuha ma' dual responsibility, id-direttorat b'kollaborazzjoni mal-kulleġġi.

Hawnhekk aħna deħlin f'sitwazzjoni fejn we're getting caught between two stools.

Nafu li m'hemmx biżżejjed riżorsi, nafu li xi ħadd irid jippjana kif se jitqassmu dawk ir-riżorsi u ma nafux kif se jsir dak il-pjan għax il- pjan ma nafuhx u nafu li hemm intenzjoni li jiġi allokat ċertu ammont ta' riżorsi lil kull kulleġġ imma mbagħad ir-responsabbilta` ta' dan kollu qiegħda b'kollaborazzjoni bejn id-direttorat u l-kulleġġi.

Sur President, din hija formula biex ma jsir xejn u ma tkun responsabbilta` ta' ħadd jekk dan iseħħ.

THE DEPUTY CHAIRMAN: Il-Ministru.

ONOR.

LOUIS GALEA: Jiddispjaċini, Sur President, imma jien ma naqbilx mal- kap ta' l-oppożizzjoni.

Id-diċitura hija ċara ħafna u r-responsabilita` primarja hija tad-direttorat, pero` fis-sistema li mexjin lejha, id- direttorati ma joperawx mingħajr il-kollaborazzjoni tal-kulleġġi biex jassiguraw li kulleġġ li għandu bżonn ċertu entita` ta' servizzi, ikollu dik l-entita`, mentri kulleġġ ieħor jaf ikollu bżonn entita` differenti ta' servizzi.

Huma l-kulleġġi li l-aktar li jkunu jafu x'għandhom bżonn l- iskejjel u allura wieħed bilfors irid ikollu din il-kollaborazzjoni.

Mill- bqija, jrid jiżgura d-direttorat għax huwa d- direttorat tas-servizzi.

Hu jrid jassigura li hemm ir-riżorsi u s-servizzi meħtieġa.

Naturalment, fl-aħħar mill-aħħar, ir-responsabbilta` hija wkoll tal-gvern kollu kemm hu li jrid jipprovdi l-finanzi biex ikun jista' jkun hawn dawn is-servizzi.

THE DEPUTY CHAIRMAN: Naħseb li eżawrejna d-diskors kollu fuq dan is- subartiklu u nappella sabiex nimxu 'l quddiem.

Il-Kap ta' l-Oppożizzjoni.

ONOR.

ALFRED SANT: Ħalli nitkellmu b'mod strutturat, Sur President.

Jien qed neħodha li l-kulleġġi se joperaw bħala cost centres awtonomi.

Qed nifhem tajjeb?

(Interruzzjonijiet) Le, mhux se jkollhom din il- possibilita`.

Se jkunu autonomous cost centres jew le?

THE DEPUTY CHAIRMAN: Il-Ministru.

ONOR.

LOUIS GALEA: Immedjatament le, għax dan huwa proċess li għad irridu nibdew, u biex tibdieh we have to phase it in b'ċertu għaqal, imma eventwalment, kull kulleġġ - u dan ngħiduh anke fil-liġi - irid jagħmel il- budget tiegħu, jgħaddi għand id-direttorat għal servizzi edukattivi li mbagħad jgħaqqad il-budget ta' l-iskejjel kollha kemm huma.

THE DEPUTY CHAIRMAN: Il-Kap ta' l-Oppożizzjoni.

ONOR.

ALFRED SANT: Imma jrid ikollna xi time frame quddiemna.

X'inhu t- time frame biex isiru autonomous cost centres?

Jekk m'hemmx time frame allura qed nilleġislaw fuq xi ħaġa li qisha l-lakumja, daqqa hekk u daqqa hekk.

THE DEPUTY CHAIRMAN: Il-Ministru.

ONOR.

LOUIS GALEA: Sur President, din hija liġi li l-implimentazzjoni tagħha se tiġi phased in bl-aktar manjiera bil-għaqal li nista' naħseb jien.

F'dan l-istadju m'iniex beħsiebni noqgħod nidħol fid-dettalji li jrid il-kap ta' l-oppożizzjoni.

Meta dawn id-dettalji jiġu stabbiliti minn dawk li huma involuti, inkunu nistgħu niġu hawn u ngħidu x'inhuma.

ONOR.

ALFRED SANT: Sur President, il-ministru qed jgħidilna li l-phasing- in tal-konċett ta' l-autonomous cost centres għall-kulleġġi huma dettalji imma għalija huma kruċjali għal kif se naħdmu.

Aħna x'qed niddefinixxu hawnhekk bħala liġi?

Jien fhimt li l-idea tal-gvern hi li malli tidħol in vigore din il-liġi, il-kulleġġi diġa` stabbiliti bħala kulleġġi se jsiru autonomous cost centres, jiġifieri se jkollhom il-budget tagħhom.

Fhimt ħażin?

Mid-dehra iva għax inizjalment mhux se jkollhom il-budget tagħhom.

Mela se jkollna kulleġġi li inizjalment mhux se jkunu cost centres bil- budget tagħhom.

Allura x'se jkunu dawn u kif se jitħaddmu?

Dawn se jkunu kulleġġi imma m'humiex kulleġġi għax m'għandhomx budget tagħhom.

Allura kif se jaħdmu u kif se tistabbilixxi r-responsabilita` jekk int stess qed tgħid hawnhekk "b'kollaborazzjoni mal-kulleġġi"?

Kif se taħdem is-sistema?

Sur President, qed nibnu liġi sabiħa ħafna imma mbagħad fil-prattika, assolutament m'hemmx il-mekkaniżmi biex tħaddimha.

Ikun jagħmel aktar sens kieku ngħidu li malli tidħol in vigore din il-liġi, il-kulleġġi jsiru mill-ewwel autonomous cost centres bil-budgets tagħhom u min hu responsabbli mill-kulleġġi jinnegozja l-budget u l-allocation tiegħu mad- direttorat.

Minn hemm imbagħad toħroġ il-kollaborazzjoni, jekk veru teżisti, għax ikun hemm proċess li bih il-kulleġġ se jagħmel il-budget tiegħu, imur quddiem id-direttorat u flimkien jaraw x'jistgħu jagħmlu.

Il- kulleġġ jista' jmur għand id-direttorat u jgħidlu: Dan hu l-budget tiegħi.

Id-direttorat jista' jirrispondih li l-budget tiegħu huwa tajjeb imma peress li ma jkunx hemm biżżejjed riżorsi, se jaqtagħlu minn hemm u minn hemm.

Daqshekk se jkollok servizzi speċjalizzati.

Hekk iva, imma jekk lanqas dan m'hu se jkun jeżisti u lanqas m'hu qed ngħidu meta se tidħol in vigore din l-istorja u jekk m'għandniex pjan - nerġa' naqa' fuq il-kelma "pjan" - li f'sentejn, tliet snin down the line, se jiġri dan kollu, allura qed nilagħbu bl-ilma, bir-rispett kollu.

THE DEPUTY CHAIRMAN: Il-Ministru.

ONOR.

LOUIS GALEA: Dan li qed jgħid il-Kap ta' l-Oppożizzjoni huwa diġa` miktub fil-liġi, anke taħt il-parti tal-kulleġġi, minbarra taħt din il- parti.

Il-kwestjoni hija ta' phasing-in u l-kap ta' l-oppożizzjoni naħseb li jifhem li meta inti se ddaħħal sistema fejn se tgħaqqad l-iskejjel flimkien f'kulleġġi, se tagħtihom ċerta awtonomija u se tagħtihom anke l- funzjoni li jridu jibdew jaħsbu għall-budget u għall-estimi tagħhom - biex imbagħad jiġri preċiżament kif qed jgħid il-kap ta' l-oppożizzjoni, li l- kulleġġ irid jinnegozja mad-direttorat għal servizzi edukattivi dwar il- bżonnijiet u l-pjanijiet tiegħu – dan ma tistax tagħmlu f'daqqa u trid ġġib in vigore affarijiet li l-iskejjel huma ppreparati li jerfgħu f'dak l- istadju.

Ikun żball kbir kieku xi ħadd kellu jaqbad u jgħid li issa hawn din is- sistema u minn Settembru li ġej se tidħol in vigore.

Mhux hekk se nagħmel, Sur President.

Aħna minn Settembru li ġej se nagħmlu pass ieħor biex jekk jista' jkun ikollna l-iskejjel kollha ta' l-Istat networked f'kulleġġi u li dawn se jaqdu wħud minn dawn il-funzjonijiet.

Meta dawk il-funzjonijiet jibdew iwettquhom u jibdew jidraw is-sistema, ngħaddulhom funzjonijiet oħra u aktar ma jidraw, aktar ngħaddulhom funzjonijiet.

Ma nistgħux nippretendu li ngħaddu l-funzjonijiet kollha li qed naħdmu fuqhom hawnhekk f'daqqa, Sur President.

THE DEPUTY CHAIRMAN: Il-Kap ta' l-Oppożizzjoni.

ONOR.

ALFRED SANT: Il-Ministru huwa aware li on the ground hemm sistemi fejn heads of school jew assistant heads of school li jmexxu l-iskejjel, qegħdin jiġu mgħobbija – għax dawn taparsi huma deċentralizzati - b'responsabbiltajiet amministrattivi, mingħajr ma jingħataw back-up biżżejjed biex dawn iwettquhom, u qed jispiċċaw ma jistgħux ilaħħqu max- xogħol tagħhom, la amministrattiv u lanqas edukattiv?

Allura ma tistax tiġri l-istess ħaġa f'dan il-każ fejn qegħdin ngħidu li se noħolqu dawn l- istrutturi u mbagħad m'hemmx pjan ta' kif dawn se jiġu phased in b'ċertu mod?

Minflok se nħaffu l-affarijiet u nagħmluhom iktar trasparenti biex l- iskejjel tagħna jimxu 'l quddiem, qegħdin nispiċċaw ngħabbu aktar responsabbilitajiet fuq min qed imexxi l-iskola b'mod li ma jkunx jista' jlaħħaq, la edukattivament u lanqas amministrattivament.

Jekk ma jkunx hemm dan it-tip ta' background ta' kif se nimxu 'l quddiem għal din il-ħaġa - li ma jidhirx li hemm – allura, Sur President, nerġa' ngħid li qegħdin nilagħbu bl-ilma.

THE DEPUTY CHAIRMAN: Il-Ministru.

ONOR.

LOUIS GALEA: Sur President, jiena għedt kemm-il darba li wieħed mill- ħafna skopijiet li għandha s-sistema tal-kulleġġi hija preċiżament biex il- kapijiet ta' l-iskejjel ikunu jistgħu jiffokaw fuq ir-rwol tagħhom ta' leaders edukattivi.

Kif diġa` għedt, kulleġġ se jerfa' aktar mix-xogħol amministrattiv li jsir fl-iskejjel.

Jekk dan se jaħdem on a college basis, hemm ċertu xogħol amministrattiv li minflok joqgħod isir f'kull skola individwalment, dan jista' jsir mill-amministratur tal-kulleġġ u mit-team tiegħu.

Per eżempju, jien diġa` rriferejt għall-kwestjoni tal-maintenance.

Illum il-kapijiet ta' l-iskejjel iridu jħabblu rashom fuq affarijiet li għandhom x'jaqsmu ma' maintenance.

Issa aħna qed ngħidu li din m'għandhiex tkun il-funzjoni li jrid joqgħod jinkwieta fuqha kap ta' skola, imma se jkun hemm precinct officer li jkollu t-team tal-ħaddiema tiegħu u jieħu minn idejn il-kap ta' l-iskola dawn ix-xogħlijiet żejda.

B'hekk il-kapijiet ta' l-iskejjel ikunu jistgħu jiffokaw aktar fuq ix-xogħol edukattiv tagħhom.

Meta wieħed jifhem aħjar il-konċett li qegħdin indaħħlu b'din il-liġi, allura wieħed ikun qiegħed jifhem aħjar anke x'qed nipprovaw nagħmlu.

Aħna qegħdin ngħidu li se jkun hemm prinċipal li se jkollu college administrator u li se jkollu precinct officer u li t-tnejn li huma se jkollhom teams ta' nies - dawn diġa` qegħdin fid-division of education u mxerrdin fl-iskejjel 'l hawn u 'l hinn - li jistgħu jiġu utilizzati aħjar.

Dan kollu se jsir proprju b'għajnuna għall-kapijiet ta' l-iskejjel u għas-senior management teams li hemm fihom.

Dan huwa li qed nipprovaw nagħmlu u jekk wieħed iħalli s-sitwazzjoni kif inhi llum, b'kull skola għal rasha, allura din it- tip ta' sinerġija ma tistax isseħħ u jibqa' jkollok min ikun mgħobbi b'xogħol amministrattiv u ma jkollux ċans jara x'qed jiġri fil-klassijiet u fil-proċess tat-tagħlim.

Il-konċett tal-kulleġġ jippermetti aktar effiċjenza fit-tħaddim tar-riżorsi umani tagħna biex b'hekk anke l-kapijiet ta' l-iskola jkunu jistgħu jiffokaw fuq il-proċess edukattiv.

THE DEPUTY CHAIRMAN: L-Onor.

Abela.

ONOR.

CARMELO ABELA: Illum għandna segretarji fl-iskejjel kollha u allura x'inhi d-diffikulta` li jkollna l-konċett - hawn nistgħu nieħdu l-mudell tal-kunsilli lokali – ta' segretarju eżekuttiv li jieħu f'idejh ix-xogħol amministrattiv li huwa żejjed għall-kapijiet ta' l-iskola u għall- assistenti tiegħu?

Dan huwa li qed nipproponu aħna għax dawn l-ideat, anke ta' precinct officers, qegħdin hemm diġa` u li rridu nagħmlu hu l-upgrading tar-responsabilitajiet tas-segretarji.

Jien naħseb li forsi b'mod immedjat, din il-ħaġa tista' ssir.

Issa ovvjament jien nifhem li jkun hemm bżonn daqsxejn taħriġ u nassumi li wieħed ikun irid jibdel partijiet mill- collective agreement, jekk inhu stipulat hekk.

Pero` l-punt hu li diġa` għandek persuni fl-iskejjel li jistgħu jagħmlu x-xogħol amministrattiv tal- kapijiet ta' l-iskejjel biex fl-aħħar mill-aħħar dawn jiffokaw fuq il-veru xogħol li għandhom jagħmlu u ċioe` dak marbut ma' l-edukazzjoni u mal-mod ta' kif isir it-tagħlim.

THE DEPUTY CHAIRMAN: Il-Ministru.

ONOR.

LOUIS GALEA: Issa jew il-kapijiet ta' l-iskejjel huma mgħobbija ħafna jew inkella fl-iskejjel hemm ir-riżorsi amministrattivi.

Jew ħaġa jew oħra!

Kif qal l-Onor.

Abela, bi ftehim ma' l-MUT, f'kull skola hemm speċifikat x'appoġġ amministrattiv irid ikollha skond id-daqs tagħha.

Ftit tas-snin ilu saret analisi skola, skola biex preċiżament naraw kull skola kemm għandha bżonn segretarji, kemm għandha bżonn clerks, kemm għandha bżonn handymen, kemm għandha bżonn cleaners eċċ. Ħafna minn dawn in-nies ma nagħżilhomx jien jew id-division of education imma jintagħżlu mill-kap ta' l-iskola stess.

Allura naħseb li rridu noqogħdu ftit attenti kif nitkellmu għax jien ċert li għandna bżonn ninsistu li l-kapijiet jagħtu aktar kas ta' l-aspett edukattiv.

Bis-sistema tal-kulleġġi se ntejbu s- sistema u jien ċert li meta l-affarijiet jibdew ġejjin f'posthom u kull kulleġġ ikollu l-college administrator tiegħu, il-vantaġġi jibdew joħorġu b'mod ċar.

L-Onor.

Abela semma s-segretarju eżekuttiv tal-kunsill lokali pero` mod ikollok kunsill lokali li jieħu ħsieb komunita` sħiħa u mod ikollok college administrator li jkollu numru ta' skejjel taħtu, allavolja l-kariga tkun simili.

Aħna li rridu nagħmlu hu li nassiguraw li l-impjegati li diġa` huma impjegati fl-iskejjel jiġu utilizzati aħjar.

S'issa dan mhux qed jiġri u mhux tort tiegħi.

Jien ma nkunx ġo l-iskola u nassigura li jekk ma noħloqx din it-tip ta' sistema li qed nipproponi, ma naslux.

Issa kulħadd għandu l- metodu tiegħu.

Jien il-metodu tiegħi ħsibt fih u rriflettejt fuqu u kkonvinċejt ruħi li din hija t-triq it-tajba.

THE DEPUTY CHAIRMAN: L-Onor.

Abela.

ONOR.

CARMELO ABELA: Sur President, l-ilmenti li nisimgħu huma li l- kapijiet ta' l-iskola għandhom wisq xogħol amministrattiv u hawnhekk qed ngħidu li dan jiġri għax ma jgħadduhx lil min suppost jgħadduh.

Issa jekk ir-remit ta' segretarju jew clerk fl-iskola forsi jimpedixxi li ċerti responsabbiltajiet ikunu f'idejhom, ma nafx.

Jien nittama li qed niftiehmu x'qed ngħidu.

Jista' jkun li qegħdin ngħidu l-istess ħaġa bi kliem differenti jew inkella minn veduti differenti.

Fuq il-paragrafu (k) m'għandix aktar kummenti x' nagħmel.

THE DEPUTY CHAIRMAN: Il-Ministru.

ONOR.

LOUIS GALEA: Biex inkun ċar, m'iniex qed ngħid dak id-diskors li għadu kif qal l-Onor.

Abela.

Qed ngħid biss li aħna mexjin lejn sistema li tagħti appoġġi reali u konkret lill-iskejjel biex kulħadd fl-iskola jiffoka fuq ix-xogħol li suppost jagħmel.

Jekk inhu għalliem, jiffoka fuq it- tagħlim fil-klassi u jekk inhu kap, jiffoka fuq il-proċess edukattiv.

Naturalment il-kap ta' l-iskola se jibqa' l-kap ta' l-iskola.

Jien darba għamilt proposta biex f'kull skola jkun hemm manager ħalli nifirdu r-rwoli edukattivi mir-rwoli amministrattivi imma dak is-suġġeriment ma ġiex aċċettat.

Issa qed nagħmel proposta oħra, li naħseb li hija proposta aħjar minn dik li kont għamilt dak iż-żmien, għax fil-qafas ta' kulleġġ, meta jkollok team amministrattiv immexxi minn college administrator u team ta' maintenance immexxi mill-precincts officer, jien ċert li l-iskejjel se jkunu servuti aħjar u l-kapijiet se jkunu jistgħu jiffokaw fuq ix-xogħol veru tagħhom.

THE DEPUTY CHAIRMAN: L-Onor.

Abela.

ONOR.

CARMELO ABELA: Sur President, il-punti tiegħi kienu ċari u kulħadd għandu r-rwol tiegħu x'jaqdi.

Jien għamiltha ċara wkoll li jeżistu impjegati fl-iskejjel biex jagħmlu dak it-tip ta' xogħol li m'huwiex ta' aspett edukattiv.

Fil-paragrafu (l) qegħdin ngħidu li d-direttorat għal servizzi edukattivi, flimkien mal-kulleġġi u l-iskejjel - hawnhekk hawn "kulleġġi u skejjel" mhux "kulleġġi" biss - jipprovdi r-riżorsi meħtieġa għall-programmi ta' edukazzjoni inklużiva u speċjali u għal skemi oħra relatati ma'

bżonnijiet individwali edukattivi.

Hawnhekk qed nitkellmu fuq il-qasam ta' l-inklużjoni u ta' l-edukazzjoni speċjali fl-iskejjel.

Ta' spiss nisimgħu li għandna l-inklużjoni fl-iskejjel tagħna pero` l-mistoqsija hi kemm din hija inklużjoni ta' veru.

L-ewwelnett, b'mod ġenerali, mhux bilfors tista' tkun l-istess bħal meta jkollok każi individwali.

Xi kultant ikollok studenti li qegħdin fi klassi, pero` fl-istess ħin, biex ma jtellfux lill- kumplament tal-klassi, jinqatgħu minn ġol-klassi u jispiċċaw fi klassi għalihom jew barra mill-klassi.

Dawn huma affarijiet li ġieli smajnihom.

Allura rridu niżguraw li mhux biss inniżżlu dan hawnhekk imma jekk hemm persuni li għandhom diżabilita` u li qegħdin fi klassi, dawn verament ikunu inklużi fil-klassi.

Barra minn hekk, l-aħħar parti tal-paragrafu (l) li ssemmi skemi oħra relatati ma' bżonnijiet individwali edukattivi, nixtieq norbotha mal- paragrafu (k) li tkellimna fuqu qabel, fejn il-ministru qal li għandu jkun hemm team ta' professjonisti li jkunu mal-kulleġġi - u jien inżid ma' l- iskejjel ukoll - biex jagħtu l-appoġġ tagħhom fejn ikun meħtieġ f'dan is- sens.

Aħna niltaqgħu ma' diffikultajiet u problemi - ma nixtieqx nuża l- kelma "racket" – fejn kultant jintalbu flejjes esaġerati lill-ġenituri li għandhom studenti b'diżabilita` sabiex dawn jingħataw xi ċertifikat jew xi tip ta' assessment dwar l-għajnuna li għandhom bżonn dawn l-istudenti.

Għalhekk naħseb li huwa importanti li jekk se jkun hemm dan it-team ta' professjonisti li semmejna fil-paragrafu ta' qabel, dawn jagħtu servizz lil dawn il-ġenituri sabiex jiffrankaw ċerti spejjeż esaġerati li qed jiġu mitluba jħallsu għax minħabba dan, qed ibatu t-tfal tagħhom.

THE DEPUTY CHAIRMAN: Il-Ministru.

ONOR.

LOUIS GALEA: Jien naqbel ma' diversi kummenti li għamel l-Onor.

Abela.

Fil-fatt kif diġa` għedna kemm-il darba, fuq dan is-suġġett għandna r-rapport tal-working group li mexxa s-Sur Lino Spiteri u mexjin fl- implimentazzjoni tiegħu.

Din il-problema partikolari li semma l-Onor.

Abela hija marbuta ma' l-istatementing process u hemmhekk diġa` qegħdin nieħdu passi biex dan inpoġġuh fuq bażi differenti milli kellna s'issa għax jien naħseb li s-sistema faċilment tiġi abbużata minn kull angolu, mingħajr ma neċessarjament inkunu qegħdin nagħtu l-aħjar servizz lill-istudent konċernat.

THE DEPUTY CHAIRMAN: L-Onor.

Abela.

ONOR.

CARMELO ABELA: Jien nixtieq nistaqsi dwar it-terminoloġija "għal skemi oħra relatati ma' bżonnijiet individwali edukattivi".

Hawnhekk qed nitkellmu fuq l-IEPs ta' l-istudenti jew inkella hemm skemi oħrajn li forsi l-leġislatur qed jara li jista' jkun hemm għal dawn l-istudenti bi bżonnijiet speċjali, fir-rigward ta' inclusion li qed jitkellem fuqha dan is-subartiklu?

THE DEPUTY CHAIRMAN: Il-Ministru.

ONOR.

LOUIS GALEA: Ma naħsibx li rridu noqogħdu nfettqu eżatt fuq kull kelma, Sur President.

Meta qed nittrattaw il-bżonnijiet individwali edukattivi, hemm diversi proċessi u tista' tutilizza anke skemi diversi, jiġifieri qegħdin ngħidu "u għal skemi oħra relatati", għaliex jekk għall- argument, l-istatementing process, fir-rakkmandazzjoni tiegħu ta' l- individual educational programme, jirrikkmanda xi appoġġ partikolari, irid ikollok skema biex dak l-appoġġ tkun tista' tagħtih.

M'hemmx għalfejn noqogħdu nidħlu fin-nitty-gritty ta' l-operat.

Hawnhekk qed ngħidu d- direzzjoni x'inhi u f'liġi dan li nagħmlu.

Jekk noqgħod nistaqsi fuq id- dettalji kollha, ma naslu qatt.

Aħna qed ngħidu xi jrid isir u allura rridu nipprovdu r-riżorsi meħtieġa.

Issa x'inhuma dawn ir-riżorsi, x'se jkun hemm, kif u min se jagħmel xiex ...

Diġa` għandna ħafna riżorsi u hemm investiment ta' miljuni fl-iskejjel u fuq il-facilitators.

Jekk ir-rapport tal-working group li mexxa s-Sur Lino Spiteri qal xi ħaġa, din kienet li dan m'huwiex settur nieqes mir-riżorsi.

L-ilment ta' dak ir-rapport huwa li dawn ir-riżorsi m'humiex organizzati b'mod effettiv u fuq dak naqblu.

THE DEPUTY CHAIRMAN: L-Onor.Abela.

ONOR.

CARMELO ABELA: Jien ma staqsejtx fid-dettall fuq kif se jaħdem ħaġa jew oħra, imma x'qed nifhmu bi skemi oħra relatati.

Jiġifieri jekk issa l- ministru qed jgħid li hemm skemi oħra relatati, skond il-bżonnijiet ta' l- istudenti, nifhmuh b'dak il-mod, imma irridu nistaqsu kif wieħed jifhem ħaġa u oħra.

Ma naħsibx li qed infettqu fiha din il-ħaġa.

THE DEPUTY CHAIRMAN: L-Onor.

Bartolo.

ONOR.

EVARIST BARTOLO: Fil-paragrafu (m) hemm miktub:

"jiżgura l-provvista u l-koordinament ta' servizz ta' gwida vokazzjonali u ta' karriera;".

F'dak ir-rigward, hemm il-ħsieb li jkun hemm tiġdid fil-mod ta' kif in-nies li diġa` qed jagħmlu xi forma ta' career guidance imexxu l-istudenti jew sempliċement se nkomplu għaddejjin?

THE DEPUTY CHAIRMAN: Il-Ministru.

ONOR.

LOUIS GALEA: Id-direzzjoni hi li nifirdu l-counselling mill-career guidance.

Sal-lum dawn jagħmluhom l-istess nies u huwa ċar li n-nies li huma tajbin biex jagħmlu guidance counselling ma' l-istudenti mhux bilfors ikollhom l-informazzjoni u l-kuntatti mad-dinja tax-xogħol biex jagħmlu career guidance.

Id-direzzjoni li hemm indikata hija li dawn jiġu żewġ servizzi differenti u jingħataw b'metodi skond il-karatteristika tagħhom.

THE DEPUTY CHAIRMAN: L-Onor.

Bartolo.

ONOR.

EVARIST BARTOLO: Imma hemm xi pjan biex dawn inġeddulhom l-attitudni tagħhom?

Qed nistaqsi dan għax ħafna drabi, għallinqas mill-esperjenza personali tiegħi, dawn jagħtu parir u opinjoni aktar fuq il-gosti personali tagħhom milli fuq il-ħteġijiet oġġettivi tad-dinja tax-xogħol u x'għandhom bżonn l-istudenti nfushom.

Jekk ikun student tajjeb jgħidlu biex ikompli għal tabib jew avukat u jekk ikun student li jaqa' lura, jgħidlu biex imur l-MCAST jew xi ħaġa hekk.

Ma jistax ikun li nibqgħu sejrin hekk.

THE DEPUTY CHAIRMAN: Il-Ministru.

ONOR.

LOUIS GALEA: Assolutament ma nistgħux nibqgħu sejrin hekk.

Jien waqqaft working group li kkonkluda l-analisi u r-rakkmandazzjonijiet tiegħu.

Minn hawn u ftit taż-żmien ieħor inkunu nistgħu anke nippubblikawh u l-idea hi li aħna noħolqu servizz ġdid li jkun ta' career guidance kif suppost ikun.

THE DEPUTY CHAIRMAN: L-Onor.

Abela.

ONOR.

CARMELO ABELA: Fuq il-paragrafu (m) b'sodisfazzjon ngħid li aħna bħala partit, fl-abbozz tagħna semmejna li guidance and counselling għandhom ikunu separati.

Għallinqas il-ministru sab xi ħaġa tajba f'dan l- abbozz.

Imbagħad fil-paragrafu (n) jingħad li:

"jiżgura l-provvista ta' servizzi meħtieġa biex jiġu trattati b'mod effettiv kwestjonijiet ta' imġieba tajba u dixxiplina, abbuż tat-tfal, ibbullijar, u abbuż ta' sustanzi".

Il-mistoqsija hija kif se jsir dan.

Nafu li llum hemm ċerti diffikultajiet u nixtieq inkun naf jekk hemmx xi proposti f'dan is-sens, għax meta konna qed nitkellmu fis-seduta ta' qabel, il-ministru qal li xi kultant, meta jinqalgħu każijiet bħal dawn, kważi kważi jiġġammja d-dipartiment.

Issa nispera ma jiġġammjax id-direttorat.

Allura xi ħsieb hemm biex meta jkun hemm kwestjonijiet ta' mġieba u nuqqas ta' dixxiplina, dawn jiġu trattati mingħajr ma jkun hemm il-problemi li semma l-ministru stess?

THE DEPUTY CHAIRMAN: Il-Ministru.

ONOR.

LOUIS GALEA: Il-ħsieb hu li fejn wieħed ma jasalx biex itejjeb l- imġiba ta' l-istudenti fl-iskola, jinħolqu żoni apposta fi skola fejn wieħed ikun jista' jaħdem ma' l-istudent konċernat, u jekk lanqas hemm wieħed ma jasal, se jkollna ċentri apposta fejn it-tfal jiġu rtirati mill- iskola, jidħlu f'dawn iċ-ċentri ta' tagħlim b'nies li kapaċi jaħdmu ma' dawn it-tfal u b'hekk inkunu nistgħu naħdmu bl-aħjar mod possibbli sabiex nipprovaw inġibu lit-tifel jew tifla fl-istat li din tkun tista' tirritorna lura fl-iskola.

THE DEPUTY CHAIRMAN: L-Onor.

Abela.

ONOR.

CARMELO ABELA: Nifhem li l-ewwel sforz se jsir fl-iskola stess, barra mill-klassi, pero` ċ-ċentri li qed isemmi l-ministru huma ċentri li diġa` jeżistu jew inkella għad iridu jitwaqqfu jekk wieħed iħoss il-ħtieġa tagħhom?

THE DEPUTY CHAIRMAN: Il-Ministru.

ONOR.

LOUIS GALEA: Għandna skejjel li diġa` jagħtu ċertu servizz pero` dak is-servizz m'huwiex biżżejjed u rridu ntejbuh b'nies li huma kwalifikati u mħarrġa.

Apparti minn hekk, l-ambjent ta' dawn iċ-ċentri jrid ikun ukoll differenti u qegħdin naħsbu biex nidentifikaw anke postijiet milli għandna biex inkunu nistgħu nikkonvertuhom f'dawn iċ-ċentri.

Il-ħsieb hu li nibdew, jekk jista' jkun, b'wieħed għas-subien u

l-ieħor għall-bniet, imbagħad naraw kif se tiżviluppa ruħha s-sitwazzjoni.

THE DEPUTY CHAIRMAN: Il-Kap ta' l-Oppożizzjoni.

ONOR.

ALFRED SANT: Jien nixtieq stqarrija mill-ministru fuq din il-ħaġa.

Hu impenjat personalment li juri u jimplimenta politika ta' zero tolerance għan-nuqqas ta' rispett u dixxiplina u kif se jagħmel dan mal-livelli kollha fl-edukazzjoni fosthom l-istudenti, ċerti għalliema marġinali u l- istaff l-ieħor li huwa involut fl-edukazzjoni fosthom dawk li jieħdu ħsieb il-manutenzjoni ta' l-iskola.

THE DEPUTY CHAIRMAN: Il-Ministru.

ONOR.

LOUIS GALEA: Ir-risposta hija iva u bil-provi.

Fil-fatt aħna għandna policy ta' mġiba tajba u dixxiplina li reġgħet introduċiet, wara ħafna snin, is-setgħa lill-kapijiet ta' l-iskejjel u lit-teams tagħhom li jistgħu jeskludu student.

Sa l-2002, din ma kenux jagħmluha għax kienu jgħidu li m'humiex awtorizzati.

L-iskejjel qed jiġu mitluba li jkollhom il-kodiċi ta' dixxiplina tagħhom u kull darba li kien hemm każijiet, ittieħdu l-passi - issa wieħed jista' ma jaqbilx mad-deċiżjonijiet li ħadu l-iskejjel – u kull fejn kien hemm bżonn li tidħol il-pulizija, daħlet.

Addirittura nbidel il- kodiċi kriminali biex min jattakka għalliem jeħel piena aktar milli kieku jkun hemm l-istess inċident bejn nies li m'humiex għalliema.

Sur President, jien dejjem sostnejt li l-ewwel responsabbilta` ta' l-imġiba hija tal-ġenituri u t-tieni responsabbilta` hija tal-kap ta' l-iskola u t- team tiegħu u kulħadd irid jaħdem b'dan il-mod pero` jonqosna nagħmlu dawn iċ-ċentri li jieħdu ħsieb dawk l-istudenti li ħadd ma jkun jista' jsib tarfhom fl-iskola u għalhekk minflok jispiċċaw fit-triq, inkunu nistgħu nibqgħu nagħtuhom appoġġ u kura u anke nipprovaw nirriabilitawhom sabiex ikunu jistgħu jkomplu l-istudju tagħhom fi skola normali.

ONOR.

ALFRED SANT: Ma jidhirlux il-ministru li dan il-ħafna diskors dwar strutturi li se jiġu u li m'humiex hemm qed joħolqu vojt?

Jaf il-ministru li hemm ċerti skejjel fejn il-problema tan-nuqqas ta' rispett u dixxiplina huma endemiċi u li allura huwa inutli li noqogħdu ngħidu fuq commitment personali għal zero tolerance meta nafu li hemm sitwazzjonijiet bħal dawn.

Nafu wkoll li hemm support staff li qed jagħmlu li jridu u għalhekk inutli nħarsu biss lejn l-istudenti u l-familji tagħhom meta għandna eżempji ta' staff fil-qasam edukattiv li lanqas jagħtu kas l-awtorita` ta' l-għalliema.

Issa l-ministru qal li se jibni ċ-ċentri, fair enough, imma x'se jsir rigward ċerti areas fejn hemm għalliema li jħossuhom intimidati, speċjalment dawk li jkunu għadhom ħerġin mill-universita`.

Dawn ma jsibu l- ebda appoġġ u ma jħossux li hemm impenn minn min qiegħed in charge biex jikkontrolla u jdaħħal rispett f'dawn l-affarijiet.

U agħar minn hekk ma jeżistux l-istrutturi.

Biss biss għandna 14 jew 15-il skola bla deputy head!

Kif tista' mbagħad tgħid li on the ground qed ikun hemm zero tolerance jekk m'hemmx dawn l-istrutturi.

Dan huwa l-punt.

Inutli noqogħdu ngħidu li se nagħmlu ċentru 'l hemm u ċentru 'l hawn meta mbagħad on the ground, f'oqsma speċifiċi, qed ikun hemm din il-biża', Sur President.

THE DEPUTY CHAIRMAN: Grazzi.

Sar il-ħin.

Għalissa nieqfu hawn.

Fid-9.00 p.m. id-diskussjoni fuq din il-klawsola u l-emenda ġiet interrotta u baqgħet aġġornata.

Il-Kamra rriżumiet u l-Viċi President tal-Kumitati rrapporta progress u talab il-permess sabiex il-Kumitat jerġa' jiltaqa'.

MR SPEAKER: Il-Ministru, jekk jogħġbu, iressaq l-Aġġornament.

AĠĠORNAMENT

ONOR.

LOUIS GALEA: Sur President, nipproponi l-Aġġornament tal-Kamra għal nhar it-Tlieta, 4 ta' Lulju 2006, fid-9.00 a.m., b'din l-aġenda:

Abbozz ta' Liġi li jemenda l-Att dwar l-Edukazzjoni - Kumitat (Kont);

Abbozz ta' Liġi li jemenda l-Kodiċi Ċivili - Tieni Qari (Kont);

Abbozz ta' Liġi li jemenda l-Kostituzzjoni ta' Malta - Tieni Qari; u

Abbozz ta' Liġi li jemenda l-Att dwar il-Konvenzjoni Ewropea - Tielet Qari.

Abbozz ta' Liġi dwar l-Adozzjoni ta' l-Ewro - Kumitat Permanenti;

Abbozz ta' Liġi dwar l-Intermedjarji fl-Assigurazzjoni - Kumitat Permanenti.

Abbozz ta' Liġi li jemenda l-Liġijiet dwar il-Protezzjoni tal-Konsumatur - Kumitat Permanenti;

Abbozz ta' Liġi biex jemenda l-Kodiċi ta' Organizzazzjoni u Proċedura Ċivili - Kumitat Permanenti;

Abbozz ta' Liġi dwar il-Ġarr Stradali Internazzjonali ta' Merkanzija - Kumitat Permanenti; u

Abbozz ta' Liġi li jemenda l-Kodiċi Kriminali - Kumitat Permanenti.

Abbozz ta' Liġi dwar ir-Reġistru Ċentrali - Kumitat Permanenti;

MR SPEAKER: Grazzi.

Rimarki?

Is-Segretarju Parlamentari.

ONOR.

EDWIN VASSALLO (Segretarju Parlamentari): Sur President, f'dan il- ħin ta' l-Aġġornament nixtieq nitkellem dwar x'qegħdin nosservaw fis-suq intern ta' pajjiżna u x'inhi l-viżjoni tagħna bħala gvern biex inkunu nistgħu nsolvu u niffaċċjaw it-tliet sfidi partikolari li għandna f'dan is- settur.

Fi kliem ieħor, jiena nħobb nittratta wkoll dawn l-isfidi bħala tliet prijoritajiet partikolari, jiġifieri dawk li nagħraf bħala residenti, il-ħaddiema u l-konsumaturi.

Jiena tkellimt dwar dawn it-tliet prijoritajiet f'business breakfast rigward il-ġejjieni ta' Paceville bħala lokalita` kummerċjali.

L-issue tal-ġejjieni ta' Paceville bħala lokalita` kummerċjali m'hijiex biss l-issue ta' Paceville, imma dawn it-tliet sfidi rridu naħdmu fuqhom f'kull lokalita` kummerċjali fil-kontest tas-suq intern ta' pajjiżna.

Qed ngħid hekk għax jiena nista' nħares lejn Paceville bħala attivita` kummerċjali, u nista' nħares lejn Ħaż-Żebbuġ, il-Mosta u Birkirkara bħala tliet lokalitajiet differenti minn xulxin bi tliet attivitajiet kummerċjali distinti minn xulxin.

Pero` kollha kemm huma għandhom sfidi komuni, anke għax illum is-suq intern tagħna hu verament suq wieħed, u importanti li nħarsu lejn dawn it-tliet prijoritajiet, ir-residenti, il-ħaddiema tagħna u l-konsumaturi.

Nerġa' ngħid Sur President, bħalma diġa' għidt fid-diskors tiegħi, li dawn it-tliet elementi joħolqu strengths u weaknesses fis-suq tagħna u nixtieq nispjega f'aktar dettall dawn il-punti.

Nibda bir-residenti u ngħid li pajjiżna donnu qiegħed jiċkien għall- attivita` kummerċjali.

Illum l-ispazju li fih tista' tagħmel attivita` kummerċjali hu limitat meta mqabbel ma' dak li jridu l-operaturi kummerċjali u jekk m'aħniex se nieħdu ħsieb din l-isfida u ndawruha f'opportunita`, tista' tiżviluppa fi problema.

Il-problema hi li għandek l- attivita` kummerċjali li trid taħdem fi spazju limitat għax ħafna drabi tkun imdawra bir-residenti.

Donnu li f'Malta sar impossibbli li jkollna spazju għall-kummerċ biss u jkollna spazju għar-residenti biss.

L-attivita` kummerċjali u l-ispazju meħud mir-residenti kibru, għexu u tħalltu flimkien f'pajjiżna.

Jekk taqbad il-karozza biex minn hawn tmur sal-Mosta, tista' prattikament tgħid li se tgħaddi minn lokalita` kummerċjali waħda għax m'hemmx post fejn tara l-ħwienet jieqfu, u l-istess jgħodd għaż-żoni residenzjali, b'konsegwenza li issa l-attivita` kummerċjali ma tistax tinfired miż-żona residenzjali.

Idealment hu li jkollok żona residenzjali u żona kummerċjali u industrijali separati.

'Il quddiem jista' jkollna żoni industrijali li jkunu żoni industrijali biss u ma jkunx hemm attivita` residenzjali, pero` fil-maġġor parti ta' pajjiżna, l-attivita` kummerċjali tinsab fiż-żona residenzjali.

Allura hawn niġu għall-ewwel punt.

Irridu naħdmu biex inkunu nistgħu naraw kif ir-resident jista' jgħix fil-paċi ma' l-attivita` kummerċjali u l- attivita` kummerċjali tgħix fil-paċi mar-resident.

Qegħdin nitkellmu fuq viżjoni fejn irridu nirresponsabbilizzaw liż-żewġ naħat.

Għad irridu naħdmu, u hija l-viżjoni tagħna anke bħala gvern - u għada pitgħada naħdmu anke mal-MEPA u awtoritajiet oħrajn - li nippruvaw infiehmu lir-residenti li jkunu joqogħdd qrib l-attivita` kummerċjali, il-ħtiġijiet ta' l-operatur u nispjegaw lill-operatur il-ħtiġijiet ta' min jaħdem.

Ħafna drabi dawn il-ħtiġijiet jidhru li jikkonfliġġu ma xulxin, u jekk m'aħniex se nilqgħu din l-isfida li nġibuhom jgħixu flimkien mingħajr problemi, se jibqa' jkollna l-inkwiet.

Lill-operaturi ngħidilhom li billi għandhom liċenzja tan-negozju, ma jfissirx li jistgħu jagħmlu li jridu, pero` min- naħa l-oħra lir-residenti ngħidilhom li dawn għandhom jissaportu lill- operaturi kummerċjali.

Dwar dan faċli li niġi kkwotat ħażin speċjalment minn min qed jismagħni u jkollu interess li jirrapporta dwar dan, għax hawnhekk jiena dieħel f'issue li taħraq.

Dawn iż-żewġ elementi donnhomn li qatt ma jistgħu joqorbu lejn xulxin u għalhekk jeħtieġ li naħdmu biex inġibuhom jifhmu lil xulxin.

U din hi l-isfida l-kbira li għandna.

F'dak li qed ngħid mhux qed ningħoġob, għax se ndejjaq kemm lil min għandu attivita` kummerċjali f'nofs iż-żona residenzjali u jiġi jaqa' u jqum minn min huwa resident, u anke lil min hu residenti li ma jimpurtahx mill-interessi ta' min qed jaħdem.

Per eżempju f'Għawdex, din hija issue kbira u ma jistax ikun li m'għandniex spazju fejn dawk li jridu jaħdmu kif suppost, jistgħu jaħdmu.

Fl-istess ħin ir-residenti ma tagħtihomx tort li l-ħin kollu qed jirrapportaw lil min jista' qed joħolqilhom inkonvenjent.

Allura rridu nsibu mezz kif dak ir- resident jista' jissaporti u jgħix b'xi ħadd li qed jaħdem ħdejh b'mod li t- tnejn jirrispettaw il-ħtiġijiet ta' xulxin.

Mela jekk għandek liġi li tgħid bejn nofsinhar u l-erbgħa, int ma tistax tagħmel storbju, inti ma tridx tagħmel storbju għax jekk tagħmel l-istorbju, hija ħaġa ovvja li se tkun qed iddejjaq lir-resident li jkollu jirrapporta li ma jistax jgħix fil- kwiet.

Allura jeħtieġ li nsibu xi forma ta' kompromess bejn iż-żewġ elementi.

Din hija ħolma u nifhem li jista' jkun hemm min qed jgħid li jiena qed noħlom.

Ma jimpurtax jekk noħolmu għax dak li noħolmu llum, għada jsir realta`.

L-akbar ħolma tagħna hija li ż-żewġ elementi nġibuhom f'sitwazzjoni fejn jirrispettaw lil xulxin.

Immur lura għal dan id-diskors vis-à-vis ir-realta` ta' Paceville.

Ma jistax ikun li aħna jkollna attivita` kummerċjali li tiżviluppa, kif nixtiquha tkompli tiżviluppa, imbagħad ikollna lil min qiegħed fl-attivita` kummerċjali li jistenna li r-resident se joqgħod għal kollox, filwaqt li ma jistax ikun li jkollna residenti li donnu jdejjaqhom kollox u ma jissaportux attivita` kummerċjali ħdejhom.

Għalhekk irridu naraw kif naħdmu biex ir-residenti u n-negozju jgħixu spalla ma' spalla fil-paċi u se nużaw lil Paceville bħala esperiment.

B'kollaborazzjoni ma' l-MHRA, mal-GRTU kif ukoll ma' l-MTA u b'kordinazzjoni mal-ministeru għat-turiżmu, se noħolqu kumitat ta' azzjoni li fih ikun involut il-kunsill lokali biex inkunu nistgħu naħdmu fuq dawk il-proposti li ħarġu waqt il-business breakfast bit-tema "Paceville – Reviving Maltese Entertainment Capital" mis-Sur Philip Fenech għall-GRTU – li ma kinux proposti 'il bogħod minn dawk li kelli jien – u mis-Sur Frankie Grima li huwa wkoll bniedem li investa f'diversi lokalitajiet ta' negozju ġewwa Paceville.

Jeħtieġ li dawn il- proposti nħaddmuhom u naraw kif nistgħu nikkordinaw l-affarijiet aħjar għal- ħtiġijiet tar-residenti.

Pero` Sur President, ma jfissirx li kulħadd iwebbes rasu u bilfors trid tgħaddi tiegħu.

Jien se nkun qiegħed naħdem biex nara jekk nistgħux inpoġġu dan l-eżerċizzju ta' responsabbilizzazzjoni fis-seħħ.

Nifhem li għal xi wħud din tista' tkun mission impossible, pero` jekk irridu nimxu 'l quddiem, ma nistgħux nippermettu li din tibqa' titqies bħala mission impossible.

Ngħaddi issa għat-tieni punt, il-ħaddiema.

Irridu nitfgħu għajnejna fuq il- kundizzjonijiet tal-ħaddiema li qegħdin jaħdmu fin-negozji, għax ma jistax ikun li bl-iskuża li rridu nnaqqsu l-ispejjeż, jiġu sfruttati l-ħaddiema u ma jingħatawx il-kundizzjonijiet xierqa.

Hawnhekk għandna eżerċizzju ta' responsabbilizzazzjoni bejn min qed iħaddem u l-ħaddiema.

Il-ħaddiema jridu jifhmu x'inhuma l-obbligi tagħhom, u min qed iħaddem irid jifhem x'inhuma l- obbligi tiegħu wkoll.

Jiena kontra li jkollna, u dan għidtu wkoll f'dak il- business breakfast, l-iskjavitu', kemm tal-bojod u kemm tas-suwed.

Ma jistax ikun li nħallu ċerti ħaddiema jiġu sfruttati bħalma qed jiġri f'ċerti każi fejn għandna sidien ta' negozji - li tgħoddhom fuq id waħda - li jaħsbu li huma mhux biss is-sidien tan-negozji tagħhom imma tal-ħaddiema wkoll, u għax għandhom f'idejhom il-working permits ta' ċerti ħaddiema barranin, dawn jittrattawhom bħala l-iskjavi tagħhom.

Ma jistax ikun li aħna nippermettu li d-dinjita` tal-ħaddiem– hu ta' liema kulur hu – tiġi stmata b'dan il-mod, għaliex bħala sidien donnhom jaħsbu li għandhom l- ownership tal-working permit ta' dawk il-ħaddiema barranin li huma ġabu.

Min-naħa l-oħra, fil-każ ta' ħaddiema Maltin, naraw li dawn is-sidien jaraw kif jevitaw li l-ħaddiema jaħdmu aktar minn ċertu ħin u nispiċċaw b'ħafna mill-istudenti ta' l-ITS jew studenti oħra jaħdmu f'attivitajiet li ma studjawx fuqhom għax ma jridux li jkunu sfruttati.

Dawk is-sidien li qed jagħmlu hekk biex jevitaw li jħaddmu n-nies full-time qed ikisser dak li aħna nkunu qegħdin nibnu fuq livell edukattiv.

Allura anke f'dan is-sens, l- istess kumitat ta' azzjoni li semmejt qabel u li rridu noħolqu, irridu noħolquh mhux għad-daqq tat-trombi imma biex naħdmu anke f'dan is-sens u jkollna għajnejna mitfuħa fuq il-mod ta' kif is-sidien tan-negozji qegħdin jistmaw il-ħaddiem.

Per eżempju, irridu noqogħdu attenti dwar x'tip ta' residenzi sid joffri lill-ħaddiema tiegħu, u mhux jitfa' skoss ħaddiema fl- inqas spazju possibbli u jekk dawn jitniffsu, jhedded li jkeċċihom.

Wieħed tajjeb jgħid li dan l-aġir ħafna drabi ma jsirx min negozji Maltin imma minn sidien barranin li għandhom negozji f'Malta, speċjalment fil- qasam turistiku jew inkella tal-catering.

Dawn il-barranin jaħsbu li għaliex ġewwa pajjiżhom m'għandhomx kultura ta' stima lejn il-ħaddiema, dawn jistgħu jagħmlu l-istess ġewwa pajjiżna.

Sur President, importanti li hawn noqogħdu attenti ħafna għax il-vizzji li hemm barra minn pajjiżna nispiċċaw nimportawhom f'Malta b'konsegwenza li jkollna – u diġa` għandna - sfruttaturi barranin li jġibulek xi erba' Indjani jew Ċiniżi jaħdmu magħhom, u Alla jaf x'issib kieku jkollok tinvestiga b'liema kundizzjonijiet qed iżommhom għaddejjin minħabba li jkun qed ibeżżagħhom u jheddihom bil-working permit!

Jeħtieġ li jkollna għajnejna miftuħa ħalli naraw fil-market watch tagħna kemm it-tlugħ u l-inżul tal-prezzijiet u wkoll jekk hemmx xi sfruttament ta' ħaddiema.

Ma neskludix li jkollna ħidma għaddejja ma' l-ETC ħalli naraw li l-kundizzjonijiet tal-ħaddiema f'Malta - kemm jekk barranin, kemm jekk Maltin - ikunu xierqa.

It-tielet punt li xtaqt nitkellem dwaru hu l-konsumaturi, jew inkella l- viżitaturi fl-entertainment u l-hospitality industry.

Meta kont qed nitkellem fuq Paceville, lill-konsumaturi sejjaħnielhom il-viżitaturi.

Allura hawnhekk irridu naraw kif se nagħtu valur lin-negozju tagħna sabiex nagħtu servizz lill-konsumatur.

Hawn irridu nisħqu fuq l-importanza li min qiegħed fin-negozju qiegħed hemmm la biex jisfrutta u lanqas biex jagħmel il-flus akkost ta' kollox.

Il-flus ma jistgħux jitpoġġew qabel in-nies u l- ħaddiema, u ma nistgħux nittolleraw li jkollna mentalita` ta' profit at all costs, u l-konsumatur irid jingħata valur meta jixtri xi ħaġa.

Jiena nifhem li dan m'huwiex suġġett li jogħġob u meta se titkellem fuqu, mhux se ssib min iċapċaplek, pero` huwa suġġett li meta qed titkellem fuqu, qed tagħmel xogħlok.

Nifhem li dan huwa suġġett li meta se nitkellem fuqu se nkun qed inpoġġi jdejja fejn hemm il-feriti, għaliex jiena ma nistax nirranġa l-loġistika ta' post u ma nħarisx lejn ir-ruħ.

Il-loġistika nirranġawha u nibqgħu nżommuha kemm jista' jkun tip top, għax il-viżjoni tagħna anke bħala gvern hi li fl-attivita` kummerċjali - kemm fiz-zoni industrijali u kemm fiz-zoni kummerċjali - naraw li noffru ambjent ta' five star, pero` attivita` kummerċjali ma tkunx l-aħjar li tista' tkun jekk ikollha biss il-loġistika.

Bħalma għidt inti, Sur President, fid-diskors tiegħek tas-Sette Giugno, il- Parlament jogħla fl-istima tiegħu skond kemm aħna, gvern u oppożizzjoni, nirrispettaw id-dinjita` ta' xulxin.

Hemm tara, fir-responsabbilta` tiegħek bħala Speaker, kemm il-Parlament qed jiffunzjona tajjeb!

Issa aħna qegħdin ngħidu l-istess, għax qed inħeġġu lill-partijiet biex iħarsu lejn id- dinjita` ta' xulxin, għax jekk ma nagħmlux hekk, allura d-dinjita` umana tispiċċa qisha dak is-set tal-pranzu li noħorġuh darba fil biex inżejnu, u l-bqija ħadd ma jagħti kasu.

Id-dinjita` umana ma tistax tintuża biex inżejnu d-diskorsi tagħna f'xi okkażjoni speċjali, għax il-ħarsien tad-dinjita` umana huwa l-qofol tas-suq intern.

Kemm jekk int resident, kemm jekk int sid ta' negozju u kemm jekk int ħaddiem, id-dinjita` umana trid tibqa' l-qofol tar-rispett li aħna għandna bżonn.

F'dan l-aspett kultant nonqsu, u l-akbar problema li jista' jkollna hija meta dan in-nuqqas isir konsistenti u sistematiku, u għalhekk ma nistgħux inħallu l-virus ta' l-egoiżmu u l-individwaliżmu jinfirex u jkollna sitwazzjoni fejn kulħadd jimpurtah biss minnu nnifsu.

Ma jistax ikollna nies li jimpurtahom biss mill-valur tal-proprjeta` tagħhom jew mill- attivita` kummerċjali.

Aħna ma nistgħux inkunu gvern tajjeb jekk fejn hemm il-feriti ma nitkellmux fuqhom.

Mela anke jekk ħadd ma jaqbel miegħi, l-impenn tagħna li npoġġu jdejna fuq il-feriti u nfejquhom se jibqa' hemm.

Jeħtieġ li npoġġu madwar mejda u noħolqu strateġija li twassal biex dawk l-elementi kollha li jagħmlu lokalita` attraenti jgħixu fil-paċi u bla inkwiet billi jirrispettaw id- dinjita` u l-interessi ta' xulxin.

Għandu jkollna viżjoni u għandna nitgħallmu mill-passat biex jekk jista' jkun noħolqu l-aħjar strumenti possibbli biex infejqu l-problemi kollha li qed niffaċċjaw.

Meta nagħmlu dan, ma jistax ikun li jkun hemm nies li għalihom il-prijorita` hija biss li l-issue tagħhom tiġi solvuta b'mod immedjat u ma jagħtu każ ta' xejn iżjed!

L-affarijiet irridu nħarsu lejhom b'mod globali.

Jekk irridu nfejqu l-problema b'mod permanenti, irridu noħolqu strateġija li kapaċi tindirizza l-problemi b'mod effettiv.

Ma nistgħux naħsbu li se nsolvu kollox b'mod immedjat, għax jekk nagħmlu hekk ma nkunux qed nagħmlu ix-xogħol kollu imma parti minnu biss.

Hu proprju f'dan l-isfond vis-à-vis dawk it-tliet fatturi li semmejt li aħna se nkunu qegħdin naħdmu, Sur President.

Grazzi.

MR SPEAKER: Grazzi.

Il-Kamra hija aġġornata għat-Tlieta, 4 ta' Lulju, 2006, fid-9.00 a.m. bl-aġenda kif komunikata mill-Ministru.

Fid-9.30p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

SAFAR UFFIĊJALI

L-ONOR.

JOSEPH DEBONO GRECH staqsa lill-Ministru għall- Kompetittivita' u Komunikazzjoni: Jista' il-Ministru jgħid kemm flus qamet kull safra matul l-2005 u minn Jannar 2006 sal-lum fejn kien involut hu?

Meta kien u x'kienet id-destinazzjoni?

X'kien in-numru ta' iljieli?

Min huma l-uffiċjali li akkumpanjawh u x'kariga għandhom?

Jista' jgħid ta' kemm stilel huma l-lukandi li marru fihom?

ONOR.

ĊENSU GALEA: L-informazzjoni mitluba qed titpoġġa fuq il-mejda tal- Kamra, għalkemm l-ispiża ta' l-aħħar ħames delegazzjonijiet għadha mhijiex maħduma u tkun tista' tingħata f'ħin ieħor.

VETTURI TAL-GVERN

L-ONOR.

JOSEPH DEBONO GRECH staqsa lill-Ministru għall- Kompetittivita' u Komunikazzjoni: Jista' il-Ministru jgħid kemm flus qamet il-manutenzjoni tal-vetturi ta' l-uffiċjali tal-gvern fi skala 4 sa 1 fil- ministeru, l-enti u l-kumplament tad-dekasteru bejn Ottubru u Diċembru 2005 u minn Jannar 2006 sal-lum?

ONOR.

ĊENSU GALEA: L-informazzjoni mitluba qed titpoġġa fuq il-mejda tal- Kamra.

BILJETTI TA' L-IVJAĠĠAR

L-ONOR.

LEO BRINCAT staqsa lill-Ministru għall-Iżvilupp Urban u t- Toroq: Jikkonferma l-Ministru li membru tal-bord ta' l-ADT kien ġie investigat fuq abbuż fl-użu ta' biljetti ta' l-ivjaġġar?

X'irriżulta minn dawn l-investigazzjonijiet?

ONOR.

JESMOND MUGLIETT: Risposta tingħata f'xi seduta oħra.

ĊITAZZJONIJIET TAT-TRAFFIKU

L-ONOR.

LEO BRINCAT staqsa lill-Ministru għall-Iżvilupp Urban u t- Toroq: Peress li bi tweġiba għall-mistoqsija parlamentari 19598 intqal li, għalkemm l-ADT m'għamlet tajjeb għall-ebda ċitazzjoni ta' speed cameras, xorta waħda seta' kien hemm xi ċirkostanzi fejn l-awtorita' kellha tħallas ċitazzjonijiet, jista' il-Ministru jgħid fuq min kienu nħarġu dawn iċ- ċitazzjonijiet u x'inhu l-ammont imħallas f'kull każ?

ONOR.

SERVIZZ TA' L-INTERNET

L-ONOR.

LEO BRINCAT staqsa lill-Ministru għall-Iżvilupp Urban u t- Toroq: B'riferenza għat-tweġiba ta' mistoqsija parlamentari 19599, jista' il-Ministru jgħid min jagħmel użu mis-servizz ta' l-internet li għalih saru l-ħlasijiet lill-Onvol u l-Maltanet?

ONOR.

JESMOND MUGLIETT: Is-servizz ta' l-internet jagħmlu użu minnu d- direttur licensing & testing, iċ-chief executive officer, id-deputy chairman u fl-uffiċini ta' l-ADT stess.

CEO TA' L-ADT

L-ONOR.

LEO BRINCAT staqsa lill-Ministru għall-Iżvilupp Urban u t- Toroq: B'riferenza għat-tweġiba ta' mistoqsija parlamentari 19601, jista' il-Ministru jgħid min huma dawk li ddeċidew fuq il-pakkett offrut lis-CEO?

Jista' iwieġeb għall-kumplament ta' mistoqsija parlamentari 19601 u jgħid x'salarju u perks oħra għandu s-CEO?

X'performance bonus ingħata s-sena li għaddiet?

Min approvahulu u fuq liema kriterju?

Xi tħallaslu għas- servizz tat-telefon fid-dar u tal-mobile matul l-2005?

ONOR.

JESMOND MUGLIETT: Il-ħatra tas-CEO ta' l-ADT ġiet ikkonfermata wara li saru żewġ interviews, l-ewwel maċ-chairman u d-deputy chairman u mbagħad mal-membri kollha tal-bord, minbarra waħda li kienet imsiefra.

Is-salarju gross ta' Lm20,000 fis-sena li għandu s-CEO kien ġie nnegozjat maċ-chairman.

Il-perks jinkludu car allowance - minflok karozza mħallsa mill-kumpannija - petrol u kontijiet tal-mobile, telephone u internet.

Il-performance bonus ivarja bejn 0% u15%, skond id-diskrezzjoni tal-bord.

ADT MANAGER

L-ONOR.

LEO BRINCAT staqsa lill-Ministru għall-Iżvilupp Urban u t- Toroq: B'riferenza għar-risposta ta' mistoqsija parlamentari 19625, jista' il-Ministru jqiegħed fuq il-mejda tal-Kamra kopja tat-talba li l-ADT għamlet lill-ETC fis-17 ta' Marzu, 2004 u jgħid f'liema data ġie mpjegat bħala manager u anke bħala assistent personali fil-ministeru?

ONOR.

REĠISTRU TAX-XOGĦOL

L-ONOR.

LEO BRINCAT staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid kemm damet tirreġistra l- persuna li isimha qed jintbagħat separatament?

Taħt liema parti kienet tirreġistra u għal liema tip ta' xogħol?

ONOR.

LOUIS GALEA: L-ETC ma tkunx tista' tiġbor l-informazzjoni jekk l- Onor. Membru ma jipprovdix in-numru tal-karta ta' l-identita' tal-persuna konċernata.

TRIQ MALTA GĦAJNSIELEM

L-ONOR.

ANGELO FARRUGIA staqsa lill-Ministru għall-Affarijiet Rurali u Ambjent: Jista' il-Ministru jgħid jekk struttura tal-ħadid, f'forma ta' grada, f'nofs Triq Malta, Għajnsielem u 'l fuq mil-livell tat- triq, hijiex koperta bil-permessi meħtieġa?

ONOR.

GEORGE PULLICINO: Il-gradilja msemmija tneħħiet.

PERMESS TA' ŻVILUPP

L-ONOR.

ANGELO FARRUGIA staqsa lill-Ministru għall-Affarijiet Rurali u Ambjent: Jista' il-Ministru jgħid kif setgħet qatt il-MEPA tiddeċiedi li ma tagħtix ir-refund dovut lil wieħed anzjan li dettalji dwaru qed jintbagħtu separatament meta, ġimagħtejn qabel ma bdew ix- xogħlijiet, ġew informati żewġ supritendenti u ta' dan hemm prova għand il- perit u l-arkitett ta' l-applikant?

ONOR.

GEORGE PULLICINO: Waħda mill-kondizzjonijiet tal-permess għall- iżvilupp in kwestjoni tirrikjedi li l-perit/applikant jinforma bil-miktub lis-sovrintendenza tal-wirt kulturali u l-MEPA, ġimagħtejn qabel ma jibda x- xogħol ta' tħaffir fis-sit, ħalli dawn iż-żewġ aġenziji min-naħa tagħhom imbagħad ikunu jistgħu jwettqu monitoraġġ, peress li s-sit jinsab f'żona skedata.

Il-MEPA ma ġietx informata kif stabilit fil-permess u għalhekk ġiet irtirata l-garanzija bankarja.

Sal-lum il-MEPA ma rċeviet l-ebda evidenza li s-sovrintendenza tal-wirt kulturali kienet informata.

Jekk jirriżulta li l-kondizzjonijiet tal- permess kienu osservati, imqar mis-sovrintendenza, l-awtorità tikkonsidra li tirrifondi l-garanzija.

BENEFIĊĊJI SOĊJALI

L-ONOR.

MARIO GALEA staqsa lill-Ministru tal-Familja u Solidarjeta' Soċjali: Tista' il-Ministru tgħid jekk persuna waħedha li għandha dħul minn pensjoni ta' l-irtirar u li komplessivament ma' xi dħul ieħor minn imgħax ma jeċċedix it-Lm3,270 fis-sena, hijiex intitolata għall-allowance supplimentari?

Il-bonus li jingħata kull sitt xhur jingħad mad-dħul?

ONOR.

DOLORES CRISTINA: Persuna waħedha tkun intitolata għall-għajnuna supplimentari mħallsa taħt l-Att dwar is-Sigurta' Soċjali jekk id-dħul kollu tagħha ma' jaqbiżx it-Lm3,270.

Din is-somma tinkludi kull dħul, inkluż pensjonijiet lokali u barranin, bonuses statutorji, imgħaxijiet, renti, eċċ.

Peress li l-benefiċċji jew għajnuniet oħra jistgħu jkunu regolati minn testijiet tal-mezzi differenti, inkluż test dwar l-assi kapitali, jekk l- Onor. Interpellant qed jirriferi għal xi persuna partikolari, nitolbu jagħti parir lil din il-persuna biex tikkonsulta ma' l-uffiċjali fl- uffiċċju distrettwali tad-dipartiment tas-sigurta' soċjali.

SAN GIRGOR FIŻ-ŻEJTUN

L-ONOR.

MARIO GALEA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid jekk meta ġie rrapportat l-att vandalu fuq il-knisja l-antika ta' San Girgor fiż-Żejtun, fejn fost l-oħrajn saret ħsara lill-kwadru ta' San Girgor, pittura imprezzabbli tas-seklu sbatax, kenitx saret inkjesta maġisterjali?

L- inkjesta ġiet konkluża?

ONOR.

TONIO BORG: Ninsab informat li kienet saret inkjesta mill-maġistrat ta' l-għassa dwar ħsarat fil-knisja ta' San Girgor - ħsarat li ġew irrapportati lill-pulizija f'Settembru tas-sena l-oħra - liema inkjesta għadha ma ġietx konkluża.

BMWs TAĊ-CHOGM

L-ONOR.

CHARLES BUHAGIAR staqsa lill-Prim Ministru u Ministru tal- Finanzi: Jista' il-Prim Ministru jirrispondi mistoqsija parlamentari 19651 u jgħid jekk kienx hemm xi ministru jew segretarju parlamentari li xtara għall-użu uffiċjali xi waħda mill-BMWs taċ-CHOGM?

ONOR.

LAWRENCE GONZI: Ma saret l-ebda talba minn xi ministru jew segretarju parlamentari biex tinxtara għall-użu uffiċjali xi waħda mill- BMWs taċ-CHOGM

TRATTAMENT TAD-DRENAĠĠ

L-ONOR.

CHARLES BUHAGIAR staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsijiet parlamentari 19563 u 19653 u jgħid xi progress sar fil-bini ta' l-impjanti

għat-trattament tad-drenaġġ?

Kif qed jiġu funded dawn il-proġetti?

Hemm xi skadenza marbuta ma' dawn il-fondi?

ONOR.

AUSTIN GATT: Risposta tingħata f'xi seduta oħra.

TRIQ IL-PASSJU BIRKIRKARA

L-ONOR.

MICHAEL ASCIAK staqsa lill-Ministru għar-Riżorsi u Infrastruttura: Jista' il-Ministru jara li jitnaddaf it-trab li ħallew warajhom il-ħaddiema fi Triq il-Passju, Birkirkara?

ONOR.

NINU ZAMMIT: L-inkonvenjent imsemmi diġa' tneħħa.

TRIQ MANNARINO BIRKIRKARA

L-ONOR.

MICHAEL ASCIAK staqsa lill-Ministru għall-Iżvilupp Urban u t-Toroq: Jista' il-Ministru jara li jingħata t-tarmac f'dik il-parti tat- triq fejn saru t-tiswijiet fi Triq Mannarino, Birkirkara?

ONOR.

JESMOND MUGLIETT: Ix-xogħlijiet imsemmija saru minn kuntrattur privat f'isem id-WSC u dan ġie avżat biex jiffinalizza x-xogħol ta' re- instatement mill-aktar fis possibbli.

PROĠETT MARIS

L-ONOR.

CARMELO ABELA staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid min hu nkarigat mill-proġett MARIS?

Jista' ipoġġi fuq il-mejda tal-Kamra draft report ta' din l-istrateġija?

Min huma l-partners f'dan il-proġett?

ONOR.

AUSTIN GATT: Il-proġett MARIS qiegħed jiġi esegwit mid-dipartiment enterprise support fi ħdan il-Malta Enterprise.

Il-proġett għadu ma wasalx fil-fażi li tiġi żviluppata strateġija, proċess li għandu jibda matul is- sena li ġejja.

Il-Malta Enterprise hi l-unika partner Malti f'dan il-proġett, flimkien ma' tliet partners barranin u cioe':

*Istituto Andaluz de Tecnologia, ibbażat fil-belt ta' Seville ġewwa Spanja ;

*Agencia de Innovacion y Desarrollo de Andalucia, ibbażata fil-belt ta' Seville ġewwa Spanja; u

*META group s.r.l., ibbażati fil-belt ta' Terni ġewwa l-Italja.

FTS

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: B'riferenza għall-mistoqsija parlamentari 19730, jikkonferma l-Ministru li l-fondazzjoni għall-iskejjel t'għada ttrasferiet l-uffiċini tagħha għall-iskola Sir Adrian Dingli, f'Pembroke?

Jista' jgħid minn meta beda jseħħ dan?

Għadha titħallas kera għall-uffiċini li kienet tuża l-fondazzjoni ġewwa Ta' Xbiex?

Sakemm tħallset?

Jista' jgħid ukoll jekk il-fatt li l-fondazzjoni għall-iskejjel t'għada qed tagħmel użu minn skola, dan hux qed ikollu xi tip ta' impatt negattiv fuq l-andament ta' l- istess skola?

ONOR.

LOUIS GALEA: Il-fondazzjoni għall-iskejjel t'għada ittrasferiet l- uffiċini tagħha f'bini maqtugħ għalih fil-grounds ta' l-iskola msemmija b'effett mit-30 ta' Marzu, 2006.

M'hemm l-ebda kera dovuta jew xi kera oħra li l-fondazzjoni qed tħallas fuq xi bini privat.

Ma jirriżultax li kien hemm xi impatt negattiv fuq l-iskola minħabba din ir- raġuni.

BTEC NATIONAL DIPLOMA IN SPORT

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jirrispondi mistoqsija parlamentari 19727 u jgħid x'inhi l-pożizzjoni dwar placements ta' studenti ta' l-MCAST li qed isegwu l-kors tal-BTEC national diploma in sport (sports development and fitness) speċjalment fid-dawl tal-punti li tqajmu mill-universita'?

ONOR.

LOUIS GALEA: Kont napprezza kieku l-Onor.

Membru kellu jispeċifika x'punti tqajmu, minn min u b'liema mod.

SKEJJEL PRIMARJI

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid kemm studenti hemm fis-sitt sena ta' l-iskejjel primarji tal-gvern u kemm minnhom resqu għall-eżami tal-junior lyceum?

ONOR.

LOUIS GALEA: Fis-sitt sena ta' l-iskejjel primarji tal-gvern hemm 1,456 tifla u 1,711-il tifel, waqt li n-numru ta' studenti li resqu għall- eżami tal-junior lyceum hu ta' 1,785 tifla u 2,183 tifel.

SCHOOL POPULATION

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid x'kienet il-popolazzjoni ta' kull skola tal-gvern matul din is-sena skolastika?

ONOR.

LOUIS GALEA: It-tagħrif mitlub qed jitpoġġa fuq il-mejda tal-Kamra.

NEFQA FUQ L-ISKEJJEL

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: B'riferenza għad-diskors li sar fil-Kamra fuq it-Tieni Qari ta' l-Abbozz ta' Liġi li jemenda l-Att dwar l-Edukazzjoni, jista' il- Ministru jpoġġi l-workings li semma fid-diskors tiegħu dwar l-infiq ras għal ras fl-iskejjel ta' l-istat, privati u tal-knisja?

ONOR.

LOUIS GALEA: In-nefqa ras għal ras fuq l-istudenti fl-iskejjel ta' l- istat tinħadem billi wieħed jara l-ispejjeż relatati ma' pagi/salarji, spejjeż rikorrenti oħra u n-nefqa kapitali konnessa ma' l-edukazzjoni obbligatorja, diviża bin-numru ta' studenti f'dan il-livell.

Il-formola tinkludi l-ispejjeż rikorrenti għar-rigward ta' l-iskejjel tal- knisja.

XOGĦOL MILL-ENEMALTA

L-ONOR.

CHARLES BUHAGIAR staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid xi ħlas jintalab mill-Enemalta f'każ ta' bdil ta' fuse tal-gvern fi proprjeta' privata, inkluż il-bdil tas-siġill tal-meter?

ONOR.

AUSTIN GATT: Risposta tingħata f'xi seduta oħra.

MINA TA' DELIMARA

L-ONOR.

CHARLES BUHAGIAR staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid x'inhu l-iskop tal-mina li qed issir mill-wied ta' Sant'Anton, Wied il- Għajn għall-mina li tagħti għall-power station ta' Delimara?

Meta nħarġet it-tender għal dan ix-xogħol?

Minn min intrebħet u x'inhu l-valur tal- kuntratt?

ONOR.

BOAT AREA F'BENGHAJSA

L-ONOR.

CHARLES BUHAGIAR staqsa lill-Ministru għall-Affarijiet Rurali u Ambjent: Jista' il-Ministru jispjega l-iskop wara t-tender maħruġ għal xogħlijiet ta' bini ta' ċnut u asfaltar tal-boat hard-standing area f'Bengħajsa?

ONOR.

GEORGE PULLICINO: Il-ministeru ma ħareġ l-ebda tender għall-bini ta' ċnut u asfaltar tal-boat hard-standing area f'Bengħajsa.

DOUBLE-DECKERS

L-ONOR.

HELENA DALLI staqsiet lill-Ministru għall-Iżvilupp Urban u t-Toroq: Peress li nafu b'każi fejn barranin operaw double-deckers - fil- fatt dawn jistgħu joperaw liberament - ma jħossx il-Ministru li din hija inġustizzja u abbuż min-naħa ta' l-ADT meta operaturi lokali m'għandhomx l- istess permess?

ONOR.

JESMOND MUGLIETT: Risposta tingħata f'xi seduta oħra.

OPEN-TOP DOUBLE-DECKERS

L-ONOR.

HELENA DALLI staqsiet lill-Ministru għall-Iżvilupp Urban u t-Toroq: Jista' il-Ministru jispjega għaliex l-ADT ma weġbitx għall-protest ġudizzjarju li sar mid-diretturi tal-Garden of Eden fl-4 ta' Mejju, 2006 rigward open-top double-deckers?

ONOR.

JESMOND MUGLIETT: L-ADT ma weġbitx għal dan il-protest ġudizzjarju peress li ma kienx opportun minħabba li dak iż-żmien kienu qed jiġu aġġudikati żewġ tenders ta' concession for the provision of a sight-seeing passenger tour service, using open-top buses.

BINI TA' SPTAR

L-ONOR.

CHARLES BUHAGIAR staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jispjega l-iskop wara tender maħruġ mid-dipartiment ta' l-artijiet għall-għoti b'ċens għal 65 sena ta' art għall-bini ta' sptar f'Tarxien Road, Żejtun?

ONOR.

TONIO BORG: It-taqsima proprjeta' tal-gvern kellha talba minn kumpannija għall-għotja b'ċens ta' din l-art għall-bini ta' sptar, wara li din il-kumpannija kienet ottjeniet permess mill-MEPA għall-użu ta' l-art għal dan l-iskop.

Peress li t-taqsima proprjeta' tal-gvern ma sabet l-ebda oġġezzjoni għal din it-talba, ħarġet sejħa għal offerti biex din l-art tingħata b'ċens.

OPEN-TOP DOUBLE-DECKERS

L-ONOR.

HELENA DALLI staqsiet lill-Ministru għall-Iżvilupp Urban u t-Toroq: Jista' il-Ministru jgħid kif għadu ma ħariġx permess għal open-top double-deckers meta hawn suq miftuħ?

ONOR.

JESMOND MUGLIETT: Is-servizz b'open-top buses jista' jingħata biss fuq żewġ rotot stabiliti li għalihom l-ADT ħarġet sejħa għal proposti fil- 21 ta' Marzu, 2006, liema sejħa għalqet fl-4 ta' Mejju, 2006.

DOUBLE-DECKERS

L-ONOR.

HELENA DALLI staqsiet lill-Ministru għall-Iżvilupp Urban u t-Toroq: Jista' il-Ministru jgħid hemmx diskrepanza bejn id-drittijiet ta' operaturi barranin u operaturi Maltin fil-każ ta' double-deckers?

ONOR.

DOUBLE-DECKERS

L-ONOR.

HELENA DALLI staqsiet lill-Prim Ministru u Ministru tal- Finanzi: B'riferenza għal dak li ġie rrapportat fil-ġurnal "Malta Independent on Sunday" tas-7 ta' Awissu, 2005 jista' il-Prim Ministru jgħid kienx kellem lill-ADT fuq il-kwestjoni tad-double-deckers?

Jista' jgħid x'kienu weġbuh min-naħa tagħhom u x'sar minn dak iż-żmien 'il hawn?

ONOR.

LAWRENCE GONZI: Risposta tingħata f'xi seduta oħra.

ART F'ĦAL-LUQA

L-ONOR.

CHARLES MANGION staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid jekk il-gvern hux se japprova d-devoluzzjoni ta' biċċa art f'Ħal-Luqa lill-kunsill lokali ta' Ħal-Luqa?

ONOR.

TONIO BORG: L-art li qed jirriferi għaliha l-Onor.

Interpellant, fuqha se jsir proġett mill-kunsill għall-isports u għalhekk it-talba tal- kunsill lokali ta' Ħal-Luqa għad-devoluzzjoni ta' l-istess art ma tistax tintlaqa'.

JUNIOR LYCEUM G. DESPOTT

L-ONOR.

CHRIS AGIUS staqsa lill-Ministru ta' l-Edukazzjoni, Żgħażagħ u Impjiegi: Peress li x-xogħol fuq il-kulleġġ il-ġdid f'tal- Verdala se jibda s-sajf li ġej, jista' il-Ministru jgħid liema skola se jattendu l-istudenti tal-junior lyceum G. Despott?

ONOR.

LOUIS GALEA: Sakemm jitlesta x-xogħol, l-istudenti kollha tal-junior lyceum tal-Verdala se jintbagħtu fl-iskola Adelaide Cini tal-Ħamrun.

ĊENTRU TAS-SAĦĦA TA' BORMLA

L-ONOR.

CHRIS AGIUS staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid x'inhi r-raġuni li pazjenti li jattendu ċ-ċentru tas-saħħa ta' Bormla għall-viżta ta' l-għajnejn, qed isirilhom appuntament f'ċentru tas-saħħa ieħor?

ONOR.

LOUIS DEGUARA: Is-servizz tal-viżti ta' l-għajnejn fiċ-ċentri tas- saħħa jingħata minn optometrists.

Is-sena li għaddiet dawn kollha rriżenjaw minn mal-gvern u d-diviżjoni tas-saħħa għamlet attentati, mingħajr suċċess, sabiex timpjega optometrists ġodda.

Sadanittant, biex dan is-servizz ikompli jingħata, id-diviżjoni tas-saħħa għamlet ftehim ma' optometrists privati u s'issa nstabu biżżejjed sabiex jinqdew il-bżonnijiet tal-pazjenti fiċ-ċentri kollha, ħlief dawk ta' Raħal Ġdid u Bormla.

Għalhekk u sakemm jiġu mpjegati optometrists ġodda, il-pazjenti ta' dawn il- lokalitajiet qed jiġu offruti appuntament ta' l-għajnejn f'ċentri tas-saħħa oħrajn.

GIRDLE ROAD ŻABBAR

L-ONOR.

CHRIS AGIUS staqsa lill-Ministru għall-Iżvilupp Urban u t- Toroq: Peress li saret parti biss minn Girdle Road Zabbar, jista' il- Ministru jgħid hemmx il-ħsieb li l-parti l-oħra ssir ukoll?

ONOR.

JESMOND MUGLIETT: F'Novembru tas-sena l-oħra, l-ADT organizzat training seminar għall-kuntratturi lokali bl-iskop li jsir taħriġ fuq il- bini ta' toroq.

Għal dan it-taħriġ intgħażlet sezzjoni ta' madwar 160m fit- triq imsemmija, liema taħriġ tlesta fi Frar.

Waqt li d-direttorat qed iħejji programm għall-bini ta' toroq ġodda li mbagħad isiru skond il-prioritajiet li jirriżultaw, nista' ngħid li l-parti l-oħra ta' Girdle Road li ma ġietx irranġata hija nkluża f'dan il-programm.

XOGĦLIJIET FIL-KOTTONERA

L-ONOR.

CHRIS AGIUS staqsa lill-Ministru għall-Affarijiet Rurali u Ambjent: Jista' il-Ministru jgħid liema xogħol qed isir mill-environment landscaping consortium fil-Kottonera?

ONOR.

GEORGE PULLICINO: L-environment landscaping consortium jieħu ħsieb b'mod regolari s-soft areas fit-toroq arterjali tal-Kottonera, kif ukoll il- kuntratti tal-kunsilli lokali tal-Kalkara u l-Birgu.

NO-PARKING

L-ONOR.

CHRIS AGIUS staqsa lill-Ministru għall-Iżvilupp Urban u t- Toroq: Jista' il-Ministru jgħid xi proċedura u ġustifikazzjoni hemm għal sinjali sofor tan-no-parking quddiem residenzi jew ħwienet?

ONOR.

JESMOND MUGLIETT: L-approvazzjoni għal single yellow line hi ġeneralment assoċjata ma' problemi fejn il-wesgħa tat-triq ma tkunx tippermetti li jsir parking.

MALTA SHIPYARDS

L-ONOR.

CHRIS AGIUS staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid liema tip ta' xogħol qed jingħata lil kuntratturi privati mill-Malta Shipyards?

ONOR.

AUSTIN GATT: Il-Malta Shipyards tagħti xogħol ta' natura okkażjonali lil kuntratturi privati meta dan it-tip ta' xogħol ikun meħtieg li jsir fil- faċilitajiet tagħha.

Eżempju ta' dan it-tip ta' xogħol hu xogħol marbut ma' l-ambjent, xogħol ta' manutenzjoni fuq sistemi ta' arja kondizzjonata, xogħol ta' manutenzjoni fuq tagħmir ta' tifi tan-nar, xogħol ta' manutenzjoni fuq sistemi ta' CCTV u xogħol ta' tisbiħ fl-imħażen u l- uffiċini.

Il-Malta Shipyards tagħti wkoll xogħol lil kuntratturi privati f'każi fejn ikun meħtieg xogħol speċjalizzat fuq ċerti proġetti.

Ħafna drabi dan it- tip ta' xogħol specjalizzat ikun marbut ma' xogħol fil-qasam ta' l- elettriku, xogħol fuq sistemi ta' tifi tan-nar u xogħol marbut ma' l- inġinerija.

DJAR F'ĦAL-LUQA

L-ONOR.

KARL CHIRCOP staqsa lill-Ministru tal-Familja u Solidarjeta' Soċjali: Tista' il-Ministru tgħid kemm djar hemm f'Ħal-Luqa, fis-sit magħruf bħala ex-officers, biswit il-head office ta' l-Air Malta?

Min huma l-inkwilini?

ONOR.

DOLORES CRISTINA: Is-sit li qed jagħmel riferenza għalih l-Onor.

Interpellant hu proprjeta' tad-dipartiment ta' l-artijiet u għaldaqstant nitolbu jirriferi l-mistoqsija tiegħu lill-ministru konċernat.

MEMBRI TAL-ĠUDIKATURA

L-ONOR.

JOSE' HERRERA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid min huma l-membri tal-ġudikatura li matul l-2005/2006 siefru għan-nom u fl-interess ta' xi delegazzjoni?

Jista jagħti dettalji ta' kull safra?

Jista' jispjega u jagħti dettalji tas-senjorita' ta' l-imħallfin u kemm ilhom f'din il- kariga?

Jista' jagħti wkoll dettalji ta' min huma l-membri tal-ġudikatura li waslu biex jirtiraw fit-12-il xahar li ġejjin?

ONOR.

TONIO BORG: Safejn jista' jigi stabilit, ma hemm l-ebda membru tal- ġudikatura li siefer għan-nom u/jew fl-interess ta' xi delegazzjoni, anke għax il-ministeru ma jaf bl-ebda delegazzjoni, presumibbilment tal-gvern, li kellha l-ħtieġa tinkariga xi membru tal-ġudikatura biex isiefer għan-nom tagħha u/jew fl-interess tagħha.

M'hemm xejn x'wieħed jispjega dwar l-anzjanita` li tirriżulta mil-lista ta' l-imħallfin – dik li l-Onor.

Interpellant isejħilha "senjorita`" - kif jidher anke mis-sit ta' l-internet tal-ministeru u mit-tabella li qed titpoġġa fuq il-mejda tal-Kamra,

bid-data ta' meta l-imħallfin bdew fil-kariga, inkluż il-Prim Imħallef.

AMPLIFIED MUSIC

L-ONOR.

FRANCO GALEA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid x'passi normalment jittieħdu biex jiġi kkontrollat l-istorbju eċċessiv f'postijiet ta' divertiment, b'riferenza diretta għall-istabilimenti f'Paceville, Wied il- Għajn u Buġibba?

X'parametri jintużaw sabiex jiġi stabilit jekk storbju huwiex eċċessiv jew le ?

Hemm xi rekwiżiti ta' sound-proofing?

Jekk hemm dawn l-istandards, kif għadu qed jitħalla storbju eċċessiv f'bosta miċ- ċentri hawn fuq imsemmija?

Kemm-il każ tressaq il-qorti matul l-aħħar sena?

X'piena ngħatat?

ONOR.

TONIO BORG: Dwar is-suġġett imsemmi mill-Onor.

Interpellant, il- pulizija timxi skond kif hemm provdut fir-regolamenti ta' l-2006 dwar il- liċenzji tal-kummerċ.

Dwar ir-rekwiżiti ta' sound-proofing fil-każ ta' postijiet ta' divertiment meta jinħarġilhom il-permess, nissuġġerixxi lill-Onor.

Interpellant biex jagħmel il-mistoqsija tiegħu lill-ministru konċernat, stante li dawn il- liċenzji ma jinħarġux mill-pulizija.

Informat ukoll li matul dawn l-aħħar 12-il xahar, b'kollox kien hemm 14-il persuna li tressqu l-qorti fuq 21 każ ta' storbju ġewwa Paċeville u Buġibba, filwaqt li f'Wied il-Għajn ma kien hemm ħadd.

Il-persuni li nstabu ħatja ngħataw multa.

ADULTS ONLY

L-ONOR.

FRANCO GALEA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid liema huma l- kondizzjonijiet u l-kriterji li bihom jinħareġ permess għal "adults only" clubs?

Kemm hawn minn dawn?

ONOR.

TONIO BORG: Kif diġa' kelli okkażjoni ninforma lill-Kamra, il- liċenzji tan-negozju m'għadhomx jinħarġu mill-pulizija u għaldaqstant nissuġġerixxi lill-Onor.

Interpellant

sabiex jagħmel il-mistoqsija tiegħu lill-ministru konċernat.

LAĦAM TAT-TJUR

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: B'riferenza għall-mistoqsija parlamentari 19799, jista' il- Ministru jgħid kemm hemm minnhom li sa l-aħħar ta' April kienu għadhom ma tħallsux mill-paying agency?

ONOR.

GEORGE PULLICINO: Tħallsu s-sussidju taħt l-ispecial market policy programme for Maltese agriculture 66 produttur tal-laħam tat-tjur f'Malta u sitta f'Għawdex, dovut lilhom sa l-aħħar ta' April.

Is-sussidju dovut għax-xahar ta' Mejju għadu qiegħed jinħadem.

BDIEWA

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: B'riferenza għall-mistoqsija parlamentari 19793, jista' il- Ministru jgħid kemm bdiewa hemm li għadhom ma ħadux is-sussidju u l- għajnuna dovuta lilhom mill-paying agency?

ONOR.

GEORGE PULLICINO: Taħt l-iskema ta' l-ispecial market policy programme for Maltese agriculture, il-bdiewa għandhom jirċievu s-sussidji minn Jannar sa Ġunju 2006.

Fil-każ ta' Ġunju, il-pagamenti ma jkunux jistgħu jsiru qabel ma jsiru l-verifiki u l-kontrolli neċessarji.

Taħt l-iskema ta' l-integrated administration and control system, dawn qegħdin jiġu pproċessati skond kif titlob l-Unjoni Ewropea.

Preżentement hemm 439 applikant.

Għajnuniet oħrajn li jistgħu jkunu pendenti minħabba verifiki huma pagamenti taħt skema 3.1, investimenti fil-biedja.

Fir-rigward tal-miżura ad hoc għad hemm 40 bidwi li għadhom ma tħallsux minħabba verifiki li qegħdin isiru, kif titlob l-Unjoni Ewropea.

RAĦĦALA

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: B'riferenza għall-mistoqsija parlamentari 19795, jista' il- Ministru jgħid kemm raħħala hemm li għadhom ma ħadux is-sussidju u l- għajnuna dovuta lilhom mill-paying agency?

ONOR.

GEORGE PULLICINO: Nista' ngħid li fil-każ tal-miżura ad hoc saru l- parti l-kbira tal-pagamenti lill-full-timers kollha, għalkemm għad baqa' 62 raħħal li qed isiru l-kontrolli finali fuqhom minħabba li fil-każ ta' xi wħud minnhom hemm xi diskrepanzi.

Fir-rigward ta' pagamenti oħra maħruġa mill-aġenzija tal-pagamenti, jirriżulta li 37 raħħal ma tawx informazzjoni dwar kontijiet bankarji u għalhekk il-pagament tagħhom għadu pendenti.

Ma' dawn hemm raħħal ieħor li s-sussidju tiegħu għadu pendenti għaliex mhux konformi mar-regolamanti.

Ta' min iżid li l-pagamenti ma jistgħux isiru jekk ma jsirx kontroll strett fuq l-informazzjoni mgħoddija mill-applikant.

ĦALIB FRISK

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: B'riferenza għall-mistoqsija parlamentari 19797, jista' il- Ministru jgħid kemm produtturi tal-ħalib hemm li għadhom ma ħadux is- sussidju u l-għajnuna dovuta lilhom mill-paying agency?

ONOR.

GEORGE PULLICINO: Ir-raħħala qed jitħallsu regolarment, iżda fir- rigward tal-miżura ad hoc għad baqa' 40 produttur tal-ħalib li ma rċevewx il-pagament.

Qed isiru l-kontrolli finali fuqhom minħabba li fil-każ ta' xi wħud minnhom hemm xi diskrepanzi.

Fir-rigward tat-trobbija tan-nagħaġ u l-mogħoż, hemm 154 produttur li l- pagament tagħhom qed jiġi pproċessat, pagamenti li jaqgħu taħt l-iskema ewe premium.

L-applikazzjonijiet għadhom miftuħin fil-każ tal-miżura "meeting standards".

LAĦAM TAL-MAJJAL

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: B'riferenza għall-mistoqsija parlamentari 19798, jista' il- Ministru jgħid kemm produtturi tal-laħam tal-majjal hemm li għadhom ma ħadux is-sussidju u l-għajnuna dovuta lilhom mill-paying agency?

ONOR.

GEORGE PULLICINO: Il-produtturi tal-laħam tal-majjal jirċievu l- pagament tas-sussidju taħt l-ispecial market policy programme for Maltese agriculture kull ġimgħa.

L-aħħar pagament li sar kien għall-ġimgħa li spiċċat fis-16 ta' Ġunju.

Nista' ngħid li għal dak li għandu x'jaqsam mal-miżura ad hoc, saru l-parti l-kbira tal-pagamenti lil full-timers kollha, biss għad baqa' 14-il produttur li qed isiru l-kontrolli finali fuqhom u għalhekk li għadhom ma tħallsux.

AGRO-INDUSTRIJA

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: B'riferenza għall-mistoqsija parlamentari 19800, jista' il- Ministru jgħid kemm hemm intrapriżi fl-agro-industrija li għadhom ma ħadux is-sussidju u l-għajnuna dovuta lilhom mill-paying agency?

ONOR.

GEORGE PULLICINO: Waħda mill-miżuri li bbenefikat minnhom l-agro- industrija hi l-iskema għal titjib fil-promozzjoni u pproċessar ta' prodotti agrikoli li fis-sena 2004 bbenifikaw minnha għaxar intrapriżi.

Il- pagament ta' tnejn minnhom qed jiġi pproċessat għax il-proġetti għadhom ma tlestewx.

LIĊENZJI TAL-COACHES

L-ONOR.

JOSEPH M. SAMMUT staqsa lill-Ministru għall-Iżvilupp Urban u t-Toroq: Jista' il-Ministru jgħid taħt liema regolament jew proċedura, persuni li jżommu special licence qegħdin jiġu mċaħħda mit-tiġdid tal- liċenzja?

ONOR.

JESMOND MUGLIETT: Jien informat li ma teżisti l-ebda problema fit- tiġdid tal-liċenzja biex persuna tkun tista' issuq coach.

MEPA

L-ONOR.

ROBERT ARRIGO staqsa lill-Ministru għall-Affarijiet Rurali u Ambjent: B'riferenza għal applikazzjoni quddiem il-MEPA li dettalji dwarha qed jintbagħtu separatament, jista' il-Ministru jgħid għaliex qed jiġi propost li dan l-istess sit ikun ta' tliet sulari meta fid-draft local plan hemm propost ħames sulari?

Hemm xi raġuni partikolari għal dan?

ONOR.

GEORGE PULLICINO: L-Onor.

Interpellant huwa mitlub isegwi l- proċedura kif maqbula fil-Kamra matul il-leġislatura l-oħra.

ŻBROFF TA' DRENAĠĠ

L-ONOR.

GAVIN GULIA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid x'miżuri qed jittieħdu biex tiġi eliminata l-problema ta' żbroff ta' drenaġġ fl-għassa tal-pulizija li dettalji dwarha qed jintbagħtu separatament, billi dan l- iżbroff qed ikun il-kaġun ta' invażjoni ta' ġrieden u firien u qed ikun ta' periklu għas-saħħa u s-sigurta' tal-membri tal-korp?

ONOR.

TONIO BORG: Is-supretendent tad-distrett qed jieħu ħsieb sabiex ix- xogħol meħtieġ isir.

FIDI TA' ĊENS

L-ONOR.

JOSEPH CASSAR staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid kemm ċnus ta' l- uffiċċju konġunt infdew mill-1998?

ONOR.

TONIO BORG: In-numru ta' ċnus amministrati mill-uffiċċju konġunt li nfdew mis-sena 1998 sal-lum hu kif jidher hawn taħt:

|1998 |1999|2000 |2001 |2002 | |Lm |49,6|61,07|51,67|50,09| |47,140 |34 |4 |5 |0 |

KORP TAL-PULIZIJA

L-ONOR.

JOSEPH CASSAR staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid kemm membri ġodda tal-pulizija daħlu fil-korp mill-1998?

ONOR.

TONIO BORG: Bejn l-1 ta' Jannar, 1998 u t-30 ta' Ġunju, 2006 daħlu 461 membru ġdid fil-korp tal-pulizija.

Fil-preżent għaddej proċess għar- reklutaġġ ta' 100 kuntistabbli.

TELGĦA TAS-SAQQAJJA

L-ONOR.

JOSEPH CASSAR staqsa lill-Ministru għar-Riżorsi u Infrastruttura: Jista' il-Ministru jgħid jekk hemmx il-ħsieb li jiġu restawrati l-barrakka u l-funtana f'nofs it-Telgħa tas-Saqqajja?

ONOR.

NINU ZAMMIT: Ix-xogħol ta' restawr fuq il-barrakka msemmija se jiddaħħal fil-programm ta' xogħlijiet għas-sena d-dieħla.

Rigward il-funtana, jien informat li kienu saru studji preliminari pero' x- xogħlijiet ta' restawr ma sarux minħabba prioritajiet oħra.

S'issa dawn ix- xogħlijiet m'humiex inklużi fil-programm ta' xogħol tat-taqsima tar- restawr.

BIR L-ILJUN

L-ONOR.

JOSEPH CASSAR staqsa lill-Ministru għar-Riżorsi u Infrastruttura: Jista' il-Ministru jagħti update ta' kif baqgħu l- affarijiet fuq Ġnien Bir l-Iljun fir-Rabat ?

ONOR.

NINU ZAMMIT: L-Onor.

Interpellant huwa mitlub jagħmel il- mistoqsija tiegħu lill-ministru konċernat.

JUNIOR LYCEUM SIR ADRIAN DINGLI

L-ONOR.

EVARIST BARTOLO staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jirrispondi mistoqsijiet parlamentari 19671 u 19767 u jgħid għala d-diviżjoni ta' l-edukazzjoni ddeċidiet li tneħħi l-ispazji fil-bini tal-junior lyceum Sir Adrian Dingli li kienu jintużaw tant tajjeb għal skopijiet edukattivi?

Għaliex id- diviżjoni qed tinjora t-tmexxija ta' l-iskola, il-kunsill ta' l-iskola u x- xewqa ta' l-istudenti u tal-ġenituri, b'deċiżjoni bħal din?

ONOR.

LOUIS GALEA: F'dan l-istadju għadha ma tteħditx id-deċiżjoni msemmija u nista' ngħid li tlabt li nidħol fil-kwestjoni biex nevalwa s- sitwazzjoni wara li niddiskuti ma' kulmin hu involut.

DJAR PRIVATI GĦALL-ANZJANI

L-ONOR.

EVARIST BARTOLO staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid kemm anzjani qed jingħataw sussidju fil-każ ta' djar privati għall-anzjani?

B'liema kriterju jiġi deċiż min jingħata sussidju?

ONOR.

LOUIS DEGUARA: Waqt li nista' ngħid li huma 109 l-anzjani fl-iskema tal-private public partnership, ninforma lill-Onor.

Interpellant li l- proċess tad-dħul huwa l-istess bħal fil-każ tad-djar ta' l-anzjani, jiġifieri dejjem skond l-admission board.

TITJIRIET LEJN MALTA

L-ONOR.

EVARIST BARTOLO staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsijiet parlamentari 19675 u 19786 u jgħid għaliex persuni li jixtiequ jivvjaġġaw lejn pajjiżna minn bliet differenti - ngħidu aħna Pariġi - qed isibuha daqstant diffiċli jsibu seat fuq l-Air Malta, anke meta jirriżulta li l-ajruplan ikun tar lejn Malta b'ħafna seats vojta?

ONOR.

AUSTIN GATT: Una volta l-Onor.

Membru jispeċifika d-data tat- titjira/titjiriet tkun tista' issir l-investigazzjoni neċessarja.

TRIQ REĠJONALI FIL-GŻIRA

L-ONOR.

EVARIST BARTOLO staqsa lill-Ministru għar-Riżorsi u Infrastruttura: Jista' il-Ministru jgħid fiex wasal l-istudju msemmi f'mistoqsija parlamentari 19766?

ONOR.

NINU ZAMMIT: L-istudju msemmi f'mistoqsija parlamentari 19766 tlesta u issa qed jitfasslu l-pjanti neċessarji ħalli joħorġu l-permessi meħtieġa u jitfasslu t-tenders biex ix-xogħol meħtieġ ikun jista' jinbeda.

WIED MUSA

L-ONOR.

EVARIST BARTOLO staqsa lill-Ministru għar-Riżorsi u Infrastruttura: Jista' il-Ministru jara li jiġi vverifikat x'qiegħed iwassal biex jitbattlu l-ispejjer ta' l-ilma tant essenzjali għall-bdiewa u r-raħħala ta' Wied Musa?

Jista' ikun li hemm min qed jabbuża?

ONOR.

NINU ZAMMIT: L-awtorita' dwar ir-riżorsi qiegħda tinvestiga dan l- ilment, b'aktar informazzjoni tingħata f'xi seduta oħra.

DAWL U ILMA

L-ONOR.

EVARIST BARTOLO staqsa lill-Ministru għall-Investiment, Industrija u Teknoloġija ta' l-Informazzjoni: Jistgħu jittieħdu l-passi biex il-korporazzjoni għas-servizzi ta' l-ilma tirtira kont 517817190, fil- każ ta' ċerta persuna li dettalji dwarha qed jintbagħtu separatament, fejn b'ittra datata 17 ta' Ġunju, 2006 intalab ħlas ta' Lm485.27 fil-każ ta' bini li mhuwiex tagħha u li qatt ma kienet reġistrata bħala konsumatur fih?

ONOR.

AUSTIN GATT: Risposta tingħata f'xi seduta oħra.

ISTITUT MARITTIMU

L-ONOR.

JUSTYNE CARUANA staqsiet lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid jekk hux minnu li l-istitut marittimu se jingħalaq?

ONOR.

LOUIS GALEA: M'hemm l-ebda ħsieb li l-istitut marittimu jingħalaq.

TRASPORT PUBBLIKU

L-ONOR.

JUSTYNE CARUANA staqsiet lill-Ministru għall-Iżvilupp Urban u t-Toroq: Peress li fir-raħal tax-Xagħra hemm l-MCAST u l-istudenti qed jilmentaw li m'hemmx trasport pubbliku adegwat, jista' il-Ministru jara jekk hux possibbli li s-servizz jibda jopera b'mod aktar frekwenti?

ONOR.

JESMOND MUGLIETT: Fuq il-linja tax-Xagħra bejn is-7.00 a.m. u s- 7.00 p.m. isiru 13-il vjaġġ – u cioe' fis-7.00 a.m., fit-8.15 a.m. fid- 9.00 a.m., fl-9.45 a.m., fl-10.30 a.m. fil-11.15 a.m., fn-12.00 p.m., fis- 1.15 p.m., fis-2.15 p.m., fl-4.00 p.m., fil-5.00 p.m., fis-6.00 p.m. u fis- 7.00 p.m. – u anke hemm servizz ieħor organizzat mid-dipartiment ta' l- edukazzjoni għall-ġarr ta' l-istudenti.

SIGURTA' FIL-QORTI

L-ONOR.

JOSEPH M. SAMMUT staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid kemm uffiċjali hemm inkarigati biex ifittxu u jissorveljaw fil-bibien tal-qorti?

Kemm swiet is-sistema ta' cameras istallati fil-bini tal-qorti?

Din is-sistema ħarġet b'tender jew b'direct order?

ONOR.

TONIO BORG: In-numru ta' uffiċjali nkarigati biex ifittxu u jissorveljaw fil-bibien tal-qrati tal-ġustizzja huwa sebgħa.

Is-sistema ta' cameras istallati fil-bini tal-qrati tal-ġustizzja swiet Lm3,292.

Din is-sistema nxtrat permezz ta' quotation f'Diċembru 2005 għall- prezz ta' Lm1,186 u f'Mejju 2006 għall-prezz ta' Lm2,106.

TINDIF FIL-QORTI

L-ONOR.

JOSEPH M. SAMMUT staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid min hu nkarigat mit-tindif tal-qorti in ġenerali, liema xogħol jidher li ilu ma jsir ix- xhur?

ONOR.

TONIO BORG: Id-dipartiment tas-support services hu responsabbli mit- tindif tal-qrati tal-ġustizzja, xogħol li jsir kuljum b'mod regolari u peress li dan mhux qed ikun sodisfaċenti għad-diviżjoni, ħarġet tender li se tagħlaq fil-5 ta' Lulju, 2006 biex it-tindif jibda jsir aħjar.

SIGURTA' FIL-QORTI

L-ONOR.

JOSEPH M. SAMMUT staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid kemm swew il- bibien u l-ilqugħ tal-ħġieġ li hemm fil-bieb prinċipali tal-qorti?

Ix- xogħol u l-fornitura ta' bibien u lqugħ inħareġ permezz ta' tender jew b'direct order?

Kemm sewa l-iscanner?

ONOR.

TONIO BORG: Il-bibien u l-ilqugħ tal-ħġieġ swew Lm26,106, xogħol li nħareġ permezz ta' tender.

Informat ukoll li l-iscanner sewa Lm9,000.

SIGURTA' FIL-QORTI

L-ONOR.

JOSEPH M. SAMMUT staqsa lill-Viċi Prim Ministru u Ministru tal-Ġustizzja u Intern: In vista ta' avviż legali li jobbliga li kulħadd jissottometti ruħu għat-tfittxija, jista' il-Viċi Prim Ministru jgħid inħarġitx xi direttiva sabiex ċerti mħallfin, maġistrati u ministri jiġu eżentati?

ONOR.

TONIO BORG: Ma nħarġet l-ebda direttiva sabiex ċerti mħallfin, maġistrati u ministri jiġu eżentati mill-miżuri ta' sigurta'.

Il- ġudikatura għandha aċċess separat u indipendenti, pero' meta dawn jagħżlu li jgħaddu mill-bieb prinċipali tal-qorti jitqabbżu l-queue.

DRENAĠĠ F'ĦAŻ-ŻABBAR

L-ONOR.

MARIO GALEA staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid meta se jibda x-xogħol ta' estensjoni tad-drenaġġ fi Triq ta' Lanza, Ħaż-Żabbar?

Japprezza li una volta jgħaddi s-sajf, ikun diffiċli li jsir ix-xogħol minħabba li l-bdiewa jaħdmu r-raba'?

ONOR.

AUSTIN GATT: Risposta tingħata f'xi seduta oħra.

DELIMARA POWER STATION

L-ONOR.

MARIO GALEA staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 19823 u jgħid jekk sarx xi studju għall- ġenerazzjoni ta' enerġija mill-ilma li joħroġ mill-mina għal ġol-baħar u li jintuża għall-cooling system tal-power station ta' Delimara?

ONOR.

AUSTIN GATT: Dan it-tip ta' studju ġieli sar.

Waqt il-fażi ta' żvilupp ta' Delimara power station ġiet ikkonsidrata l-possibbilta' ta' rikupru ta' l-enerġija, pero' dan ma kienx viabbli.

QTUGĦ TA' BLAT

L-ONOR.

MARIO GALEA staqsa lill-Ministru għall-Affarijiet Rurali u Ambjent: Jista' il-Ministru jirrispondi mistoqsija parlamentari 19818 u jgħid x'kondizzjonijiet jagħmlu l-awtoritajiet, fosthom il-MEPA, meta jinħarġu permessi għal skavar u/jew qtugħ ta' blat f'inħawi viċin l-abitat minħabba l-ernomita' tal-ħsejjes?

Isir kontroll biex ikun aċċertat li l- kondizzjonijiet jiġu osservati?

Laħqu ttieħdu passi kontra xi ħadd f'dan ir-rigward?

ONOR.

GEORGE PULLICINO: Id-deċiżjoni dwar it-tip ta' inġenji li jintużaw fuq is-sit ta' kostruzzjoni u kif isir it-tqattigħ, taqa' taħt ir- responsabbiltà tal-perit inkarigat mix-xogħlijiet u mhux taħt il-MEPA.

L- awtoritá ma tagħmilx kondizzjonijiet f'dan is-sens.

F'każ ta' proġetti kbar, jintalab construction management plan fejn il- perit jindika meta u kif isir it-tqattigħ.

Dan ix-xogħol jiġi osservat minn monitoring officer imqabbad mill-MEPA.

DISPATCHERS

L-ONOR.

MARIO GALEA staqsa lill-Ministru għall-Iżvilupp Urban u t- Toroq: Jista' il-Ministru jirrispondi mistoqsija parlamentari 19626 u jgħid għaliex l-ADT ġabret l-ispecial licence tad-dispatchers?

Jista' jivverifika jekk l-awtorita' kellhiex dritt tagħmel dan?

ONOR.

JESMOND MUGLIETT: L-Onor.

Interpellant huwa mitlub jirriferi għat- tweġiba ta' mistoqsija parlamentari 19808.

TRIQ IN-NIXXIEGĦA FIL-MELLIEĦA

L-ONOR.

SILVIO PARNIS staqsa lill-Ministru għall-Iżvilupp Urban u t- Toroq: Jista' il-Ministru jgħid jekk Triq in-Nixxiegħa, fil-Mellieħa hijiex taħt ir-responsabbilta' tal-kunsill lokali jew tal-gvern ċentrali?

ONOR.

JESMOND MUGLIETT: Risposta tingħata f'xi seduta oħra.